**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 23 Ιουλίου 2020, ημέρα Πέμπτη και ώρα 10.10΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεώργιου Βλάχου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Αγροτικής Ανάπτυξης και Τροφίμων «Απλούστευση πλαισίου άσκησης οικονομικών δραστηριοτήτων αρμοδιότητας Υπουργείου Αγροτικής Ανάπτυξης και Τροφίμων και άλλες διατάξεις» (4η συνεδρίαση - β΄ ανάγνωση).

Στη συνεδρίαση παρέστησαν ο Υπουργός Αγροτικής Ανάπτυξης και Τροφίμων, κ. Μαυρουδής (Μάκης) Βορίδης, o Υφυπουργός Αγροτικής Ανάπτυξης και Τροφίμων, κ. Κωνσταντίνος Σκρέκας, η Υφυπουργός Αγροτικής Ανάπτυξης και Τροφίμων, κυρία Φωτεινή Αραμπατζή, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Κούβελας Δημήτριος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Καππάτος Παναγής, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Τραγάκης Ιωάννης, Δούνια Παναγιώτα (Νόνη), Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Δραγασάκης Ιωάννης, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Πέρκα Θεοπίστη (Πέτη), Τελιγιορίδου Ολυμπία, Τζανακόπουλος Δημήτριος, Τσίπρας Γεώργιος, Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Κομνηνάκα Μαρία, Μανωλάκου Διαμάντω, Δελής Ιωάννης, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Μπακαδήμα Φωτεινή.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Καλή σας ημέρα. Συνεχίζουμε την επεξεργασία σχεδίου νόμου του Υπουργείου Αγροτικής Ανάπτυξης και Τροφίμων με τίτλο «Απλούστευση πλαισίου άσκησης οικονομικών δραστηριοτήτων αρμοδιότητας Υπουργείου Αγροτικής Ανάπτυξης και Τροφίμων και άλλες διατάξεις»

Σήμερα έχουμε την 4η συνεδρίαση και την β΄ ανάγνωση, κατά την οποία θα ολοκληρωθεί και η συζήτηση του νομοσχεδίου. Το μεσημέρι στις 14.00 που θα συνεδριάσει η Διάσκεψη των Προέδρων θα προσδιοριστεί και η ημέρα συζήτησής του στην Ολομέλεια. Από την προηγούμενη βδομάδα ελέχθη ότι το νομοσχέδιο θα συζητηθεί αύριο με μία σύμπτυξη. Προφανώς, το μεσημέρι θα επιβεβαιωθεί.

Επαναλαμβάνω ότι στη Διάσκεψη των Προέδρων της προηγούμενης εβδομάδος ελέχθη ότι το νομοσχέδιο, το οποίο θα συζητούσαμε αυτή τη βδομάδα, θα εισαγόταν στην Ολομέλεια την Παρασκευή, γι’ αυτό και υπάρχει άτυπα στα προγράμματά μας. Η πλήρης, ωστόσο, επιβεβαίωση θα γίνει το μεσημέρι στις 14.00 που έχει προγραμματιστεί η Διάσκεψη των Προέδρων. Θεωρώ ότι αφού έχει λεχθεί, δεν θα αλλάξει κάτι και θα εισαχθεί αύριο. Απ’ ότι είδα το πρόγραμμα για την Ολομέλεια περιλαμβάνει και Επίκαιρες Ερωτήσεις. Εγώ θα θέσω το θέμα το μεσημέρι. Δεν μπορεί να αναφέρεται μετά το τέλος των Επίκαιρων Ερωτήσεων. Δηλαδή, δεν μπορεί να είμαστε stand by μέχρι να τελειώσουν οι Επίκαιρες Ερωτήσεις. Έχω πει κι άλλη φορά να προσδιορίζεται ο χρόνος έναρξης της συνεδρίασης. Θα αρχίσει στις 11.00΄, θα αρχίσει στις 10.00΄. Δεν γίνεται να είμαστε εδώ, γιατί κάποιος θέλει να εγγραφεί ως ομιλητής -και το λέω για τους Βουλευτές, όχι για τους Εισηγητές- χωρίς να ξέρουμε τι ώρα αρχίζει. Σήμερα, γνωρίζουν πόσες Επίκαιρες υπάρχουν, ξέρουν τι ώρα θα τελειώσει η διαδικασία του Κοινοβουλευτικού Ελέγχου, οπότε θα μπορεί να προσδιοριστεί ο χρόνος έναρξης. Αυτό πρέπει να γίνεται κατά τη γνώμη μου κάθε φορά.

Ξεκινάμε, αφού δεν υπάρχει κάποια παρατήρηση ή κάτι διαδικαστικό.

Τον λόγο έχει ο Εισηγητής της Πλειοψηφίας, κ. Σενετάκης.

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** Κυρίες και κύριοι συνάδελφοι, οι εξελίξεις «τρέχουν» και είμαστε υποχρεωμένοι να εντάσσουμε τις νομοθετικές μας πρωτοβουλίες σε ένα ευρύτερο πλαίσιο. Με άλλα λόγια, είμαστε υποχρεωμένοι να βλέπουμε τη μεγάλη εικόνα, να κοιτάμε πρώτα το φεγγάρι, όταν μας το δείχνουν και μετά το δάχτυλο που μάς το δείχνει. Το λέω αυτό, διότι δεν μπορώ να παρακάμψω ένα πραγματικό γεγονός, ένα συγκεκριμένο αποτέλεσμα που είχαμε αυτή την εβδομάδα στις Βρυξέλλες. Τα 72 δισεκατομμύρια χρηματοδοτήσεων που εξασφάλισε για τη χώρα μας ο Πρωθυπουργός και η ελληνική διαπραγματευτική ομάδα κλείνουν με ανακούφιση ένα μακρύ διάστημα ανασφάλειας της ελληνικής κοινωνίας, σε ότι αφορά στην επόμενη μέρα της πανδημίας. Λέω με ανακούφιση, διότι το ζητούμενο για την ελληνική οικονομία είναι η εξεύρεση πόρων που θα χρηματοδοτήσουν τις αναγκαίες μεταρρυθμίσεις που χρειαζόμαστε για να συντομεύσουμε τον χρόνο έναρξης της ανάκαμψης και να ξεκινήσουμε το ταχύτερο δυνατό να καλύπτουμε το χαμένο έδαφος των τελευταίων χρόνων.

Οι αναγκαίοι πόροι, λοιπόν, εξασφαλίστηκαν. Ίσως, κάποιοι να ήθελαν περισσότερους, αλλά εδώ δεν μιλάμε με όρους πλειστηριασμού. Μιλάμε για 27 κράτη που αναζητούν πάντα -αυτό είναι άλλωστε το μυστικό της επιτυχίας της Ευρωπαϊκής Ένωσης που δεν κατανοούν οι επικριτές του ευρωπαϊκού εγχειρήματος- έναν συμβιβασμό. Μας ικανοποιεί ο συμβιβασμός; Θεωρώ ότι το ποσό είναι θεαματικό, αλλά το κυριότερο είναι ο τρόπος που θα αξιοποιήσουμε και το τελευταίο σεντ(cent) από αυτά τα χρήματα και εδώ βρισκόμαστε τώρα. Η συζήτησή μας είναι ένα κομμάτι αυτού του τρόπου, πώς, για παράδειγμα, θα υλοποιήσουμε τον στόχο ενίσχυσης του πρωτογενούς τομέα. Έχουμε τους πόρους, καταρχήν; Απάντηση. Ναι, τους εξασφαλίσαμε. Οι πόροι για την Κοινή Αγροτική Πολιτική δεν μειώθηκαν, ενώ αρχικά υπήρχε ένας προβληματισμός για 10% μείωση. Αυτό είναι μία επιτυχία που πιστώνεται στον Υπουργό Αγροτικής Ανάπτυξης και το επιτελείο του και τη διαπραγματευτική του ομάδα. Έχουμε, λοιπόν, μία οικονομική βάση. Δεν είμαστε στον «αέρα». Έχουμε τη στρατηγική; Την έχουμε. Ποια είναι αυτή; Διορθώνεις και βελτιώνεις. Έτσι πηγαίνουμε βήμα-βήμα. Διορθώνουμε διάταξη τη διάταξη. Βελτιώνουμε το νομοθετικό πλαίσιο για να διευκολύνουμε τις δημιουργικές δυνάμεις, από τις μικρότερες μέχρι τις μεγαλύτερες, να δημιουργήσουν αυτό που όλοι αναγνωρίζουμε ως επιτακτική ανάγκη. Ένα περιβάλλον φιλικό στην επιχειρηματικότητα και τις επενδύσεις. Αυτή είναι η στρατηγική. Γιατί στρατηγική «μαγικό ραβδί» δεν υπάρχει. Με έναν νόμο και ένα άρθρο δεν αλλάζεις την Ελλάδα. Την αλλάζεις με κόπο, μελετώντας την κάθε λεπτομέρεια σε κάθε ζήτημα.

Αυτή τη στρατηγική υλοποιεί το παρόν νομοσχέδιο και θα εστιάσω στα βασικά του. Κατ’ αρχήν, υπηρετεί μία βασική αρχή: τον ενιαίο και συνεκτικό τρόπο αδειοδότησης των οικονομικών δραστηριοτήτων στη χώρα. Προς αυτή την κατεύθυνση, σχεδιάζεται και υλοποιείται η πλατφόρμα notify business που απλουστεύει τις διαδικασίες αδειοδοτήσεων, για κάθε μορφή οικονομικής δραστηριότητας. Μέσα σε αυτό το πολιτικό πλαίσιο, τα τέσσερα πρώτα άρθρα του πρώτου κεφαλαίου του παρόντος νομοσχεδίου, απλουστεύουν τις διαδικασίες για ίδρυση και λειτουργία μονάδων υδατοκαλλιέργειας, εντατικής και ημιεντατικής μορφής, κτηνιατρείων, κτηνιατρικών κλινικών, εκτροφείων, ζώων συντροφιάς και κτηνοτροφικών εγκαταστάσεων.

Δεύτερον, η ριζική καινοτομία της θετικής απόκρισης. Τι σημαίνει θετική απόκριση; Σημαίνει ότι αν η διοίκηση δεν απαντήσει εντός 50 ημερών στο αίτημα αδειοδότησης, συνεπάγεται ότι απαντά θετικά και η ευθύνη της ακρίβειας και της αλήθειας για τα απαιτούμενα έγγραφα που κατατέθηκαν περνά στον ιδιώτη. Διευκολύνεται η οικονομική δραστηριότητα με αυτόν τον τρόπο; Διευκολύνεται. Ο ιδιώτης παύει να είναι «όμηρος» της διοίκησης και να περιμένει, επί μήνες, αν θα υλοποιήσει το επενδυτικό του πλάνο. Εμπεδώνεται η εμπιστοσύνη πολίτη - Πολιτείας; Εμπεδώνεται, γιατί η διοίκηση δεν είναι καχύποπτη με τον ιδιώτη. Του παραχωρεί την ευθύνη και βεβαίως, αν κατόπιν ελέγχου διαπιστωθεί ότι δεν την ανέλαβε ως όφειλε, ανακαλεί την άδεια.

Τρίτον, στρατηγικές επενδύσεις. Όλοι συμφωνούμε ότι τις χρειαζόμαστε. Ως γνωστό, το Υπουργείο κατέχει αγροτικά ακίνητα τα οποία μπορεί, είτε να μεταβιβάζει -να πουλήσει δηλαδή-, είτε να μισθώσει. Δύναται, όμως, να ανακαλεί τις αποφάσεις παραχώρησης. Με την παρούσα διάταξη, προβλέπεται ότι δεν θα ανακαλούνται αποφάσεις παραχώρησης ακινήτων που μεταβιβάστηκαν, κατά κυριότητα, μετά την παρέλευση εικοσαετίας από τη μεταγραφή του παραχωρητηρίου ή της απόφασης παραχώρησης. Επιπλέον, στην ίδια διάταξη απλοποιείται η διαδικασία παραχώρησης δημοσίων ακινήτων για στρατηγικές επενδύσεις. Ενισχύεται έτσι, η προσπάθεια δημιουργίας φιλοεπενδυτικού κλίματος.

Τέταρτον, ιχθυοκαλλιέργειες. Ένας κλάδος πρωτοπόρος στον πρωτογενή τομέα. Υπόδειγμα για το πώς θα πρέπει να αναπτύξουμε τον πρωτογενή τομέα. Ένας κλάδος που η αξία του εξαγόμενου προϊόντος του φτάνει τα 450 εκατομμύρια και απευθύνεται σε μία αγορά 32 χωρών. Κάποιες μονάδες αντιμετώπιζαν το πρόβλημα της ιχθυοκλοπής και ιχθυοκτονίας. Το παρόν νομοσχέδιο το αντιμετώπισε. Συμπληρώνεται το κενό στη νομοθεσία. Θεσμοθετείται το αδίκημα της ιχθυοκλοπής και αυστηροποιούνται οι ποινές. Το υφιστάμενο καθεστώς δεν προέβλεπε ποινές για τους παραβάτες. Ήταν συγκεχυμένα τα αδικήματα και, ατιμωρητί, κάποιοι επιτήδειοι μπορούσαν να κλέβουν ανενόχλητοι τα ψάρια από τις μονάδες. Είναι μια ρύθμιση που βοηθά τον κλάδο να συνεχίσει δημιουργικά, αναπτυξιακά, να εξασφαλίσει και να αυξήσει τις υπάρχουσες θέσεις εργασίας.

Πέμπτον, ΕΛΓΟ- «Δήμητρα». Το παρόν νομοσχέδιο κλείνει δύο συν μία σημαντικές εκκρεμότητες που δημιουργήθηκαν τα τελευταία χρόνια. Η πρώτη, αφορά στη δυνατότητα του ΕΛΓΟ – «Δήμητρα» να πραγματοποιεί προγραμματικές συμβάσεις με Ο.Τ.Α., κάτι το οποίο αφαιρέθηκε από την προηγούμενη Κυβέρνηση και επαναφέρουμε σήμερα. Η δεύτερη, αφορά στην εξομοίωση των δικαιωμάτων και υποχρεώσεων του ερευνητικού προσωπικού του Οργανισμού με αυτά του συνολικού προσωπικού της ερευνητικής κοινότητας. Η τρίτη, αφορά στη δικαστική απόφαση, με την οποία κάποιοι εργαζόμενοι υποχρεούνται να επιστρέψουν κάποια χρήματα πίσω και προσπαθούμε να βρούμε μία, όσο πιο ανώδυνη λύση γίνεται, γι’ αυτούς τους εργαζόμενους, σε αυτά τα δύσκολα χρόνια που περνάμε.

Έκτο σημαντικό σημείο του νομοσχεδίου αφορά στον ΕΛΓΑ. Το παρόν νομοσχέδιο, λοιπόν, αποκαθιστά τη στρέβλωση που προκάλεσε η διάταξη του ν. 4351/2015, η οποία κατήργησε το ανώτατο όριο αποζημίωσης των 70.000, ανά δικαιούχο. Η εφαρμογή της διάταξης επιβάρυνε οικονομικά τον Οργανισμό, σύμφωνα με τα στοιχεία της τριετίας 2016-2018. Ενάμισι εκατομμύριο εισφορές, πεντέμισι εκατομμύρια αποζημιώσεις, σε 170 ασφαλισμένους. Πραγματικά, περίεργο. Μπαίνει «νοικοκυριό» εδώ. Ο ΕΛΓΑ, δεν μπορεί να μπαίνει μέσα 40 εκατομμύρια κάθε χρόνο. Αυτό θα αλλάξει. Θα έχει θετικό ισολογισμό. Θα λειτουργήσει όπως ένας ασφαλιστικός οργανισμός και τα λεφτά δεν θα πηγαίνουν στο Κράτος, θα μένουν στον Οργανισμό. Τα λεφτά στον ΕΛΓΑ.

Έβδομο σημαντικό σημείο είναι ότι δίνεται η δυνατότητα της αλλαγής χρήσης των υφιστάμενων κτιρίων εντός γης υψηλής παραγωγικότητας, ώστε οι ιδιοκτήτες τους να μπορούν να αξιοποιήσουν για άλλες γεωργικές, όμως, πάντα, εργασίες και υπηρεσίες, τα ακίνητά τους, τα οποία, δυστυχώς, έτσι όπως είναι αυτή τη στιγμή, δεν μπορούν να αξιοποιηθούν.

Όγδοο σημείο, για το οποίο πρέπει να αποσαφηνίσουμε κάποια πράγματα και ειδικά για το άρθρο 3. Εδώ, υπάρχει η ανησυχία ότι διευκολύνουμε τα εκτροφεία ζώων συντροφιάς. Δεν ισχύει κάτι τέτοιο. Είναι μία απλή διοικητική πράξη που εντάσσεται στο πλαίσιο της απλούστευσης των διαδικασιών του Κράτους. Βέβαια, για τα ζώα συντροφιάς, είναι η μεγάλη συζήτηση που έχει γίνει για το άρθρο 8, το οποίο έχει αποσυρθεί, στο οποίο, όπως είπαμε, θα επανέλθουμε για να μπορέσουμε να λύσουμε το πρόβλημα αυτό.

Ένατο σημείο, στο οποίο υπήρξε συμφωνία απ’ όλους, αφορά στην αντιμετώπιση του χρόνιου προβλήματος νομιμοποίησης υφιστάμενων ιππικών ομίλων και ιππικών εγκαταστάσεων και στην προσθήκη της ρητής απαγόρευσης εκτροφής σκύλων και γατών για παραγωγή γούνας, δέρματος, κρέατος και παρασκευής φαρμακευτικών ή άλλων ουσιών των ιπποειδών. Ουσιαστικά, αντιμετωπίζει φαινόμενα σφαγής της συγκεκριμένης κατηγορίας ζώων.

Συμφωνία υπήρξε και στα θέματα δημόσιας υγείας, όπου αντιμετωπίζεται η πληθυσμιακή «έκρηξη» των αγριόχοιρων, που εκτός από ζημιές στην παραγωγή, συμβάλλουν στη μετάδοση της αφρικανικής πανώλης των χοίρων. Για να αντιμετωπίσει το θέμα το Υπουργείο, επεκτείνει τη θήρα καθ’ όλη τη διάρκεια του κυνηγετικού έτους ή της κυνηγετικής περιόδου. Προβλέπει τη δημιουργία εγκαταστάσεων για να διευκολυνθεί ο, υγειονομικά, ορθός τρόπος χειρισμού των θηραμάτων. Επίσης, παράταση για φέτος, δίνεται και στην προθεσμία διενέργειας γενικών συνελεύσεων αγροτικών συνεταιρισμών, προκειμένου να τηρηθούν οι αναγκαίες κοινωνικές αποστάσεις, που επιβάλλει η αντιμετώπιση της πανδημίας.

Κυρίες και κύριοι συνάδελφοι, κράτησα για το τέλος το δέκατο σημείο, που θεωρώ σημαντικό και αποτυπώνει τη στρατηγική «νοικοκυρέματος», που τελικά είναι πάρα πολύ σημαντική για τη πρόοδο της χώρας. Είναι σαφές, ότι ο πρωτογενής τομέας, έχει ανάγκη από εργατικά χέρια και είναι γνωστό, ότι οι εργάτες γης δεν επαρκούν, με αποτέλεσμα κάθε χρόνο να απασχολούνται υπήκοοι τρίτων χωρών. Πέρυσι, από τα στοιχεία που συλλέξαμε, θεωρητικά εργάστηκαν μόνο 200 εργάτες. Ήταν τόσοι; Όχι, φυσικά, καθ’ ότι, από τα στοιχεία που συλλέξαμε με τη διάταξη που κάναμε φέτος, ήταν 11.000 αυτοί που έκαναν χρήση της διάταξης. Είχαμε, δηλαδή, εκτεταμένη μη νόμιμη εργασία. Αυτό είχε ως αποτέλεσμα και οι παραγωγοί να είναι εκτεθειμένοι και ο ΕΦΚΑ να μην εισπράττει. Τώρα, μπαίνει τάξη. Οι άνθρωποι αυτοί θα εργάζονται με εργόσημα. Ο ΕΦΚΑ θα εισπράττει ασφαλιστικές εισφορές, οι παραγωγοί θα είναι καλυμμένοι. Και κάτι, επιπλέον: όσοι Έλληνες υπήκοοι επιθυμούν να εργαστούν ως εργάτες γης, δεν θα χάνουν το επίδομα ανεργίας, εφόσον το δικαιούνται.

Στο σημείο αυτό, πρέπει να μιλήσουμε και για τις τροπολογίες που έχουμε καταθέσει, κύριε Υπουργέ. Η μία αφορά στο θέμα του Αεροδρομίου στο Καστέλι, όπου υπάρχει ένα θέμα με τα κληροτεμάχια. Το έχετε δει, το έχετε επεξεργαστεί και αναμένουμε από εσάς, αν θα αποδεχτείτε τις προτάσεις μας.

Μέσα, λοιπόν, από τις διευθετήσεις του παρόντος νομοσχεδίου και όπως φαίνεται και από το ότι τα νομοσχέδια του Υπουργείου Αγροτικής Ανάπτυξης λειτουργούν ενωτικά ή δεν συναντούν «αγεφύρωτες» διαφωνίες, αποδεικνύεται ότι η στρατηγική του διορθώνω - βελτιώνω, είναι, εξαιρετικά, σημαντική, χρήσιμη και αποτελεσματική ως προς την υλοποίησή του κεντρικού πολιτικού στόχου που έχει θέσει αυτή η Κυβέρνηση. Δηλαδή, να αλλάξει, επιτέλους, την Ελλάδα, να την κάνει μία κανονική ευρωπαϊκή χώρα και ακόμη καλύτερα ένα πρότυπο ευρωπαϊκής χώρας. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Τελιγιορίδου.

**ΟΛΥΜΠΙΑ ΤΕΛΙΓΙΟΡΙΔΟΥ (Εισηγήτρια της Μειοψηφίας):** Σας ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, από τη συζήτηση που προηγήθηκε τις προηγούμενες μέρες στην Επιτροπή μας για το συγκεκριμένο νομοσχέδιο είναι, πλέον, ξεκάθαρο, ότι πρόκειται για ένα νομοσχέδιο ενταγμένο στην γενικότερη λογική της Κυβέρνησης της Ν.Δ. για την αντιμετώπιση της κρίσης, όπως αυτή έχει προκύψει, ιδιαίτερα μετά την πανδημία, τη λογική του βλέποντας και κάνοντας. Είναι μία νομοθετική πρωτοβουλία, η οποία δεν έχει ένα κεντρικό αφήγημα, έναν κεντρικό στρατηγικό σχεδιασμό, ο οποίος να ασχολείται με την πρωτογενή παραγωγή και να της δίνει την αξία που έχει για την επανεκκίνηση της ελληνικής οικονομίας.

Δεν θα αποφύγω, βέβαια, τον πειρασμό να πω, ότι, πράγματι, όταν συζητάμε για τα νομοσχέδια στο ελληνικό Κοινοβούλιο, θα πρέπει πάντα να βλέπουμε και το ευρύτερο πλαίσιο. Είναι αλήθεια, ότι αυτή τη στιγμή σε επίπεδο Ευρωπαϊκής Ένωσης, η συζήτηση για την αντιμετώπιση αυτής της κρίσης έχει οδηγήσει σε μία συγκεκριμένη απόφαση, όπου και στη χώρα μας έρχεται ένα σημαντικό ποσό 31 δισεκατομμύρια ευρώ. Παρ’ όλο που έχει αυξηθεί το ποσοστό των δανείων και όχι των επιχορηγήσεων, αυτό το ποσό είναι σημαντικό.

Υπάρχει, όμως, η εξής αίρεση που δεν επιτρέπει πανηγυρισμούς. Για να δοθούν τα χρήματα αυτά, θα πρέπει να υπάρχει ένας συγκεκριμένος εθνικός σχεδιασμός. Αν κρίνουμε από τις δημόσιες συζητήσεις και το δημόσιο διάλογο, ότι η Κυβέρνηση έχει στα χέρια της ένα εθνικό σχέδιο στη βάση της έκθεσης της Επιτροπής Πισσαρίδη, αντιλαμβανόμαστε ότι για να δοθούν τα χρήματα αυτά θα πρέπει να ληφθούν μέτρα. Δυστυχώς, όμως, σε αυτή τη πολύ δύσκολη συγκυρία μας θυμίζουν, για άλλη μία φορά, πολιτικές του Διεθνούς Νομισματικού Ταμείου και μας δίνουν την υποψία ενός 4ουμνημονίου, καθώς για να εκταμιευθούν τα χρήματα αυτά, θα πρέπει η Κυβέρνηση να παρουσιάσει ένα σχέδιο που θα περιλαμβάνει, για παράδειγμα, ιδιωτικοποιήσεις στις υποδομές, ιδιωτικοποιήσεις στο ασφαλιστικό, ιδιωτικοποιήσεις στην επικουρική ασφάλιση, άρση της προστασίας της πρώτης κατοικίας, επιστροφή της χώρας σε έναν εργασιακό μεσαίωνα. Αν δεν γίνουν αυτά θα υπάρχει μία διαδικασία παύσης της ροής των κονδυλίων.

Θα έλεγα, λοιπόν, ότι θα πρέπει όλες οι υπεύθυνες πολιτικές δυνάμεις να δώσουν το «στίγμα» τους, ώστε να μη συμβεί αυτό. Καταλαβαίνουμε όλοι, ότι μετά από τα δέκα χρόνια της οικονομικής κρίσης που πέρασε ο τόπος και μετά από τις τεράστιες θυσίες του ελληνικού λαού, θα ήταν, πραγματικά, τραγικό και εφιαλτικό να επιστρέψουμε πίσω.

Σε ότι αφορά, το συγκεκριμένο νομοσχέδιο, βλέπουμε ότι δεν είναι ενταγμένο σε μία λογική αναβάθμισης και υποστήριξης του πρωτογενούς τομέα, αλλά αυτό, πλέον, είναι ξεκάθαρο ότι δεν αποτελεί προτεραιότητα της Κυβέρνησης αυτής. Υπάρχουν «συγκολλητικές» διατάξεις και πολύ φοβάμαι ότι η ηγεσία σας και η παρουσία σας στην ηγεσία του Υπουργείου Αγροτικής Ανάπτυξης, τουλάχιστον αν κρίνουμε μέχρι τώρα, δεν θα συνδυαστεί με μία αναπτυξιακή προοπτική, αλλά με μία διαχείριση διοικητικών θεμάτων.

Εάν δε, σας άκουγε κάποιος προχθές στη συζήτηση, επί των άρθρων, του νομοσχεδίου και αν δεν γνώριζε το τι, πραγματικά, συμβαίνει στον αγροτικό κόσμο, θα έλεγε δύο πράγματα. Το πρώτο που θα έλεγε είναι, ότι μέσα σε έναν χρόνο η Κυβέρνηση της Νέας Δημοκρατίας -δεν είναι προσωπική η κριτική που ασκώ- κατάφερε να φέρει τους αγρότες μας, τους γεωργούς, τους κτηνοτρόφους και τους αλιείς σε ένα περιβάλλον «παραδείσου». Το δεύτερο, που θα έλεγε κάποιος που δεν γνωρίζει το τι ακριβώς συμβαίνει, είναι ότι εμείς από τη δική μας πλευρά κάνουμε μία μικροπολιτική και «μικρόψυχη» αντιπολίτευση, η οποία γίνεται, άνευ λόγου και άνευ ουσίας. Όταν κάποιος, όμως, γνωρίζει το τι, πραγματικά, συμβαίνει, νομίζω ότι αποκαλύπτεται το πραγματικό σας «προσωπείο».

Μας είπατε εδώ προχθές ότι «μιλάτε και εσείς που τέσσερα χρόνια το μόνο που κάνατε ήταν να δώσετε 42 εκατομμύρια στους αιγοπροβατοτρόφους». Ψέμα, κύριε Υπουργέ. Λέτε ψέματα και στο ελληνικό Κοινοβούλιο και στον ελληνικό λαό. Μόνο την τελευταία χρονιά, και μόνο για το συγκεκριμένο θέμα, για την τιμή του γάλακτος, ήταν τα 42 εκατομμύρια. Την τελευταία χρονιά, μόνο από «de minimis», η δική μας Κυβέρνηση έδωσε 90 εκατομμύρια. Και δεν λέμε για τα υπόλοιπα μέτρα και όλα όσα έγιναν.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Δεν είχε σχέση με τις εκλογές αυτό, φαντάζομαι.

**ΟΛΥΜΠΙΑ ΤΕΛΙΓΙΟΡΙΔΟΥ (Εισηγήτριας της Μειοψηφίας):** Καμία. Είχε σχέση με το πραγματικό πρόβλημα των αγροτών. Έγινε τον Δεκέμβριο του 2018. Ήτανε μία επιλογή της Κυβέρνησής μας να στηρίξουμε ανθρώπους, οι οποίοι αντιμετώπιζαν ένα πολύ μεγάλο πρόβλημα. Να επαναλάβω, ότι τον Δεκέμβριο του 2018 και μόνο για τη μείωση της τιμής του γάλακτος, δώσαμε 42 εκατομμύρια. Σήμερα, σε μία κρίση παγκόσμια ευρωπαϊκή και ελληνική, όπου οι επιπτώσεις της πανδημίας είναι τεράστιες, εσείς βάζετε ένα μεγάλο «θα» δώσετε 32 εκατομμύρια και περιμένουμε. Θα τα δώσετε, πράγματι. Περιμένουμε τη διαδικασία, αλλά θα δούμε πότε θα τα δώσετε. Εδώ χρειάζεται άμεση στήριξη και έκτακτη παρέμβαση.

Είπατε και απαριθμήσατε πάνω από δέκα μέτρα, 12 εκατομμύρια για τους ανθοπαραγωγούς, 1 εκ. για τα τεύτλα, 32 εκ. για τους κτηνοτρόφους. Απαριθμήσατε πάνω από δέκα «θα». Εμείς, βέβαια, έχουμε την υπομονή και θα περιμένουμε. Από αυτά τα μόνα που θα δοθούν, σχεδόν άμεσα, είναι αυτά για τους ανθοπαραγωγούς και έρχεστε και μας λέτε, ότι για την αντιμετώπιση της πανδημίας έχετε κι άλλα μέτρα, όπως, για παράδειγμα, αυτά για τους βαμβακοπαραγωγούς. Τα 4 εκατομμύρια των βαμβακοπαραγωγών δεν είναι για την αντιμετώπιση της πανδημίας. Είναι για το πράσινο σκουλήκι, εκτός αν έχετε καμία έρευνα ότι και το πράσινο σκουλήκι παθαίνει Covid-19.

Ας πάμε και στους ψαράδες. Τι δώσατε, μέχρι τώρα, στους ψαράδες, πέρα από εξαγγελίες και μία διάθεση προθέσεων; Δεν έχετε κάνει ούτε καν εκτίμηση της ζημιάς που έχει προκύψει από την πανδημία. Μόνο για την κτηνοτροφία, με την τιμή που υπήρχε και στο κρέας, το Πάσχα, έχουμε ζημία 80 εκατομμύρια. Αυτό λένε όλοι και εσείς μιλάτε για 32 και αυτά θεωρείτε ότι είναι «πανάκεια».

Μας είπατε, μάλιστα, ότι κάνατε την αυστηροποίηση των ελληνοποιήσεων και την αυστηροποίηση των ποινών και μέσα σε έναν μήνα, από τότε που ψηφίσατε αυτόν τον νόμο, ανέβηκε η τιμή για το γάλα. Γιατί δεν λέτε την αλήθεια; Πείτε μου, σας παρακαλώ. Όταν σε αυτές τις ποινές έχετε αναστολή, αυτό ταρακούνησε όσους ελληνοποιούν;

Θα σας θυμίσω, λοιπόν, ότι με την υπουργική μας απόφαση, εμείς αυξήσαμε το πρόστιμο από τις 60.000 και το κάναμε να φτάνει και ένα εκατομμύριο, με βάση τον τζίρο. Προβλέψαμε, ότι σε περίπτωση εκτροπής, κλείνει και η επιχείρηση. Δεν έχετε δώσει μέχρι τώρα για την αντιμετώπιση της πανδημίας, ούτε ένα ευρώ. Μάλλον δώσατε. Δώσατε τα ΠΣΕΑ των σιτηρών, τα οποία ήταν δική μας απόφαση και την καθυστερούσατε ένα χρόνο. Όπως έναν χρόνο καθυστερείτε και τα 31 αρδευτικά έργα που έχουν εγκριθεί στο Πρόγραμμα Αγροτικής Ανάπτυξης 2014 - 2020 και πριν από 10 μέρες αρχίσατε με μία «συγχορδία» δηλώσεων των Βουλευτών σας, ανά την περιφέρεια, για να πείτε ότι ξεκίνησαν οι δημοπρασίες με καθυστέρηση ενός έτους.

Κύριε Υπουργέ, στην ελληνική περιφέρεια λένε ότι «με τα λόγια χτίζω ανώγια και κατώγια». Στην πράξη, όμως, θα πρέπει να οικοδομήσετε το νέο αναπτυξιακό μοντέλο. Θα ήθελα, λοιπόν, να σας πω ότι το νομοσχέδιο αυτό έχει κάποια θετικά σημεία και μάλιστα, λύνει και κάποια θέματα τα οποία χρόνιζαν. Από εκεί και πέρα όμως, δεν έχει έναν κεντρικό στόχο. Προφανώς, η απλοποίηση των διαδικασιών είναι ένα θέμα πάρα πολύ σοβαρό που θα βοηθήσει. Θα πρέπει, όμως, να συνοδεύεται -και αυτή είναι η πολιτική κριτική που σας κάνουμε- με έναν γενικότερο σχεδιασμό για τη δημιουργία ενός ευνοϊκού και φιλικού περιβάλλοντος για την ανάπτυξη των αγροτικών επιχειρηματικών δράσεων, κάτι που ένα χρόνο από τη δική σας Κυβέρνηση, δεν είδαμε να βάζετε ούτε ένα «λιθαράκι». Κάνατε πολλές εξαγγελίες όταν αναλάβατε, στην πράξη, όμως, δεν το βλέπουμε.

Επειδή στην προηγούμενη συζήτηση, επί των άρθρων, κάναμε μία εκτενή αναφορά και επειδή και ο χρόνος τελειώνει, ένα μόνο θέμα θα ήθελα να επισημάνω, γιατί δεν πρόλαβα την προηγούμενη φορά. Στο νομοσχέδιο υπάρχουν κάποια σημεία που έχουμε δύο μέτρα και δύο σταθμά. Την προηγούμενη φορά σας είπα, όσον αφορά στους ιππικούς ομίλους που δεν χρειάζεται να τηρούν τον νόμο και τις αποστάσεις, σε αντίθεση με τους παραγωγικούς κτηνοτρόφους, οι οποίοι είναι υποχρεωμένοι να το τηρούν.

Στο άρθρο 6, ενώ προβλέπεται το επίδομα -για τον ΕΛΓΟ μιλάω- για τον Γενικό Διευθυντή Αγροτικής Έρευνας, μετά από τα σχόλια που έγιναν στη διαβούλευση, το δίνετε αναδρομικά. Εδώ, θέλω να σας πω, ότι υπάρχει μία αδικία, γιατί ενώ προβλέπεται γι’ αυτόν, δεν προβλέπεται το ίδιο για τους υπόλοιπους Διευθυντές της ίδιας Γενικής Διεύθυνσης. Δεν προβλέπεται, δηλαδή, για τον Διευθυντή Ανάπτυξης Ερευνητικών και Τεχνολογικών Δραστηριοτήτων ή για την Διεύθυνση Υποστήριξης Ερευνητικών Προγραμμάτων. Θα σας ζητούσαμε, λοιπόν -έχουμε τον χρόνο μέχρι αύριο- να διορθωθεί. Διαφορετικά, θα μου επιτρέψετε να πω ότι φαίνεται λίγο «φωτογραφικό».

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)** Τον λόγο έχει ο κ. Πάνας.

**ΑΠΟΣΤΟΛΟΣ ΠΑΝΑΣ (Ειδικός Αγορητής του Κινήματος Αλλαγής) :** Ευχαριστώ πολύ κύριε Πρόεδρε. Κύριε Υπουργέ, ολοκληρώνουμε σήμερα με τη β΄ ανάγνωση τη συζήτηση του νομοσχεδίου στο πλαίσιο της Επιτροπής. Επιτρέψτε μου να κάνω ένα σχόλιο, σε ότι αφορά το διαδικαστικό της υπόθεσης, καθώς είναι πολύ σημαντικό κάποιες φορές να τηρούνται κάποια πράγματα. Όπως καταλαβαίνετε, απαιτείται ικανός χρόνος διαλόγου για την επεξεργασία στο προπαρασκευαστικό στάδιο. Χθες, λοιπόν, στο διάστημα μιας ώρας, έπρεπε να επεξεργαστούμε τις απόψεις των φορέων και να τοποθετηθούμε, επί των άρθρων, πράγμα πρακτικά αδύνατο, το οποίο αναγκαζόμαστε, όμως, να φέρουμε εις πέρας. Αυτό έχει ως συνέπεια, να μην μπορούμε να ακούσουμε τους φορείς όπως πρέπει και ουσιαστικά και η δική μας η δουλειά σε νομοθετικό και σε εκτελεστικό επίπεδο να μην είναι αυτή που πρέπει. Για την ιστορία τα λέμε αυτά και ας «πέσουν κάτω».

Αναφορικά, λοιπόν, με το υπό συζήτηση σχέδιο νόμου, είπαμε από την πρώτη στιγμή ότι πρόκειται για ένα νομοσχέδιο του Υπουργείου Αγροτικής Ανάπτυξης που στερείται συγκρότησης στρατηγικής, σε ότι αφορά την αντιμετώπιση των προβλημάτων του αγροτικού κλάδου. Ωστόσο, πάει να απλοποιήσει κάποιες διαδικασίες και να επιλύσει κάποια γεωγραφικά γραφειοκρατικά θέματα. Αυτό δεν σημαίνει, ότι τασσόμεθα κατά των διευθετήσεων και των τακτοποιήσεων που πολλές φορές απαιτούνται να γίνουν με τον νόμο. Κάθε άλλο. Πρέπει, όμως, ουσιαστικά να γίνει και μία κουβέντα για τα βασικά ζητήματα, τα οποία αφορούν τον αγροτικό κλάδο αυτή τη στιγμή, που το βασικό θέμα το οποίο υπάρχει είναι η έλλειψη ρευστού.

Εμείς, ορθολογικά και ρεαλιστικά, πάντα μιλώντας, δεν μπορούμε να πούμε ότι η πλειονότητα των διατάξεων δεν δείχνουν μία προσπάθεια να βελτιώσετε το υπάρχον θεσμικό πλαίσιο. Υπάρχει, όμως, ένα τεράστιο «αλλά». Επιχειρείτε να παρέμβετε με πρόχειρο τρόπο, χωρίς και εσείς οι ίδιοι να γνωρίζετε καλά τις παραμέτρους και τα θέματα στην πρακτική τους εφαρμογή. Όταν πάτε να απλοποιήσετε, σας το επισημάναμε και χθες, πρέπει να το κάνετε δεσμεύοντας, παράλληλα, τις υπηρεσίες να προχωρήσουν τις διαδικασίες με ρήτρες. Ο αγροτικός κλάδος αντιμετωπίζει τεράστια γραφειοκρατία που χρονίζει και το νομικό πλαίσιο δεν εφαρμόζεται. Αν θέλετε, λοιπόν, να πείτε ότι πατάξατε τη γραφειοκρατία, πρέπει να το κάνετε σωστά, επιβάλλοντας δεσμευτικές ρήτρες και δίνοντας παράλληλα τις απαραίτητες εγγυήσεις.

Εκτός, όμως, από τα γραφειοκρατικά θέματα, υπάρχουν και τα ουσιαστικά. Το νομοσχέδιο ασχολείται με σημαντικά θέματα για τον αγροτικό τομέα και, εν γένει, με τα ευαίσθητα θέματα που αφορούν στο ζωικό και τον κτηνιατρικό κλάδο, αλλά μάλλον με ελλιπή τρόπο. Ασχολείται, επίσης, με εξίσου σημαντικά θέματα, όπως είναι οι κτηνοτροφικές εγκαταστάσεις, οι κτηνιατρικές δραστηριότητες, τα θέματα του ΕΛΓΟ – «ΔΗΜΗΤΡΑ», το ανώτατο όριο καταβολής αποζημιώσεων από τον ΕΛΓΑ, αλλά και τα θέματα που αφορούν την εκμετάλλευση και την προστασία του ζωικού κεφαλαίου.

Συγκεκριμένα, κάνοντας μία γρήγορη αναδρομή στα άρθρα, με αφορμή το άρθρο 1 -αναφέρθηκα και χθες στη τοποθέτησή μου- αναφορικά με τη σύσταση των ΠΟΑΥ, στην περιοχή μου, τη Χαλκιδική, έχει ξεκινήσει η λειτουργία τους, παρέχοντας ένα πλαίσιο λειτουργίας στις ιχθυοκαλλιέργειες και καθ΄ υπόδειξη της κεντρικής εξουσίας. Ωστόσο, όπως και εγώ ενημερώθηκα, όντως, η πολυετής καθυστέρηση στην έκδοση των διαφημιστικών προεδρικών διαταγμάτων, δεν βοηθά στην ομαλή λειτουργία της περιοχής, καθώς ανακύπτουν, συνεχώς, εκκρεμότητες διαδικαστικού τύπου.

Ως προς το άρθρο 2, υπάρχει ζήτημα και το ακούσαμε πάρα πολλές φορές και από τους φορείς που εκλήθησαν, σχετικά με το ποιος τελικά είναι αυτός που ασκεί την κτηνιατρική δραστηριότητα, από ποιον ελέγχεται, ποιος εγκρίνει στην ουσία και ποιος αδειοδοτεί.

Στο άρθρο 3, σας έχουμε αναφέρει ότι υπάρχει το πλαίσιο που έθεσε ο νόμος, επί υπουργίας του κ. Σκανδαλίδη. Το μόνο που ζητάμε είναι να εφαρμόζονται οι, ήδη, ψηφισμένοι νόμοι και αυτό αφορά τη στελέχωση των ελεγκτικών μηχανισμών που διαμορφώνετε εσείς κ. Υπουργέ.

Το άρθρο 4, έχουμε πει ότι είναι προς τη θετική κατεύθυνση κάθε προσπάθεια ρύθμισης του νόμου για τις κτηνοτροφικές εγκαταστάσεις.

Ως προς τον ΕΛΓΟ - «ΔΗΜΗΤΡΑ» και τη δυνατότητα υπογραφής συμβάσεων με άλλους φορείς του ευρύτερου δημοσίου συμφέροντος, δεν έχουμε αντίρρηση. Το θέμα αφορά τους εργαζόμενους και ο εκπρόσωπός τους τοποθετήθηκε επαρκώς.

Επίσης, χρειάζεται ένας ολοκληρωμένος χωροταξικός σχεδιασμός και συνεργασία με το Υπουργείο Περιβάλλοντος και Ενέργειας, στο άρθρο 7, διότι η τοποθέτηση φωτοβολταϊκών σε αγροτική γη υψηλής παραγωγικότητας, όπως την ονομάζετε στο σχέδιο νόμου, δεν μπορεί να γίνει με προχειρότητα και βιασύνη, καθώς είναι αντικείμενο μελέτης.

Στο άρθρο 8, στη διαβούλευση που έχει τίτλο «Καταφύγια αδέσποτων ζώων», στο τελικό κατατεθέν κείμενο -είπαμε και χθες- ότι έχει τίτλο «Δαπάνες Ταμείου Γεωργίας και Κτηνοτροφίας». Είναι πολλές οι αντικρουόμενες απόψεις για το θέμα των καταφυγίων αδέσποτων ζώων. Θεωρούμε ότι η διάταξη αυτή δεν έπρεπε να αφαιρεθεί από το κείμενο του σχεδίου νόμου. Στο σημείο αυτό, θέλω να σας ενημερώσω ότι καταθέσαμε σχετική τροπολογία, με στόχο τη συμπλήρωση και διόρθωση του πλαισίου, το οποίο έχει θέσει, ήδη, ο νόμος Σκανδαλίδη. Θεωρώ ότι είναι θέμα κοινωνικής ευαισθησίας και καλό θα είναι το Κράτος να έχει ουσιαστική μέριμνα γι’ αυτό. Υπάρχει, άλλωστε, και η ξεκάθαρη άποψη της ΚΕΔΕ.

Στο άρθρο 9, εμμένουμε στην άποψή μας για τη μείωση του ασφαλίστρου από τα 70.000 ευρώ. Το είπαμε και χθες στην, κατ’ άρθρον, συζήτηση.

Στο άρθρο 15, για τα κτηνιατρικά φαρμακευτικά προϊόντα, υπάρχει μία σχετική πρόβλεψη και στο προηγούμενο σχέδιο νόμου.

Στα άρθρα 16 και 17, είναι σημαντική η πρόβλεψη για τα ιπποειδή και την επικροτούμε. Φυσικά, είμαστε αντίθετοι -και είμαστε ξεκάθαροι σε αυτό- σε κάθε μορφή εκμετάλλευσης ζώων υπό καθεστώς καταπόνησης ή κακοποίησής τους.

Τέλος, αναφορικά με το άρθρο 18, σε ότι αφορά στη μετάκληση πολιτών τρίτων χωρών, έχουμε συμφωνήσει και έχουμε επικροτήσει το συγκεκριμένο έργο. Το έχουμε πει ήδη.

Ωστόσο, κύριε Υπουργέ, θέτω ενώπιών σας ένα ζήτημα που έχει προκύψει -και θέλω να το δείτε προσωπικά- ειδικά στη Χαλκιδική. Πληροφορούμαι ότι η λίστα με τους εργάτες γης που μπορεί να μετακαλέσει όλη η Χαλκιδική έχει συμπληρωθεί, ήδη. Η δε ρύθμιση που κάνατε με το παρόν σχέδιο νόμου για την παράταση της διαδικασίας υποβολής αιτήσεων μετάκλησης είναι για όσους, ήδη, εργάζονται σε αγροτικές εργασίες.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Είναι όλη η ρύθμιση από την αρχή. Με την επέκταση της ρυθμίσεως μπορεί να κληθεί ο οποιοσδήποτε.

**ΑΠΟΣΤΟΛΟΣ ΠΑΝΑΣ (Ειδικός Αγορητής Κινήματος Αλλαγής** Άρα, μπορεί να γίνει κλήση και άρα, με βάση αυτό που λέτε δεν έχουμε κανένα ζήτημα. Καλύπτεται το συγκεκριμένο θέμα. Η υπενθύμιση αυτή μάς βοηθάει πάρα πολύ, γιατί θα είχαμε ένα τεράστιο πρόβλημα. Πέρα από τον Τουρισμό, και αυτό το αγροτικό θέμα είναι σημαντικό, καθώς είναι οι δύο «πυλώνες» ανάπτυξης της Χαλκιδικής.

Σε ότι αφορά στην τροπολογία για το Καστέλι, θα συμφωνήσουμε. Είναι, άλλωστε, μία προσπάθεια που έχει κάνει, εδώ και πολλούς μήνες, και ο κ. Κεγκέρογλου και είναι προς μία θετική κατεύθυνση. Σας ευχαριστώ πάρα πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κ. Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια Κ.Κ.Ε.):** Ευχαριστώ, κύριε Πρόεδρε. Εγώ θα αποφύγω να επαναλάβω ότι έχω πει στις προηγούμενες συνεδριάσεις της Επιτροπής. Όμως, θέλω να θυμίσω, ότι από την αρχή της συζήτησης του νομοσχεδίου ενημερωθήκαμε από την κυρία Αραμπατζή, ότι θα έρθουν δύο τροπολογίες, μία που αφορά τα γρι - γρι ημέρας και μία δεύτερη για τις αναγκαστικές απαλλοτριώσεις στον γεωργικό κλήρο που έγιναν για το Διεθνές Αεροδρόμιο στο Καστέλι της Κρήτης. Η συζήτηση του νομοσχεδίου στην Ολομέλεια είναι αύριο. Αυτό τι σημαίνει; Σημαίνει ότι σήμερα θα έπρεπε να έχετε καταθέσει αυτές τις τροπολογίες και να τις συζητάμε. Να έχουμε, δηλαδή, τον χρόνο και να τις μελετήσουμε και να τοποθετηθούμε και να ξέρουμε τι θα ψηφίσουμε.

Το λέω γιατί, ξέρουμε ότι στην Κρήτη υπάρχει μία επιτροπή για τις αποζημιώσεις στις αναγκαστικές απαλλοτριώσεις. Διαμαρτύρονται ότι τους παίρνετε τα χωράφια, τις ελιές «κοψοχρονιά» με τις τιμές που έχουν ανακοινωθεί μέχρι τώρα. Δεν ξέρουμε αν τις έχετε αλλάξει στην τροπολογία. Επίσης, υπάρχει και ένα σοβαρό πρόβλημα με όσους δεν έχουν τίτλους ιδιοκτησίας, που κληρονομούν προφορικά, από πάππου προς πάππου, την πατρική περιουσία. Ζητάνε μία λύση και αν υπάρχει και αυτή. Τα λέω αυτά, γιατί έπρεπε να έχουμε την τροπολογία και να την συζητάμε σήμερα και όχι αύριο. Αύριο θα ψηφίζουμε ουσιαστικά.

Σε ότι αφορά τους κτηνοτρόφους, κύριε Υπουργέ, μας είπατε ότι η αποζημίωση του κορονοϊού πηγαίνει προς τα τέλη Αυγούστου με αρχές Σεπτέμβρη. Είναι πάρα πολύ αργά. Έχουν ανάγκες και δεν υπάρχει ρευστότητα. Είναι η εποχή που αγοράζουν τις ζωοτροφές για τον χειμώνα, γιατί η τιμή τους αυτή την περίοδο είναι φθηνότερη, σε σχέση με τους επόμενους μήνες. Έπρεπε νωρίτερα να τους είχατε συμπεριλάβει με τους άλλους κλάδους, γιατί άλλοι κλάδοι, όχι μόνο έχουν πάρει τις αποζημιώσεις τους, αλλά βρίσκονται και στο στάδιο των ενστάσεων, όσοι θεωρούν ότι έχουν πάρει λιγότερα ή ότι έχουν αδικηθεί

Μάλιστα γράφεται στον Τύπο ότι η Επιτροπή Ανταγωνισμού έχει παρέμβει για το ζήτημα των αμνοεριφίων την περίοδο του Πάσχα. Με το πρόσχημα του κορονοϊού «πιέστηκαν» οι τιμές του παραγωγού και αγοράστηκαν σε εξευτελιστικές τιμές από τον στάβλο, για να καταλήξουν να αγοράζονται από τον τελικό καταναλωτή πανάκριβα. Δηλαδή, με λίγα λόγια, έχουν και αποδείξεις, ότι οι κτηνοτρόφοι έχασαν και ότι ήταν «θύματα» εκβιασμού για να ελέγχει σήμερα η Επιτροπή Ανταγωνισμού με επιτόπιους ελέγχους.

Σε ότι αφορά στο νομοσχέδιο, είναι ένα νομοσχέδιο με λίγα άρθρα, σε σχέση με άλλα που κυκλοφορούν, αλλά μεγάλο σε όγκο, αφού υπάρχουν άρθρα που αντιστοιχούν σε ολόκληρα νομοσχέδια. Όμως, θα ήθελα να αναφερθώ σε άρθρα που δεν πρόλαβα να αναφερθώ.

Στο άρθρο 14, αναφερθήκαμε στην πρώτη παράγραφο, το πρόβλημα με τους αγριόχοιρους δεν λύνεται. Παρ’ όλο ότι είναι πρόβλημα και το ξέρουμε, η αναπαραγωγή θα διαιωνίζεται.

Θέλω, ωστόσο, να αναφερθώ πιο πολύ στη δεύτερη παράγραφο, σύμφωνα με την οποία σε εκτάσεις δασικού χαρακτήρα επιτρέπεται η δημιουργία εγκαταστάσεων χειρισμού θηραμάτων. Απ’ ότι ξέρω, δεν υπήρχε ποτέ στην Ελλάδα. Υπάρχουν σε άλλες χώρες. Τι είναι οι εγκαταστάσεις αυτές; Ουσιαστικά, ανήκουν, ή συνεργάζονται με μεγάλα κέντρα εστίασης πολυτελείας ή ειδικά χασάπικα που έχουν όνομα στην αγορά, ότι διαθέτουν εκλεκτά άγρια θηράματα. Μέσα σε αυτές τις εγκαταστάσεις, πριν ακόμη παγώσουν τα ζώα που έχουν σκοτωθεί, αφαιρούνται τα εντόσθια και στη συνέχεια διατίθενται για πώληση σε αυτά τα εκλεκτά εστιατόρια ή τα χασάπικα. Το ερώτημα είναι αν αυτό είναι προστασία της πανίδας μέσα στα δασικά οικοσυστήματα ή μία εμπορική διαδικασία; Και το λέω, γιατί -υπάρχουν και νομικοί στην Αίθουσα- ακούστηκε και από έναν φορέα που είχε καλεστεί- ότι καταπατούνται μέχρι και κοινοτικές οδηγίες. Επίσης, το κατακρίνουν και οι φιλοζωικές οργανώσεις.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Μου επιτρέπετε, μία διευκρίνιση ως προς αυτό; Να σας ενημερώσω για κάτι. Αυτό είναι μία από τις απαιτήσεις που γίνονται σε συνεννόηση με την Ευρωπαϊκή Επιτροπή. Είναι κάτι που μας έχει ζητηθεί στο πλαίσιο της αποτελεσματικής αντιμετώπισης της αφρικανικής πανώλης, δηλαδή, το να υπάρχει αυτή η διαχείριση εκεί. Απλώς, προς ενημέρωσή σας, για το αντικοινοτικό του θέματος.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του ΚΚΕ):** Δηλαδή, η δεύτερη παράγραφος αφορά μόνο τα αγριογούρουνα; Ρωτάω, γατί δεν φαίνεται αυτό ξεκάθαρα. Σας το λέω, ότι δεν φαίνεται αυτό, αλλά φαίνεται ότι είναι μία ξεχωριστή παράγραφος με τίτλο «δημιουργία εγκαταστάσεων χειρισμού θηραμάτων» με πολύ καθαρό τρόπο. Άρα, βάζει όλα τα θηράματα και δεν εξαιρεί. Το λέω, γιατί, αν «περάσει» υπάρχουν ορισμένες οργανώσεις που θα προσφύγουν, ότι καταπατείται και η κοινοτική νομοθεσία. Εγώ, σας το μεταφέρω.

Σε ό,τι αφορά στο άρθρο 3. Θα επανέλθω γιατί -το κατακρίνουν και οι φιλοζωικές οργανώσεις και ζητούν την απόσυρσή του- μας είπατε ότι είναι καθαρά νομικού χαρακτήρα. Ωστόσο, υπάρχει το πρόβλημα των αδέσποτων. Και όχι μόνο υπάρχει, αλλά διαιωνίζεται και διογκώνεται και παραμένει μη αντιμετωπίσιμο. Με το άρθρο 3, λοιπόν, δίνεται η δυνατότητα δημιουργίας νέων εκτροφών με πολλές προϋποθέσεις και πολλούς κινδύνους -το είπατε και εσείς εχθές στην ομιλία σας- να δημιουργηθούν ακόμη περισσότερα ταλαιπωρημένα αδέσποτα ζώα. Η Κυβέρνηση τι έχει κάνει; Μεταφέρει την ευθύνη στους Δήμους να αντιμετωπίσουν ένα τεράστιο πρόβλημα με πενιχρές υποδομές και προσωπικό, αλλά και με αυτό το άρθρο, όχι μόνο δεν δίνεται λύση, αλλά φοβόμαστε ότι ενισχύεται το πρόβλημα.

Σε ό,τι αφορά τον ΕΛΓΑ, είπα και χθες ορισμένα πράγματα. Όμως, θέλουμε και σήμερα να μεταφέρουμε και τις ανησυχίες των εργαζομένων, ότι φέρνετε αποσπασματικές διορθώσεις που αφορούν στον κανονισμό προσωπικού που ωστόσο, έχετε συμφωνήσει ότι πρέπει να επικαιροποιηθεί συνολικά και όχι αποσπασματικά.

Θα κλείσω με το άρθρο 20. Εδώ υπάρχει μία «θολούρα» και το λέω, γιατί υπάρχει το ΦΕΚ της 27ης Απριλίου του 2020 για τη σύσταση της Υπηρεσίας Συντονισμού και το ν. 4622/2019 για το Επιτελικό Κράτος. Ωστόσο, μιλάει για τις υπηρεσίες συντονισμού, που υπάγονται απευθείας στον Υπηρεσιακό Γραμματέα, και το έργο τους για σύνταξη και παρακολούθηση της εφαρμογής του ετήσιου σχεδίου δράσης, την εφαρμογή της καλής νομοθέτησης, την έγκαιρη ανταπόκριση, κ.λπ..

Όμως, στην τελευταία παράγραφο αναφέρει ότι «προς τον σκοπό διασφάλισης της αποτελεσματικότερης λειτουργίας της Υπηρεσίας Συντονισμού είναι δυνατόν με προεδρικό διάταγμα», το τονίζω αυτό, «του άρθρου 20 να μεταφέρονται σε αυτή, να συγχωνεύονται ή να καταργούνται υφιστάμενες μονάδες του Υπουργείου». Και οι αρμοδιότητες σε αυτό το άρθρο, που μέχρι τη δημοσίευση του παρόντος ασκούνται από άλλες οργανικές θέσεις, παύουν να ασκούνται πλέον και εφεξής ασκούνται από τις οικείες υπηρεσίες συντονισμού. Με απόφαση του οικείου Υπουργού, μέσα σε δύο μήνες, καθορίζονται οι οργανικές μονάδες και ρυθμίζεται κάθε αναγκαίο μέτρο για τη μεταφορά αρμοδιοτήτων». Δηλαδή, γι’ αυτές τις αλλαγές, τόσο για τη σύσταση της υπηρεσίας που έγινε με υπουργική απόφαση, όσο και για την κατάργηση των τμημάτων που γίνεται με νόμο, απαιτείται προεδρικό διάταγμα.

Το λέω γιατί δεν ξέρω αν υπάρχει κάποια άλλη διάταξη. Μήπως εδώ πάει με προεδρικό διάταγμα και όχι με άρθρο σε νόμο. Βεβαίως, να ξεκαθαρίσω, ότι εμείς τον καταψηφίζουμε, αφού καταψηφίσαμε και τον νόμο για το Επιτελικό Κράτος, το αστικό Κράτος, που έχει ταξικό πρόσημο, ευνοεί τους μονοπωλιακούς ομίλους και χαρατσώνει τους μικρομεσαίους, τα λαϊκά στρώματα, «τσεκουρεύει» δικαιώματα και πολλά άλλα.

Γι’ αυτό, όχι μόνο καταψηφίζουμε το άρθρο, καταψηφίζουμε και το νομοσχέδιο. **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Πριν δώσω τον λόγο στον κ. Βιλιάρδο, θα ήθελα να σας ενημερώσω, ότι την Τρίτη στις 11.00, με πρωτοβουλία του Υπουργού, του κ. Βορίδη, θα έχουμε συνεδρίαση της Επιτροπής, στην οποία θα είναι παρών ο Πρόεδρος του Δ.Σ. του ΕΛΓΑ, προκειμένου να ενημερώσει την Επιτροπή μας. Θα μας ενημερώσει, λοιπόν, ο Υπουργός και ο Πρόεδρος του ΕΛΓΑ για τα θέματά τους, για τα θέματα του ΕΛΓΑ.

Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Κύριε Πρόεδρε,επειδή αναφέρθηκε από τον Εισηγητή της Πλειοψηφίας το θέμα για τα 72 δισεκατομμύρια ευρώ, είναι σωστό να δίνεται η πραγματική τους εικόνα. Πρόκειται, λοιπόν, για λιγότερο από 20 δισεκατομμύρια ευρώ επιδοτήσεις, λιγότερα, δηλαδή, από αυτά που είχε υπολογιστεί ότι θα έπαιρνε η χώρα μας, χωρίς να υπολογίσουμε το, μελλοντικά, αυξημένο ποσοστό συμμετοχής μας στον ευρωπαϊκό προϋπολογισμό που πρέπει να αφαιρεθεί. Μην ξεχνάμε ότι ήταν 500 δισεκατομμύρια που είχαν ζητηθεί με επιδοτήσεις και από τα 500 δισεκατομμύρια έγιναν 390 δισεκατομμύρια. Επίσης, πρόκειται για τα 20 δισεκατομμύρια ευρώ της κανονικής Κ.Α.Π., που είναι, επίσης, μειωμένη, για 20 δισεκατομμύρια ευρώ του ΕΣΠΑ και για το 12,5 δισεκατομμύρια δυνατότητες δανεισμού. Απλά, συνέπεσε το Ταμείο Ανασυγκρότησης με το ΕΣΠΑ και την ΚΑΠ.

Επειδή οι επιδοτήσεις θα εκταμιευτούν το 2021, για τους περισσότερους οικονομολόγους τα μέτρα είναι πολύ λίγα και θα δοθούν πολύ αργά, καθώς, επίσης, σταδιακά, ενώ δεν θα προσφέρουν στο Α.Ε.Π. πάνω από 2%, όταν η πτώση σε πολλές χώρες θα είναι της τάξης του 10% το 2020. Σε ότι αφορά στην ανάπτυξη που υπολογίζεται για το 2021, οι προοπτικές είναι πολύ «θολές». Οπότε πρέπει να είμαστε πάρα πολύ προσεκτικοί. Εάν δε, προσθέσουμε και τα γεωπολιτικά προβλήματα της Ελλάδας, αν μη τι άλλο, λόγω του αμυντικού κόστους που συνεπάγονται, συν τα δίδυμα ελλείμματα του Προϋπολογισμού μας ξανά, τότε οι επιδοτήσεις της Ευρωπαϊκής Ένωσης είναι, πραγματικά, αμελητέες. Θα βοηθήσουν πολύ λίγο, χωρίς, φυσικά, να λέμε πως δεν χρειάζονται.

Στη β΄ ανάγνωση, λοιπόν, του νομοσχεδίου, θα ξεκινήσω με τη διαπίστωση ότι το Υπουργείο θεωρεί πως ο πρωτογενής μας τομέας μπορεί να αναπτυχθεί με την κατάθεση νομοσχεδίων. Οπότε, δεν φαίνεται να καταλαβαίνει πως χωρίς τη σοβαρή στήριξη των επενδύσεων και χωρίς κεντρική κατεύθυνση δεν πρόκειται να πετύχουμε τίποτα. Δεν χρειάζεται, πάντως, να ανακαλύψουμε τον «τροχό» από την αρχή, αφού υπάρχουν επιτυχημένες χώρες με αντίστοιχα επιτυχημένα συστήματα, όπως η Ολλανδία, η Δανία, το Ισραήλ, η Νέα Ζηλανδία κλπ. Δεν ισχυριζόμαστε, βέβαια, πώς δεν απαιτείται ένα σωστό νομικό πλαίσιο για την επίλυση των προβλημάτων που προκαλεί το υφιστάμενο, αλλά ότι πρόκειται μόνο για αυτονόητες παράπλευρες ενέργειες που απλά θα πρέπει να συνοδεύουν το κανονικό πρόγραμμα για τον πρωτογενή τομέα.

Σε ότι αφορά στα άρθρα, θα ξεκινήσω από το σημείο που σταμάτησα την προηγούμενη φορά. Στο άρθρο 6, αναφορικά με την παρ. 5 και τα αναδρομικά που ζητούνται από τους εργαζόμενους, σε σχέση με μία διεκδίκηση επιδομάτων από το 2012, που σε πρωτοβάθμιο επίπεδο είχαν δικαιωθεί και φορολογηθεί, θεωρούμε πώς δεν είναι καθόλου σωστό, πόσο μάλλον, όταν δηλώνουν πως δεν μπορούν να τα καταβάλουν. Η νομοθετική ρύθμιση για να αποφευχθεί η αντίδραση -κατά την άποψή μας- είναι λάθος και πρέπει να αποσυρθεί.

Στο άρθρο 7, σε ότι αφορά στην αξιοποίηση αγροτικού κεφαλαίου, είναι απαράδεκτη η τοποθέτηση φωτοβολταϊκών σε αγροτική γη υψηλής ή και ποιοτικής παραγωγικότητας, ειδικά στην Ελλάδα που υπάρχουν τεράστιες αναξιοποίητες περιοχές που δεν είναι αυτού του είδους. Είμαστε, σχεδόν, βέβαιοι πώς δεν έχει τηρηθεί το ποσοστό του 1% στην πράξη, αλλά έχει ξεπεραστεί σε πολλές περιοχές και το έχουμε αναφέρει σε πολλά προηγούμενα νομοσχέδια. Εδώ και πολλά χρόνια πάντως, η Γερμανία δεν επιδοτεί στη χώρα της φωτοβολταϊκά σε καλλιεργήσιμες ή σε, εν δυνάμει, καλλιεργήσιμες εκτάσεις, επειδή οι επιδοτήσεις αυτές τελικά στήριζαν την κινεζική παραγωγή, αφού αγόραζαν τα συγκεκριμένα συστήματα από την Κίνα, επειδή τότε ήταν πολύ φθηνά, εξάγοντας, ουσιαστικά, θέσεις εργασίας όπως συμβαίνει πάντοτε, όταν εισάγει μια χώρα. Το ίδιο θα συμβεί και στην Ελλάδα, εάν υποχρεωθούμε να αγοράζουμε από τους Γερμανούς. Είναι και ένας από τους βασικούς λόγους που πρέπει να στηρίξουμε την εγχώρια παραγωγή.

Το άρθρο 10, δεν είναι αρνητικό, αν και θεωρούμε πως το 67ο έτος είναι περιοριστικό στα πλαίσια των επιλογών του κανονισμού του ΕΦΚΑ. Υπάρχει, βέβαια, η δυνατότητα εργασίας των συνταξιούχων.

Στο άρθρο 11, εν προκειμένω, δεν πρέπει να επιβαρύνουμε τον παραγωγό με έξοδα. Είναι πάγια θέση μας, το ότι πρέπει να στηρίζονται οι παραγωγοί και να ελαχιστοποιούνται τα λειτουργικά τους έξοδα. Μπορεί, αλήθεια, η εν λόγω διαδικασία να παρασχεθεί δωρεάν ή να επιδοτηθεί από το Κράτος; Αν καταλάβαμε σωστά -δεν είμαι καθόλου σίγουρος- η εισφορά θα καλύψει κόστος δειγματοληψιών ύψους 55.000 ευρώ, ποσό που δεν είναι απαγορευτικό, όσον αφορά την κάλυψή του από το Δημόσιο. Θα αποτελούσε ένα δείγμα καλής θέλησης προς τους παραγωγούς που το χρειάζονται, ενώ τα μέτρα για τον Covid-19 παρέχουν δυνατότητες έκτακτων ενισχύσεων. Ίσως, θα πρέπει να το διερευνήσετε, έστω εντός των προσχηματικών 150 εκατομμυρίων που δίνονται για τον συγκεκριμένο κλάδο.

Στο άρθρο 12, πρόκειται για το πιο θετικό μέτρο του νομοσχεδίου, ενώ θα πρέπει να διερευνηθεί και σε άλλα προϊόντα, όπως στο ελαιόλαδο, στο μέλι, στη ζάχαρη και λοιπά. Πολλοί συνειδητοί Έλληνες που θέλουν να αγοράζουν ελληνικά προϊόντα, κατανοώντας πως έτσι ενισχύουν τον εαυτό τους με τις θέσεις εργασίας που δημιουργούνται, διαπιστώνουν, για παράδειγμα, ότι απλά η ζάχαρη συσκευάζεται στην Ελλάδα από κάποιο μεγάλο σουπερμάρκετ, ενώ μπορεί να είναι γερμανική ή κάποιας άλλης χώρας, όταν η Ελληνική Βιομηχανία Ζάχαρης είναι κλειστή και λειτουργεί, ουσιαστικά, ως χονδρέμπορος.

Στο άρθρο 13, είναι θετικό το ότι απαλλάσσονται από τις διαδικασίες άδειας μονάδες που λειτουργούν από εικοσαετίας. Όπως αναφέραμε, όμως, στο άρθρο 4, πρέπει να υπάρξει μία ευελιξία και για άλλες μονάδες, ειδικά για μικρές και σε ευαίσθητες παραμεθόριες περιοχές. Για τις ίδιες περιοχές, τουλάχιστον, θα πρέπει να υπάρχει, επιπλέον, μία ευελιξία ως προς το ελάχιστο τίμημα παραχώρησης στη δεύτερη παράγραφο.

Στο άρθρο 14, υποθέτουμε πως το κίνητρο για τη συγκεκριμένη διάταξη δεν είναι η εμφάνιση αγριόχοιρων στην Εκάλη και την Πολιτεία, αλλά το πρόβλημα που έχει δημιουργηθεί πριν από πολλά χρόνια στην ελληνική επικράτεια, από επιδρομές σε καλλιέργειες στη Βοιωτία, έως συγκρούσεις με αυτοκίνητα και με κίνδυνο θυμάτων. Η ρύθμιση περιορίζει τις καταστροφές των καλλιεργειών, προστατεύει τη σωματική ακεραιότητα των κατοίκων της υπαίθρου και λειτουργεί αποτρεπτικά, όσον αφορά την αφρικανική πανώλη των χοίρων. Θα πρέπει να περιοριστεί η νομαδική χοιροτροφία, καθώς, επίσης, να απαγορευτεί η εκτροφή και η απελευθέρωση αγριόχοιρων. Πρέπει, επίσης, να αντιμετωπιστεί το θέμα του υπερπληθυσμού των λύκων.

Στο άρθρο 15, η προθεσμία των πέντε ημερών είναι, κατά την άποψή μας, πολύ σύντομη. Δεν θα ήταν πρόβλημα οι δεκαπέντε ημέρες. Σε ότι αφορά στην ανάκληση αδειών, θεωρούμε πως η αιτία είναι να μην γίνονται οι άδειες αντικείμενο συναλλαγών. Γιατί, όμως, δεν προβλέπεται μετατροπή και όχι ανάκληση εάν γίνει μεταφορά της εταιρείας ή αλλαγή της επωνυμίας, εφόσον δεν συντρέχουν άλλοι μετοχικοί λόγοι;

Στο άρθρο 16, θα πρέπει να λαμβάνεται έγκριση από τον κτηνοτρόφο για την εγκατάσταση κοντά στη μονάδα και να υπάρχει κάποιος μακροχρόνιος σχεδιασμός. Εκτός αυτού, πρέπει να δίνεται μία εύλογη προθεσμία μετεγκατάστασης, τουλάχιστον, 18 μηνών. Επίσης, πρέπει να διευκολυνθεί η διαδικασία εγκατάστασης φωτοβολταϊκών πάνελ στις στέγες των σταβλικών εγκαταστάσεων για τις ανάγκες της μονάδας με επιδότηση για την εγκατάστασή τους. Επιπλέον, μπορεί να επιδοτηθεί και η παραγωγή βιοενέργειας, αφού η χώρα μας έχει πολύ μικρή παραγωγή τέτοιου είδους ενέργειας.

Φυσικά, για όλα αυτά οι παραγωγοί χρειάζονται ενημέρωση και συμπαράσταση. Ενδεικτικά, η ετήσια παραγωγή κοπριάς από τέσσερις αγελάδες μπορεί να καλύψει τις ανάγκες ενός σπιτιού. Κάτι τέτοιο θα μείωνε σημαντικά το κόστος του παραγωγού, πολύ περισσότερο, εάν συνδυαζόταν με ηλεκτροκίνητα μεταφορικά μέσα, όπως τα ηλεκτρικά τρακτέρ. Δεν είναι, βέβαια, μόνο αυτά. Σας έχουμε, ήδη, υποβάλει Ερώτηση για νέες τεχνολογίες στον πρωτογενή τομέα, αναμένοντας με ενδιαφέρον την απάντησή σας. Για παράδειγμα, σήμερα, έχουν αρχίσει να χρησιμοποιούνται, ακόμη, και ρομπότ για τη βοσκή κοπαδιών, ενώ εδώ και πολλά χρόνια υπάρχουν ρομπότ για 100% αυτόματο άρμεγμα αγελάδων και για τον καθαρισμό του στάβλου.

Επίσης, χρησιμοποιούνται ρομπότ στη συγκομιδή, drones για ψεκασμό, αυτόνομα τρακτέρ, έξυπνη υδροδότηση για κάθετες φάρμες υδροπονικής καλλιέργειας και άλλα πολλά. Έχουμε μιλήσει με παραγωγούς πολλές φορές και θα ήθελαν να δοκιμάσουν πολλά από αυτά, αλλά είναι θέμα κόστους. Είμαστε σίγουροι, ότι στο μέλλον ο γεωργός θα είναι ο διπλωματούχος επιστήμονας, ενώ ο υπάλληλος γραφείου θα είναι ένας χαμηλόμισθος διεκπεραιωτής.

Στο άρθρο 17, δεν ξέρουμε ότι γίνονταν όλα αυτά. Δεν γνωρίζαμε ότι γίνονταν όλα αυτά στην Πατρίδα μας. Οπότε, προφανώς, πρέπει να υπάρξουν απαγορεύσεις.

Τέλος, στο άρθρο 18, με την τελευταία παράγραφο η παράταση δίνεται με στόχο την προσέλκυση αλλοδαπών εργατών, ενώ θα έπρεπε να παρέχονται κίνητρα σε Έλληνες, έτσι ώστε να στραφούν στη γεωργία. Εκεί είναι το μέλλον για τη χώρα μας. Θα μπορούσαν, επίσης, να συμπεριληφθούν ημιαπασχολούμενοι του Προγράμματος «ΣΥΝ-ΕΡΓΑΣΙΑ».

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25):** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι. Έχουμε τη β΄ ανάγνωση του νομοσχεδίου του Υπουργείου Αγροτικής Ανάπτυξης, στο οποίο θεωρώ ότι έχω αναφερθεί, λεπτομερώς, τόσο στη βάση του, όσο και στα επιμέρους άρθρα αυτού. Ως εκ τούτου, θεωρώ πώς σήμερα είναι μία, εξαιρετικά, καλή ευκαιρία να καταθέσουμε στη συζήτηση τη θέση του ΜέΡΑ25 για τον αγροτικό τομέα, εν γένει.

Ας ξεκινήσουμε, λοιπόν, από την Κ.Α.Π., που έχει αποδειχθεί περίτρανα πώς έχει μετατρέψει την πληθώρα των μικρών, μικρομεσαίων και μεσαίων καλλιεργητών σε προσοδοθήρες, οι οποίοι κυνηγούν την επιδότηση και όχι την ποιοτική και ανταγωνιστική, στις διεθνείς αγορές, παραγωγή, ευνοώντας, παράλληλα, αποκλειστικά τις μεγάλες εκμεταλλεύσεις, καθώς για να λειτουργήσει, απαιτεί ευρείες οικονομίες κλίμακας κατά την παραγωγή. Η νέα Κ.Α.Π. «2001 -2017» ενσωματώνει ψευδεπίγραφα τις «πράσινες» καλλιέργειες στα πλαίσια της αντιμετώπισης της κλιματικής αλλαγής.

Σε ότι αφορά στους συνεταιρισμούς, είναι πάγια θέση μας πως η χρεία των συνεταιρισμών στην αγροτική παραγωγή, με σκοπό ακριβώς την ανάπτυξη οικονομιών κλίμακας που μειώνουν το κόστος παραγωγής, συνεταιρισμών, όμως, που ακολουθούν την πορεία του αγροτικού προϊόντος από τη σπορά μέχρι τη διανομή του στην λιανική πώληση. Με αυτόν τον τρόπο παρακάμπτονται οι μεσάζοντες χονδρέμποροι, που νέμονται, ουσιαστικά, την υπεραξία του μόχθου των αγροτών μας, λύνοντας το θέμα των πολύ χαμηλών τιμών παραγωγού.

Ορισμένα αιτήματα των αγροτών και των συνεταιρισμών, τα οποία ενστερνιζόμαστε και στηρίζουμε είναι πρώτον, η καταβολή όλων των αποζημιώσεων από τον ΕΛΓΑ που βρίσκονται, αυτή τη στιγμή, σε εκκρεμότητα. Θα πρέπει να αλλάξει ο κανονισμός, έτσι ώστε να ασφαλίζει και να αποζημιώνει την παραγωγή και το κεφάλαιο στο 100%, άμεσα και με δίκαιο τρόπο, προσθέτοντας και τη δυνατότητα αποζημίωσης από ζημιές που προκαλούν αγριόχοιροι. Όλοι γνωρίζουμε ότι είναι ένα σοβαρό πρόβλημα. Το συζητήσαμε. Το «αγγίζει» το νομοσχέδιό σας, γι’ αυτό θεωρούμε ότι θα έπρεπε, πλέον, να επεκταθεί και η κάλυψη αυτών των ζημιών προς τους παραγωγούς και τους καλλιεργητές.

Δεύτερον, η μείωση του κόστους παραγωγής με αφορολόγητο πετρέλαιο, με άμεση μείωση της τιμής του αγροτικού ρεύματος κατά 50% , κατάργηση του Φ.Π.Α. σε αγροτικά μέσα και εφόδια αλλά και ζωοτροφές.

Τρίτον, η μείωση των ασφαλιστικών εισφορών στον ΕΦΚΑ και η αύξηση των εξευτελιστικών αγροτικών συντάξεων. Επιπλέον, παροχή ιδίων δικαιωμάτων σε αγρότισσες που είναι έγκυες με όλες τις υπόλοιπες εργαζόμενες, όπως για παράδειγμα, εκείνες που ασφαλίζονται στο ΙΚΑ. Παράλληλα, μη εφαρμογή των περικοπών στις επιδοτήσεις - ενισχύσεις οι οποίες προβλέπονται στη νέα ΚΑΠ. Θεωρούμε απαραίτητο τη δημιουργία ενός θεσμικού πλαισίου που να ευνοεί τους συνεταιρισμούς, συνεταιρισμούς που θα αναλαμβάνουν και τη διανομή, ώστε να πάψει η εκμετάλλευση της αγροτικής παραγωγής από τους μεσάζοντες, καθώς σύμφωνα με τους ίδιους τους αγρότες η διαφορά από την τιμή που λαμβάνουν οι ίδιοι από τους χονδρεμπόρους, μέχρι την τιμή που πληρώνουμε τελικά εμείς ως καταναλωτές στη λιανική πώληση, φτάνει να είναι πέντε, έξι, κάποιες φορές και παραπάνω, από αυτή.

Δυστυχώς, το μεγαλύτερο ζήτημα, στο οποίο δεν έχει δοθεί απάντηση και ειλικρινά θεωρούμε πως θα πρέπει σύντομα να αποφασίσουμε να το συζητήσουμε εμπεριστατωμένα είναι η χρηματοδότηση της αγροτικής παραγωγής. Γνωρίζουμε όλοι πολύ καλά, κυρίες και κύριοι συνάδελφοι, πώς η άσκηση αγροτικής δραστηριότητας απαιτεί συνεχή ρευστότητα και πρόσβαση σε φθηνό κεφάλαιο κίνησης. Η Αγροτική Τράπεζα που όταν ξεκίνησε να λειτουργεί ξεκίνησε ως ο κρατικός «πυλώνας» παροχής φθηνής ρευστότητας στους αγρότες μας, δυστυχώς, μετεξελίχθηκε σε ένα πιστωτικό ίδρυμα παροχής καταναλωτικών δανείων στην πρώιμη εποχή του ευρώ, μέχρι να ξεπουληθεί για ένα κομμάτι ψωμί στην Τράπεζα Πειραιώς. Ως εκ τούτου, θα πρέπει να συζητήσουμε πώς μπορούμε να βοηθήσουμε και να ενισχύσουμε τους αγρότες μας, ώστε να έχουν πρόσβαση στο κεφάλαιο που χρειάζονται για να μπορούν να αναπτύξουν τη δραστηριότητά τους.

Παράλληλα, κρίνουμε ως καταστροφική τη συμβολαιακή γεωργία που στηρίζουν, τόσο η Ν.Δ., όσο και ο ΣΥΡΙΖΑ. Κι αυτό γιατί η συμβολαιακή γεωργία έρχεται να «συμπιέσει» τον παραγωγό στις «συμπληγάδες» της μεγάλης εταιρείας που επεξεργάζεται την πρώτη ύλη και διαθέτει το τελικό προϊόν στην αγορά και της τράπεζας που δανείζει, βάσει του συμβολαίου με την εταιρεία, τον παραγωγό. Πρόκειται για την παράλληλη υποβάθμιση του αγρότη σε έναν, οιωνοί, υπάλληλο της εταιρείας επεξεργασίας και διάθεσης του τελικού προϊόντος και δη υπερχρεωμένου τις περισσότερες φορές. Έτσι, η αγροτική παραγωγή μετατρέπεται σε ένα «παίγνιο» για τους μεγάλους. Μεγάλες εταιρείες και τράπεζες, ενώ ο αγρότης παίρνει τον τελευταίο ρόλο, τον ρόλο του αναλώσιμου ουραγού.

Μία ακόμη πρόταση που καταθέσαμε στην περίοδο της πανδημίας, και θεωρούμε πως τώρα θα πρέπει να την επανεξετάσουμε με εμφανείς τις οικονομικές επιπτώσεις του κορονοϊού, είναι η μετατροπή του Κράτους σε αγοραστή ύστατης ανάγκης των αγροτικών προϊόντων. Σύμφωνα με την πρόταση αυτή, το Κράτος θα μπορούσε, αφενός να εγγυηθεί στους αγρότες ότι θα αγοράσει στις αντίστοιχες περσινές τιμές όλες τις ποσότητες των αδιάθετων λόγω κρίσης αγροτικών αγαθών και αφετέρου, σε συνεργασία με τους αγροτικούς συνεταιρισμούς, να προωθήσει αυτά τα αγροτικά προϊόντα στις λαϊκές αγορές, τις οποίες όλοι καταλαβαίνουμε και βλέπουμε, ότι τα σουπερμάρκετ εποφθαλμιούν, ώστε να «γιγαντώσουν» και άλλο την ολιγοπωλιακή τους θέση σε βάρος των πολιτών.

Όπως, λοιπόν, οι κεντρικές τράπεζες λειτουργούν ως δανειστές ύστατης ανάγκης σε περιόδους κατάρρευσης των τραπεζών, έτσι το Κράτος έχει την υποχρέωση και μπορεί να λειτουργήσει ως αγοραστής ύστατης ανάγκης των αγροτικών προϊόντων για να στηρίξει, τόσο τους αγρότες, όσο και τους πολίτες, οι οποίοι βλέπουν τα εισοδήματά τους να καταρρέουν.

Κυρίες και κύριοι συνάδελφοι, κλείνοντας, είναι δεδομένο πως η αγροτική πολιτική απαιτεί έναν κεντρικό εθνικό σχεδιασμό με διττό στόχο. Από τη μία, η χρηματοδότηση να λαμβάνει χώρα, χωρίς τα ιδιωτικοοικονομικά κερδοσκοπικά κριτήρια της συμβολαιακής γεωργίας με πολύ χαμηλά επιτόκια και μεγάλες ευκολίες από την άλλη, η αγροτική παραγωγή παράλληλα στη χώρα μας, πρέπει να διασυνδεθεί απόλυτα με τον τουρισμό, αυξάνοντας την προστιθέμενη αξία της «βαριάς» βιομηχανίας της χώρας μας η οποία «ματώνει» λόγω των εισαγωγών για την ικανοποίηση των αναγκών και τώρα «ματώνει» και λόγω του κορονοϊού.

Σε ότι αφορά το υπό συζήτηση σχέδιο νόμου, θα τα πούμε, εκ νέου, αύριο στην Ολομέλεια. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):**

Στο σημείο αυτό, ο Πρόεδρος της Επιτροπής, έκανε την β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Κούβελας Δημήτριος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Καππάτος Παναγής, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Τραγάκης Ιωάννης, Δούνια Παναγιώτα (Νόνη), Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Δραγασάκης Ιωάννης, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Πέρκα Θεοπίστη (Πέτη), Τελιγιορίδου Ολυμπία, Τζανακόπουλος Δημήτριος, Τσίπρας Γεώργιος, Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Κομνηνάκα Μαρία, Μανωλάκου Διαμάντω, Δελής Ιωάννης, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Μπακαδήμα Φωτεινή.

Τον λόγο έχει ο κ. Κέλλας.

**ΧΡΗΣΤΟΣ ΚΕΛΛΑΣ:** Ευχαριστώ πολύ, κύριε πρόεδρε. Κύριε Υπουργέ, κύριοι Υφυπουργοί, το παρόν σχέδιο νόμου, λαμβάνει μέτρα υπέρ της αγροτικής επιχειρηματικότητας και δίνει λύσεις σε προβλήματα πολλά από τα οποία απασχολούν τον αγροτικό κόσμο.

Καταρχήν, με το Κεφάλαιο Α, στηρίζεται η αγροτική επιχειρηματικότητα με απλούστευση και επιτάχυνση των διαδικασιών ίδρυσης και λειτουργίας κτηνοτροφικών εγκαταστάσεων, κτηνιατρείων, εκτροφείων ζώων συντροφιάς και μονάδων υδατοκαλλιέργειας.

Με το Κεφάλαιο Β, εισάγονται, εξαιρετικά, σημαντικές διατάξεις για τα αδικήματα της ζωοκλοπής, ζωοκτονίας, ιχθυοκλοπής και ιχθυοκτωνίας, προκειμένου οι παραγωγοί να προστατεύονται αποτελεσματικότερα.

Πολύ σημαντικές είναι οι ρυθμίσεις του νόμου για τον ΕΛΓΟ – «Δήμητρα», ο οποίος μπορεί να συνάπτει συμβάσεις και με τους Ο.Τ.Α.

Επίσης, είναι πολύ σημαντική η διάταξη για το κυνήγι των αγριόχοιρων, καθ’ όλη την κυνηγετική περίοδο, γιατί έχουμε πολύ μεγάλες καταστροφές στις καλλιέργειες, λόγω της αύξησης του πληθυσμού των άγριων ζώων.

Και επειδή, κύριε Υπουργέ, δίνετε λύση ανταποκρινόμενος στα προβλήματα και στα δίκαια αιτήματα του αγροτικού και του κτηνοτροφικού κόσμου, θα ήθελα να σας θέσω υπόψιν και τα ακόλουθα στοιχεία. Σε σχέση με την έλλειψη εργατικών χεριών, είναι πολύ σωστή η ρύθμιση την οποία κάνετε με την ΠΝΠ της 1/5/2020, που δίνετε εργατικά χέρια για τη συγκομιδή, την οποία τώρα παρατείνετε, ώστε να μπορέσουν οι εργοδότες να μετακαλέσουν αλλοδαπούς εργάτες γης μέχρι 31/12/2020.

Όμως, τι θα γίνει με τους υπάρχοντες, με αυτούς τους εργάτες που βρίσκονται εδώ από τρίτα κράτη; Πρέπει να συμπεριληφθούν και αυτοί στη ρύθμιση. Να δοθεί παράταση στους εδώ ευρισκόμενους εργάτες, να δοθεί παράταση της παραμονής τους, διότι το τρίμηνο λήγει στις 30 Ιουλίου και αρχές Αυγούστου ξεκινά στον Νομό Λαρίσης και σε όλη την Ελλάδα, η συγκομιδή για τα αχλάδια κ.λπ., οπότε πάλι θα έχουμε τέτοιο θέμα. Επομένως, πρέπει να βρεθεί ένας τρόπος, να δοθεί παράταση στους, ήδη, ευρισκόμενους εδώ και η δυνατότητα, στο ενδιάμεσο διάστημα, να μπορούν να επισκεφτούν τις οικογένειές τους.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Όσοι έχουν έρθει, είναι μέχρι 31/10.

**ΧΡΗΣΤΟΣ ΚΕΛΛΑΣ:** Όχι, δεν είναι μέχρι 31/10. Είναι τρίμηνο και δεν μπορούν να φύγουν και να ξαναμπούν στη χώρα. Δηλαδή, δεν μπορούν να επισκεφτούν τις οικογένειές τους και να ξαναέρθουν.

Δεύτερο σημαντικό αίτημα, είναι ότι δίνετε παράταση στις συνελεύσεις των αγροτικών συνεταιρισμών, λόγω της πανδημίας. Με αφορμή αυτή τη διάταξη, κ. Υπουργέ, θέλω να σας πω, ότι υπάρχουν αγροτικοί συνεταιρισμοί ανενεργείς, οι οποίοι δεν είναι εγγεγραμμένοι στο ΕΜΑΣ, στο Ειδικό Μητρώο Αγροτικών Συνεταιρισμών. Αυτοί οι αγροτικοί συνεταιρισμοί, οι ανενεργοί, έχουν περιουσιακά στοιχεία, έχουν αποθήκες και ζητούν να τους δώσετε έναν χρόνο παράταση, ώστε να εγγραφούν στους ενεργούς, ή να τους δώσετε τη δυνατότητα ως ανενεργείς, με απόφαση του διοικητικού συμβουλίου της γενικής συνέλευσης, να συγχωνευθούν με ενεργούς αγροτικούς συνεταιρισμούς της ίδιας περιοχής, ώστε να μεταβιβαστούν και τα περιουσιακά τους στοιχεία.

Νομίζω, ότι είναι εύλογο αίτημα. Δεν μπορούν να το κάνουν τώρα, γιατί αναφέρεται η διάταξή σας μόνο σε ενεργούς αγροτικούς συνεταιρισμούς. Θέλουμε, λοιπόν, να περιληφθούν και οι ανενεργείς αγροτικοί συνεταιρισμοί. Είναι ένα αίτημα του αγροτικού συνεταιρισμού της επαρχίας Φαρσάλων Ενιπέας. Παρόμοια αιτήματα υπάρχουν και από άλλους αγροτικούς συνεταιρισμούς. Νομίζω, είναι ένα εύλογο αίτημα, το οποίο μπορεί να ρυθμιστεί, στα πλαίσια αυτής της διάταξης.

Επίσης, θα επανέλθω μόνο στο μέτρο 8.1 της δάσωσης γαιών. Το έχω αναφέρει, κατ’ επανάληψη, διότι υφίσταται η αδικία, όσοι ελέγχθηκαν μετά την κυα του 2015, ή δεν ελέγχθηκαν καθόλου, συνεχίζουν να παίρνουν τις επιδοτήσεις, ενώ όσοι έχουν ελεγχθεί πριν την κυα του 2015 έχουν κοπεί οι επιδοτήσεις και όχι μόνο αυτό, αλλά τους ζητάνε τώρα και επιστροφή χρημάτων. Επειδή είχατε υποσχεθεί και την προηγούμενη φορά που το είχα αναφέρει, ότι θα το δείτε το θέμα, θα ήθελα, σας παρακαλώ, αν υπάρχει κάποια εξέλιξη σε αυτό το θέμα, να μας ενημερώσετε τι γίνεται.

Θέλω να θέσω και ένα ερώτημα. Αποφασίσατε -και μπράβο σας και ευχαριστούν γι’ αυτό οι κτηνοτρόφοι- την πληρωμή λόγω του καταρροϊκού πυρετού από το 2014. Θα μπορούσατε να μας πείτε, σε ποιο στάδιο βρίσκεται η διαδικασία πληρωμής αυτών των χρημάτων. Επίσης, σε ποιο στάδιο βρίσκεται η διαδικασία πληρωμής της αποζημίωσης λόγω της πανδημίας; Επειδή στις εφημερίδες αναγράφονται διάφορα, ότι θα πληρωθούν Σεπτέμβριο, θα πληρωθούν Οκτώβριο, θα ήθελα να σας παρακαλέσω, αν υπάρχει δυνατότητα, για μία υπεύθυνη ενημέρωση από εσάς.

Κλείνοντας, θα ήθελα να συγχαρώ, εσάς και τους συνεργάτες σας, τους δύο Υφυπουργούς, τον κ. Σκρέκα και την κυρία Αραμπατζή, γιατί κάνατε πράξη ακόμα μία προεκλογική δέσμευση της Κυβέρνησής μας, διατηρώντας σταθερούς τους πόρους για την ΚΑΠ, στο πολυετές δημοσιονομικό πλαίσιο 2021-2027. Μετ’ εκπλήξεως, άκουσα χθες, τον κ. Αποστόλου, ο οποίος διετέλεσε και Υφυπουργός Αγροτικής Ανάπτυξης, να λέει ότι αυτό το ποσό είναι δεδομένο. Δεν κατάλαβα, γιατί είναι δεδομένο το ποσό της ΚΑΠ. Δεν θα μπορούσε να μειωθεί; Μας το ανέφερε ως δεδομένο. Είναι μία εθνική επιτυχία, για την οποία θα έπρεπε να πανηγυρίζει και ο κ. Αποστόλου και η πλευρά του ΣΥΡΙΖΑ και νομίζω και όλες οι παρατάξεις, γιατί είναι χρήματα τα οποία πηγαίνουν στους αγρότες μας.

Δεν μιλάμε για το ΕΣΠΑ, κ. Ζαχαριάδη, μιλάμε για την ΚΑΠ, την Κοινή Αγροτική Πολιτική, στην οποία διατηρήθηκε το ίδιο ακριβώς ποσό, ενώ γίνονταν συζητήσει για το πόσο θα περικοπεί.

**ΣΤΑΥΡΟΣ ΑΡΑΧΩΒΙΤΗΣ:** Επιτρέψτε μου να επισημάνω, μιας και προκαλείτε, ότι οι μειώσεις της ΚΑΠ γίνονταν πάντα με Κυβερνήσεις της Ν.Δ.. Τυχαίο;

**ΧΡΗΣΤΟΣ ΚΕΛΛΑΣ:** Με συγχωρείτε, αλλά αυτό το «πάντα» πρέπει να το πάρετε πίσω γι’ αυτή την Κυβέρνηση. Αυτή είναι Κυβέρνηση της Ν.Δ. που δεν μειώνει το ποσό. Αυτό ήταν μία μεγάλη και προσωπική νίκη του Πρωθυπουργού, ο οποίος εξασφάλισε τα συνολικά 72 δισ. μαζί με τα 32δισ. του Ταμείου Ανάκαμψης, τα οποία θα εκταμιευθούν, εμπροσθοβαρώς, μέσα στην επόμενη τριετία. Σας ευχαριστώ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει ο κ. Χαρακόπουλος.

**ΜΑΞΙΜΟΣ ΧΑΡΑΚΟΠΟΥΛΟΣ:** Ευχαριστώ κύριε Πρόεδρε. Εκ προοιμίου, να ζητήσω την ανοχή που δείχνει το Προεδρείο στους διατελέσαντες Υπουργούς Αγροτικής Ανάπτυξης, γιατί μιλούμε επί των συγκεκριμένων ζητημάτων.

Κυρίες και κύριοι συνάδελφοι, το νομοσχέδιο που συζητούμε σήμερα θα μπορούσε να θεωρηθεί συνέχεια του «ερανιστικού» νομοσχεδίου, όπως χαρακτήρισε το προηγούμενο ο κύριος Υπουργός, διότι περιλαμβάνει και αυτό διάσπαρτες διατάξεις που επιχειρούν τακτοποιήσεις, διευθετήσεις, αντιμετωπίζουν υπαρκτά προβλήματα και φιλοδοξούν να θεραπεύσουν «παθογένειες». Ακόμη, φιλοδοξεί το νομοσχέδιο, να αντιμετωπίσει γραφειοκρατικά προβλήματα και να απλοποιήσει τις διαδικασίες αδειοδότησης για μονάδες υδατοκαλλιεργειών, κτηνιατρικών δραστηριοτήτων, εμπορίας, αναπαραγωγής και εκτροφής ζώων συντροφιάς και κτηνοτροφικών εγκαταστάσεων. Βεβαίως, είναι θετικός ο χρονικός περιορισμός των 50 ημερών, εντός των οποίων αν η διοίκηση δεν απαντήσει, δεν εγκρίνει την άδεια ίδρυσης ή λειτουργίας, να θεωρείται ότι έχει, σιωπηρώς, χορηγηθεί.

Επιτρέψτε μου, κύριε Πρόεδρε, να σταθώ ιδιαιτέρως στις σταβλικές εγκαταστάσεις, επειδή, έζησα από πρώτο χέρι την αγωνία των κτηνοτρόφων, σε μία περίοδο οικονομικής δυσπραγίας και πολιτικού αναβρασμού λόγω των μνημονίων. Θυμάμαι, για παράδειγμα, τη μαραθώνια συνεδρίαση με τον τότε Υπουργό Οικονομικών, τον κ. Στουρνάρα, που εισηγείτο έναν δυσβάσταχτο φόρο ΕΝΦΙΑ σε μαντριά, σε τσαΐρια και σε μπαΐρια στα χωράφια των αγροτών και την προσπάθεια που κάναμε τότε για να μην ισχύσει εκείνος ο δυσβάσταχτος φόρος. Τότε είχαμε προχωρήσει, επίσης, σε ρύθμιση για τη νομιμοποίηση αυθαιρέτων σταβλικών κτηνοτροφικών εγκαταστάσεων, ανεξαρτήτως μεγέθους και με συνοδά κτίσματα προσωρινής διαμονής έως 35 τετραγωνικά, χωρίς κανένα πρόστιμο με ένα μόνο παράβολο.

Επιπλέον, απαλλάξαμε τους κτηνοτρόφους από την έκδοση περιβαλλοντικής μελέτης, γλιτώνοντας έτσι και χρήμα και χρόνο. Αρκούσε η υπαγωγή τους στις πρότυπες περιβαλλοντικές δεσμεύσεις. Δυστυχώς, κύριε Υπουργέ, παρά το ευνοϊκό αυτό πλαίσιο, κάποιοι ακόμη δεν έχουν τακτοποιήσει τις αυθαίρετες σταβλικές τους εγκαταστάσεις. Με το παρόν νομοσχέδιο, με το άρθρο 4, δίνουμε ακόμη μία παράταση δυόμισι χρόνων, μέχρι 31/12/2022. Εγώ κατανοώ τις πιέσεις, αρκεί κάποιοι να μην παίρνουν λανθασμένα μηνύματα από αυτού του είδους τη νομοθέτηση.

Έρχομαι στο άρθρο 7, που αφορά στα φωτοβολταϊκά. Νομίζω ότι όλοι συνειδητοποιούμε, ότι η πανδημία και ο εθνικισμός των τροφίμων, από χώρες που απαγόρευσαν τις εξαγωγές αγροτικών προϊόντων, εν μέσω της υγειονομικής κρίσης, ανέδειξε την ανάγκη μιας στοιχειώδους αυτάρκειας της χώρας σε τρόφιμα. Δυστυχώς, όπως πολύ καλά ξέρουμε όλοι, είμαστε τραγικά ελλειμματικοί σχεδόν σε όλα τα τρόφιμα.

Κατανοώ, επίσης, την ανάγκη συμμόρφωσης της χώρας, στην παραγωγή Ανανεώσιμων Πηγών Ενέργειας. Όμως, η, κατεξοχήν, μορφή -φιλικής προς το περιβάλλον- παραγωγής ενέργειας είναι η υδροηλεκτρική ενέργεια. Δυστυχώς, λόγω ιδεοληψιών, εδώ και χρόνια, δεν ολοκληρώνεται η ήπια μεταφορά νερού από τον Αχελώο και η λειτουργία υδροηλεκτρικών εργοστασίων που συνδέονται με το έργο.

Πιστεύω, όμως κύριε Υπουργέ, ότι η εγκατάσταση φωτοβολταϊκών πάρκων δεν πρέπει να γίνει σε γη υψηλής παραγωγικότητας. Θα έπρεπε να γίνει μόνο σε άγονες περιοχές. Από τη στιγμή, όμως, που το αποφασίσατε, τουλάχιστον, να γίνει με μεγάλη φειδώ.

Όπως σας είπε και ο Πρόεδρος του ΓΕΩΤΕΕ, το ανώτατο όριο εγκατάστασης φωτοβολταϊκών να είναι 1%, επί της γης υψηλής παραγωγικότητας και όχι επί του συνόλου της αγροτικής γης. Ξέρω ότι μπορεί να μην ακούγεται πολύ δημοφιλές αυτό που λέω, αλλά σε αυτή την Αίθουσα θα πρέπει να είμαστε χρήσιμοι κι όχι απλά ευχάριστοι.

Λόγω του χρόνου που «τρέχει» και είναι αδυσώπητος, δεν θα αναφερθώ ιδιαίτερα στον ΕΛΓΑ. Να πω ότι είναι θετικό ότι μπαίνει αυτό το «ταβάνι», το ανώτατο όριο αποζημίωσης. Έχω μία σειρά ερωτημάτων για τον ΕΛΓΑ και πιστεύω ότι θα είναι πολύ ενδιαφέρουσα η συζήτηση που έχουμε την ερχόμενη Τρίτη.

Σε ότι αφορά στην εισφορά γάλακτος και την επισήμανση της προέλευσης του γάλακτος που καθιερώνεται με αυτό το νομοσχέδιο, γνωρίζετε την ευαισθησία μου για το θέμα. Είμαι υπέρ κάθε μέτρου προστασίας της δημόσιας υγείας και της σωστής ενημέρωσης του καταναλωτή. Όμως, μιας που, τόσο ο Πρόεδρος του ΓΕΩΤΕΕ, ο κ. Μάμαλης, όσο και ο Πρόεδρος της ΠΟΓΕΔΥ, ο κ. Κακαβάς, σάς έθεσαν το ζήτημα της επανόδου της επιμήκυνσης της διάρκειας ζωής του γάλακτος στις πέντε ημέρες, που επέβαλε η «εργαλειοθήκη» του ΟΟΣΑ, και όλοι κατανοούμε πια, ότι η, δήθεν, μεταρρύθμιση ήταν μια «τρύπα στο νερό», επανέρχομαι στο θέμα.

Επισήμως, το Υπουργείο που προΐσταστε, το Υπουργείο Αγροτικής Ανάπτυξης, μού απάντησε στις 14 Μαρτίου 2019 ότι «η επιμήκυνση της ζωής του φρέσκου γάλακτος, με σκοπό τη μείωση της τιμής αγοράς από τον καταναλωτή, απέδειξε στην πράξη, πως δεν έφερε τα αναμενόμενα αποτελέσματα. Αντιθέτως, δημιούργησε, επιπλέον, προβλήματα στην τιμή πώλησης από τους κτηνοτρόφους. Για τον λόγο αυτό, προσανατολιζόμαστε άμεσα στην επαναφορά της διάταξης, που ίσχυε πριν την επιμήκυνση της ζωής του φρέσκου γάλακτος, μετά από σχετική τεκμηρίωση στον ΟΟΣΑ».

Κύριε Υπουργέ, επειδή το Κράτος έχει συνέχεια, θα ήθελα να ήξερα σε τι ενέργειες έχετε προβεί προς τον ΟΟΣΑ και πώς θα το τεκμηριώσετε, σε σχέση με όσα απάντησε η προκάτοχός σας, η κυρία Τελιγιορίδου, γι’ αυτό που όλοι γνωρίζουν, όσοι αγοράζουν φρέσκο γάλα, ξέρουν αν η τιμή έπεσε ή όχι στο ράφι και αν θα θέσετε το σχετικό αίτημα προς τον συνάδελφό σας στο Υπουργείο Ανάπτυξης.

Έρχομαι στο άρθρο 14 για την επέκταση της θήρας των αγριογούρουνων καθ’ όλο το έτος. Νομίζω ότι είναι μία θετική διάψευση. Χαιρετίζω την επέκταση αυτή. Έχει «μαλλιάσει» η γλώσσα μου, πέντε χρόνια τώρα, να επισημαίνω το πρόβλημα. Έχω καταθέσει, κατ’ επανάληψη, Ερωτήσεις με αφορμή και τη νόσο της πανώλης και τη διασπορά της νόσου με τα αγριογούρουνα από τις βαλκανικές χώρες και στην ελληνική ενδοχώρα. Το πρόβλημα είναι, ιδιαίτερα, έντονο. Δεν έχουμε μόνο καταστροφές σε αγροτικές καλλιέργειες από μποστάνια και καλαμπόκια μέχρι αμπέλια σε όλη την ελληνική ηπειρωτική χώρα, αλλά προσφάτως, είχαμε συμβάντα ακόμη και στις παρυφές του αστικού ιστού της Λάρισας, εκεί που συνορεύει με χωριά του πρώην Δήμου Κοιλάδας και του πρώην Δήμου Κιλελέρ, όπου είχαμε την εμφάνιση αγριογούρουνων.

Να χαιρετήσω, επίσης, τη ρύθμιση στο άρθρο 18 για τους εργάτες γης. Με την προηγούμενη Πράξη Νομοθετικού Περιεχομένου καθιερώθηκαν αυτές οι έκτακτες διαδικασίες λόγω κορονοϊού με τη δυνατότητα για 90 ημέρες να υπάρχει η μετάκληση αλλοδαπών εργατών γης. Φρονίμως, ποιούντες επεκτείνετε αυτή τη διαδικασία μέχρι 31/12/2020, γιατί, πράγματι, δεν αρκούσε αυτός ο χρόνος. Έχουμε τη συγκομιδή των αγροτικών προϊόντων μέχρι και τις αρχές Νοεμβρίου, ιδιαίτερα στην επαρχία Αγιάς στον Τύρναβο, που συλλέγουν φρούτα, και υπάρχουν αυξημένες ανάγκες. Δυστυχώς -και το λέω με λύπη- αποδείχτηκε δώρο άδωρο, τουλάχιστον στην επαρχία την δική μας, η πρόβλεψη που είχαμε -ορθώς την είχαμε- να μην χάνουν το επίδομα ανεργίας, όσοι άνεργοι θα απασχολούνταν σε αγροτικές εργασίες. Στη Λάρισα, δεν άκουσα κανείς να είχε ανταποκριθεί. Μακάρι, σε άλλες περιοχές να έχει γίνει, αλλά αναδεικνύει και αυτό το τεράστιο πρόβλημα που έχουμε με την ανανέωση του γερασμένου αγροτικού πληθυσμού και τις ελλείψεις σε εργάτες γης.

Να επισημάνω, κύριε Υπουργέ, αυτό που σας έχω επισημάνει, ήδη, και με γραπτή ερώτηση, δηλαδή, το πρόβλημα που υπάρχει με τη στασιμότητα στην έκδοση ΑΜΚΑ για τους εργάτες γης, με αποτέλεσμα οι μεν αγρότες να μην μπορούν να πληρώσουν τα ένσημα, το δε Κράτος να έχει απώλεια εσόδων.

Επιπλέον, να επισημάνω το πρόβλημα που υπάρχει και χρειάζεται ρύθμιση σε αυτό, προφανώς, το νομοσχέδιο, στο οικείο αυτό άρθρο. Αναφέρομαι στο ζήτημα που υπάρχει με τη δυνατότητα επανεισόδου των, ήδη, αλλοδαπών εργατών γης που είχαν λάβει άδεια εισόδου. Με την προηγούμενη Π.Ν.Π., ήταν άπαξ αυτή η δυνατότητα εισόδου. Άρα, δηλαδή, αν κάποιος επέστρεψε, επί παραδείγματι, στην Αλβανία, δεν μπορεί να επανεισέλθει στη χώρα.

Θα κλείσω, κύριε Πρόεδρε, με το άρθρο 13, το οποίο απαγορεύει την ανάκληση αποφάσεων παραχώρησης ακινήτων του Δημοσίου σε φυσικά ή νομικά πρόσωπα, εάν έχει παρέλθει εικοσαετία. Λίγες μέρες πριν την παραίτησή μου από το Υπουργείο Αγροτικής Ανάπτυξης και Τροφίμων, ως Αναπληρωτής, πληροφορήθηκα ότι ένα ακίνητο «φιλέτο» στη Θέρμη της Θεσσαλονίκης παραχωρήθηκε από το Υπουργείο Αγροτικής Ανάπτυξης στην ΠΑΣΕΓΕΣ, προκειμένου να ανεγείρει εκεί σχολές, στις οποίες θα έκανε εκπαίδευση σε συνεταιριστές και σε αγρότες. Το οικόπεδο αυτό παραχωρήθηκε στην ΠΑΣΕΓΕΣ από το Δημόσιο, λοιπόν.

Λίγα χρόνια μετά, πέρασε ένας δρόμος από κει και το Δημόσιο που παραχώρησε το ακίνητο στην ΠΑΣΕΓΕΣ, απαλλοτρίωσε ένα κομμάτι του οικοπέδου αυτού του ακινήτου και πλήρωσε και κάποια εκατομμύρια στην ΠΑΣΕΓΕΣ. Αργότερα η ΠΑΣΕΓΕΣ, τις εγκαταστάσεις αυτές, τις επινοικίασε στο Διεθνές Πανεπιστήμιο Θεσσαλονίκης. Όταν το πληροφορήθηκα, καθώς δεν είχα δυνατότητα να υποβάλω ερώτημα στο Νομικό Συμβούλιο του Κράτους αν είναι σύννομο, επισήμως, διατύπωσα το ερώτημα και το έστειλα στον τότε Υπουργό Αγροτικής Ανάπτυξης -εγώ ήμουν Αναπληρωτής Υπουργός- στον κ. Τσαυτάρη, προερχόμενο από το ΠΑ.ΣΟ.Κ. τότε, προκειμένου να υποβάλει το ερώτημα στο Νομικό Συμβούλιο του Κράτους.

Δεν ξέρω αν το έπραξε ποτέ. Ξέρω, όμως, ότι μετά τις εκλογές, με άλλους οκτώ συναδέλφους, ασκήσαμε Κοινοβουλευτικό Έλεγχο στην τότε Κυβέρνηση του ΣΥΡΙΖΑ, ζητώντας το αυτονόητο, δηλαδή εάν αυτό είναι σύννομο και τι προτίθεται να πράξει. Ήταν μεταξύ των υπογραφόντων και πολλοί Υπουργοί σήμερα, ο κ. Τσιάρας, Υπουργός Δικαιοσύνης, ο κ. Καραμανλής, Υπουργός Υποδομών και Μεταφορών και άλλοι. Ο κ. Λαφαζάνης, τότε Υπουργός Παραγωγικής Ανασυγκρότησης, δε μας απάντησε ποτέ. Είναι, όμως, προς τιμήν του κ. Αποστόλου, ότι μετά την Ερώτησή μας -και αφού παρήλθε η περίοδος Βαρουφάκη- το 2016 ανακάλεσε την απόφαση αυτή και επανήλθε εις χείρας Δημοσίου αυτό το οικόπεδο «φιλέτο», που είχε δοθεί στην ΠΑΣΕΓΕΣ, με τη γνωστή υπόθεση που την έστειλα στον Οικονομικό Εισαγγελέα. Μετά το «απόστημα» έσπασε με τις κρατικές επιχορηγήσεις που, επί είκοσι, χρόνια δίδονταν και είχαν φτάσει στα 60 εκατομμύρια ευρώ, χωρίς ποτέ να δώσουν λογαριασμό για το τι τα κάνουν αυτά τα χρήματα.

Ερωτώ, λοιπόν, κύριε Υπουργέ, αν αυτή η διάταξη ανοίγει «παράθυρο» για να επανέλθει το ακίνητο «φιλέτο» της Θέρμης στην ΠΑΣΕΓΕΣ. Αν κάτι τέτοιο ισχύει, κύριε Υπουργέ, τότε η εσχάτη πλάνη θα είναι χείρων της πρώτης.

Ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει η κυρία Τελιγιορίδου.

**ΟΛΥΜΠΙΑ ΤΕΛΙΓΙΟΡΙΔΟΥ (Εισηγήτριας της Μειοψηφίας):** Ευχαριστώ, κύριε Πρόεδρε. Επειδή ο κ. Χαρακόπουλος αναφέρθηκε στη διάρκεια ζωής του φρέσκου γάλατος, να πω ότι, πράγματι, έχει δίκιο. Να ενισχύσω αυτό που λέει και να πω ότι δώσαμε, πράγματι, αυτή την απάντηση, γιατί υπήρχε η σχετική διεργασία στο Υπουργείο, με τις υπηρεσίες του Υπουργείου, αλλά και με τις αντίστοιχες υπηρεσίες από το Υπουργείο Ανάπτυξης, ώστε να προχωρήσουμε σε αυτό που λέει, που είναι πάρα πολύ σημαντικό και για το οποίο, μάλιστα, είχε και το πολιτικό σθένος να παραιτηθεί. Έχει απόλυτο δίκαιο. Δεν είχε κανένα αποτέλεσμα η επιμήκυνση του φρέσκου γάλατος, χωρίς όριο ημερών.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Το λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ, κύριε Πρόεδρε. Θα μου επιτρέψετε να ξεκινήσω τη τοποθέτησή μου, εκφράζοντας μία ανησυχία, καθώς ο Υπουργός στην ομιλία του προχθές, αναφέρθηκε στο Ταμείο Ανάκαμψης, στη νέα ΚΑΠ και στο νέο πολυετές δημοσιονομικό πλαίσιο στο οποίο εντάσσεται. Θέλω να εκφράσω την ανησυχία μου, λοιπόν, γιατί δεν περιλαμβάνεται ο πρωτογενής και ο διατροφικός τομέας με ξεκάθαρο τρόπο στους άξονες της αναπτυξιακής πολιτικής και στις βασικές προτεραιότητες, τουλάχιστον, της πρωτόλειας Έκθεσης Πισσαρίδη, όπως έχει δει το φως της δημοσιότητας, επισήμως ή ανεπισήμως.

Ο πρωτογενής τομέας -και νομίζω συμφωνούμε όλοι- είναι ο μόνος παραγωγικός τομέας που μπορεί να υποστηρίξει την ανάκαμψη της ελληνικής οικονομίας. Προσυπογράφω αυτό που είπε ο κ. Χαρακόπουλος για την αναγκαιότητα να διασφαλιστεί και η αυτάρκεια, αλλά να δοθεί και η δέουσα πολιτική βαρύτητα. Θέλω να πιστεύω, ότι και με τη δική σας παρέμβαση, αυτή η αστοχία θα είναι προσωρινή και θα διορθωθεί.

Δεν ξέρω αν οι σταθεροί πόροι της νέα ΚΑΠ είναι αντικείμενο πανηγυρισμού. Προφανώς, είναι θετική εξέλιξη, ότι έχουμε σταθερούς τους πόρους. Βεβαίως, είναι αυξημένες οι απαιτήσεις -το ξέρετε πολύ καλά- ειδικά περιβαλλοντικού χαρακτήρα που θα επιβαρύνουν τους παραγωγούς και θα πρέπει να δούμε και ένα πρόγραμμα ενίσχυσης ή επιδότησης ως ειδική δράση για αγορά αγροτικής γης, το οποίο είναι μείζον ζήτημα, βλέποντας και τον ρόλο του τραπεζικού συστήματος, που δεν έχει διευκολύνει καθόλου προς αυτή την κατεύθυνση.

Συμφωνούμε όλοι ότι απαιτούνται νέες και μεγάλες επενδύσεις στον πρωτογενή τομέα και είναι θετικό, αν ισχύει, το γεγονός ότι το Υπουργείο Αγροτικής Ανάπτυξης μαζί με το Υπουργείο Ανάπτυξης, έχουν κάνει πρόταση για να υπάρχουν αλλαγές στον αναπτυξιακό νόμο, ο οποίος αποκλείει αυτές τις πολύ μεγάλες επενδύσεις, ιδιαίτερα σε θερμοκήπια και κτηνοτροφικές μονάδες, που θα μπορούσαν να συμβάλλουν στην εξέλιξη νευραλγικών τομέων της γεωργίας και της κτηνοτροφίας.

Μεταφέρατε 80 εκατ. από το Πρόγραμμα Αγροτικής Ανάπτυξης ως εγγύηση στο Ταμείο Εγγυοδοσίας για δάνεια προς τους αγρότες και τις μεταποιητικές επιχειρήσεις πρωτογενούς τομέα. Υπάρχει, άραγε, εικόνα, πόσα δάνεια που αφορούν αυτές τις κατηγορίες έχουν εγκριθεί μέχρι σήμερα από το Ταμείο Εγγυοδοσίας; Έχω την απάντηση της κυρίας Αραμπατζή στις 20/12/19, η οποία λέει ότι στις αρχές του 2020 αγρότες και κτηνοτρόφοι θα έχουν πρόσβαση σε δάνεια από 10.000 έως 5 εκατ. μέσα από το Ταμείο Εγγυήσεων Αγροτικής Ανάπτυξης. Δεν ξέρω αν έχει υλοποιηθεί αυτό και τι αποτέλεσμα θα έχει. Θα έχει ένα ενδιαφέρον, όμως, να έχουμε μία επίσημη ενημέρωση από το Υπουργείο.

Σε ότι αφορά στον ΕΛΓΑ. Έχουμε πει πολλές φορές, ότι χρειάζεται αλλαγή κανονισμού. Θα τα πούμε και την Τρίτη στην ενημέρωση που θα γίνει με τον Πρόεδρο του ΕΛΓΟ, ο οποίος έχει θητεύσει και ως Βουλευτής και ως Υπουργός. Χρειάζεται αλλαγή, λοιπόν, του κανονισμού, ώστε να αποζημιώνονται καταστροφές που οφείλονται σε Κλιματική Αλλαγή και δεν καλύπτονται από τον «απαρχαιωμένο» υπάρχοντα κανονισμό, τον οποίον ο ίδιος ο Πρωθυπουργός, προεκλογικά, είχε χαρακτηρίσει με αυτό τον όρο και μάλιστα έλεγε, ότι δεν ανταποκρίνεται στις νέες προκλήσεις.

Αν κάνουμε μία σύντομη αναδρομή, θα δούμε ότι με τον ν. 3889/2010 επιχειρείται μεταρρύθμιση του συστήματος ασφάλισης αγροτικής δραστηριότητας. Με το άρθρο 33, το Δημόσιο αναλαμβάνει την υποχρέωση εξυπηρέτησης δανείων του ΕΛΓΑ, ύψους 3 εκ. ευρώ. Παρέλαβε 730 εκ. , επί ΠΑ.ΣΟ.Κ και το έκανε 3 δις, επί Ν.Δ.. Αυτός ήταν ο απολογισμός της καταστροφικής πενταετίας της Νέας Δημοκρατίας, που με το ν.3889, η Κυβέρνηση του ΠΑ.ΣΟ.Κ. έκανε ρύθμιση αυτών των χρεών, εισήγαγε τη δήλωση καλλιέργειας ως μέσο είσπραξης ασφαλίστρου, διπλασιάζοντας με αυτόν τον τρόπο τα έσοδα του ΕΛΓΑ και βεβαίως, θέσπισε και την πρόσθετη ασφάλιση και την προαιρετική ασφάλιση, καταργώντας τη δυνατότητα χορήγησης, κατ’ εξαίρεση, αποζημιώσεων, μέσω του προϋπολογισμού του ΕΛΓΑ, δυνατότητα που «ανάγκασε» τον ΕΛΓΑ να λαμβάνει δάνεια για να εκπληρώσει υποχρεώσεις και συνέβαλε στο να δημιουργηθεί αυτό το οικονομικό αδιέξοδο.

Εσείς τώρα τι κάνετε; Μειώνετε την ανώτερη αποζημίωσή σε 70.000 από 250.000., όσο ήταν και το 2010, επί ΠΑΣΟΚ, αλλά με το πλαφόν ασφαλίστρων τότε να είναι 3.600. Επί ΣΥΡΙΖΑ, το πλαφόν πήγε στα 10.000 και η αποζημίωση στις 250.000. Διατηρείτε τις 10.000 και μειώνετε το ανώτατο όριο αποζημίωσης, με τα έσοδα του ΕΛΓΑ να κυμαίνονται, κατά μέσο όρο, στα 160 εκατομμύρια, περίπου, μετά τον ν. 3877 και οι αποζημιώσεις τα τελευταία εννέα χρόνια να είναι, περίπου, στα 135 εκατομμύρια, όντως αυξημένες αποζημιώσεις, τα τελευταία τέσσερα χρόνια.

Σύμφωνα με τα στοιχεία που έχουν υποπέσει στην αντίληψή μου, κύριε Υπουργέ, ασφάλιστρα μέχρι και 10.000 ευρώ πληρώνουν, περίπου, 3.500 με 4.000 παραγωγοί και το συνολικό ύψος οδηγεί σε έσοδα 4,5 με 6 εκατομμύρια ευρώ ετησίως και μόλις τριάντα είναι οι περιπτώσεις που αποζημιώνονται με περισσότερα από 70.000 ευρώ ετησίως και οι τριάντα μαζί κυμαίνονται, περίπου, στα 600.000 ετησίως αποζημίωση από το 2016. Τι έγινε με τις εξαγγελίες για συμμετοχή ιδιωτικών εταιρειών στην ασφάλιση παραγωγής; Πόσες, τελικά, ήταν οι εταιρείες που ενδιαφέρθηκαν; Τι προσφορές έκαναν; Ακούμε για ασφάλιστρα 17-28%, όταν είναι 4% για τη φυτική παραγωγή στον ΕΛΓΑ και 0,75% για τη ζωική παραγωγή. Μία πρόταση που νομίζω ότι θα πρέπει να «υιοθετήσετε» είναι να διαφοροποιηθεί η απαλλαγή του ΕΛΓΑ, ανά ζημία για τους, κατά κύριο επάγγελμα, αγρότες που σήμερα είναι οριζόντια και κυμαίνεται από 22% -24%.

Σωστή είναι η διάταξη για την παράταση για τους εργάτες γης, όπως και για την επέκταση της θήρας των άγριων ζώων.

Θα κλείσω με το άρθρο 4, κύριε Πρόεδρε. Ορθώς, δίνετε παράταση για τις κτηνοτροφικές εγκαταστάσεις, γιατί τα προβλήματα που αντιμετωπίζουν οι κτηνοτρόφοι είναι αμείλικτα. Πρέπει, όμως, κάποια στιγμή να μας απαντήσετε -τέθηκε και από άλλους συναδέλφους- τι γίνεται με τις αποζημιώσεις που έχετε εξαγγείλει; Πότε θα καταβληθούν; Ακούμε ότι υπάρχει καθυστέρηση από το Γενικό Λογιστήριο του Κράτους, το οποίο, ακόμη, δεν έχει δώσει έγκριση για να πάει στην Ευρωπαϊκή Επιτροπή και να αποζημιωθούν οι αιγοπροβατοτρόφοι. Άρα, μιλάμε για πολύ μεγάλη καθυστέρηση.

Περιμένουμε, ακόμη, την ενσωμάτωση της Οδηγίας 633/19, μιας και είπαμε για τις ελληνοποιήσεις. Απαντάει η κυρία Υφυπουργός για το θέμα στις 20/12, το επιβεβαιώνετε εσείς στις 3/2, ότι προετοιμάζετε την ενσωμάτωση της Οδηγίας 633 για τις ελληνοποιήσεις κι’ ακόμη περιμένουμε να μας πείτε πότε θα την φέρετε προς κύρωση. Αν θέλουμε να έχουμε ένα συνολικό «οπλοστάσιο» απέναντι σε αυτό που όλοι συμφωνούμε είναι απαραίτητη προϋπόθεση.

Σε ότι αφορά στις αποζημιώσεις, αναφέρθηκα στους κτηνοτρόφους. Δεν ξέρω τι γίνεται με τους παραγωγούς λαϊκών αγορών, γιατί κι’ αυτοί περιμένουν ακόμη. Δεν ξέρω αν υπάρχει χρονικός ορίζοντας για το πότε θα καταβληθούν αυτές αποζημιώσεις.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Δεν έχω την Ευρωπαϊκή Επιτροπή στην «τσέπη».

**ΜΙΧΑΗΛ ΚΑΤΡΙΝΗΣ:** Είπα, αλλά δεν με ακούσατε, ότι για τους κτηνοτρόφους δεν έχει πάρει έγκριση από το Γενικό Λογιστήριο του Κράτους. Ισχύει αυτό, κύριε Υπουργέ;

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Τελείωσε. Η ενημέρωσή μου είναι ότι η Ευρωπαϊκή Επιτροπή μέχρι το τέλος της εβδομάδας θα μας απαντήσει.

**ΜΙΧΑΗΛ ΚΑΤΡΙΝΗΣ:** Άρα, έχει πάρει έγκριση. Έχουμε και τα υπόλοιπα προϊόντα, για τα οποία κάναμε και σύσκεψη για την πατάτα και είπατε ότι θα δώσετε αποζημίωση. Περιμένουμε, ακόμη, την ανακοίνωση και για άλλα προϊόντα, όπως για το καρπούζι και για τα κηπευτικά, που ξέρετε πολύ καλά ότι όπως έπαθαν ζημιά στην αρχή της πανδημίας, έτσι και τώρα έχουν πολύ μεγάλη πτώση στην τιμή τους.

Στα ζητήματα της εφαρμοσμένης πολιτικής, πέρα από τα νομοσχέδια, στα οποία όπως έχετε δει η διάθεσή μας είναι θετική, όπως και σε αυτό το νομοσχέδιο και σε εκείνο για τους συνεταιρισμούς, παρά το γεγονός ότι δεν έχει παράξει και ιδιαίτερα αποτελέσματα μέχρι σήμερα, εμείς είμαστε θετικά διακείμενοι και τα υπερψηφίζουμε. Έχουμε, όμως, μία διαφωνία σε σχέση με την ταχύτητα αντίληψης της Κυβέρνησης συνολικά. Δεν θέλω να πιστεύω ότι είναι δικό σας το θέμα μόνο, σχετικά με τις αποζημιώσεις των κλάδων που έχουν υποστεί, αυτή τη στιγμή, μία πρωτοφανή ζημιά από τον Covid-19 και, πραγματικά, αγωνιούν αν θα καταφέρουν να συνεχίσουν και την επόμενη χρονιά και να αξιοποιήσουν και το σταθερό ποσό της νέας ΚΑΠ, στο οποίο αναφερθήκατε..

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Αραχωβίτης.

**ΣΤΑΥΡΟΣ ΑΡΧΩΒΙΤΗΣ:** Ευχαριστώ, κύριε Πρόεδρε. Ζήτησα τον λόγο σήμερα, για να πούμε δύο πράγματα, επί των άρθρων, που δεν προλάβαμε να πούμε προχθές. Ωστόσο, επειδή ακούστηκαν κάποια πράγματα, θα ήθελα να επισημάνουμε κάποια από αυτά, και ειδικά προς τον κύριο συνάδελφο, τον κ. Κέλλα. Γιατί, ακριβώς πανηγυρίζουμε; Να ξέρουμε, δηλαδή, τι ακριβώς πανηγυρίζουμε. Πανηγυρίζουμε ότι για την αγροτική ανάπτυξη από τα 15 δισ. € προϋπολογισμένα, η διαπραγμάτευση κατέληξε στα 7,5 δισ. €; Δεν νομίζω να πανηγυρίζουμε γι’ αυτό, γιατί αυτό έγινε στη Σύνοδο Κορυφής. Πανηγυρίζουμε ότι στον «πυλώνα» 1 της ΚΑΠ, είχαμε 367 εκατ. € λιγότερο και στον «πυλώνα» 2 είχαμε 200 εκατ. € λιγότερο; Και, μάλιστα, επί σταθερών τιμών και όχι «ανοιγμένες» στο 2023, όπου εκεί ποσοστιαία με αυτή την μέθοδο υπολογισμού είναι μεγαλύτερη η απώλεια. Το να πανηγυρίσουμε ότι χάσαμε λιγότερα από αυτά που περιμέναμε, ενδεχομένως, έχετε έναν λόγο να πανηγυρίζετε γι’ αυτό, αλλά, δεν ξέρω πόσο πραγματικό είναι, για να λέμε, ακριβώς, τι συμβαίνει.

Πάμε όμως να δούμε πραγματικά μερικά ζητήματα που έχει το νομοσχέδιο.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Αυτά που λέτεότι είναι λιγότερα στο Πρόγραμμα Αγροτικής Ανάπτυξης από πού προκύπτει;

**ΣΤΑΥΡΟΣ ΑΡΑΧΩΒΙΤΗΣ:** Ότι τα 15 δισ. € έγιναν στα 7,5 δισ. €;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Όχι,λέω, ότι το ποσό το οποίο αναφέρατε, για να συνεννοηθούμε με τα νούμερα στο κομμάτι του «πυλώνα» 2. Ρωτάω τον κ. Αραχωβίτη, επειδή έκανε έναν ισχυρισμό, ότι μειώθηκαν τα ποσά. Από πού το έχετε αυτό;

**ΣΤΑΥΡΟΣ ΑΡΑΧΩΒΙΤΗΣ:** Αυτές οι πληροφορίες που έχουμε, τουλάχιστον, από τα δημοσιεύματα. Αν έχετε κάτι διαφορετικό, να μας το πείτε.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Να τις ελέγξετε. Να τις ελέγξετε. Έχουν αυξηθεί τα ποσά.

**ΣΤΑΥΡΟΣ ΑΡΑΧΩΒΙΤΗΣ:** Να το συζητήσουμε. Για τον «πυλώνα» 2 από τα δημοσιεύματα, τουλάχιστον, που έχουμε, είναι ότι η αρχική απώλεια ήταν 500 εκατ. € και δόθηκαν 300 εκατ. €.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Έχουμε μία απώλεια της τάξης του 2,16% στον πρώτο «πυλώνα» και μία αύξηση της τάξης του 4,67%, στο δεύτερο «πυλώνα». Υποθέτω, ότι δεν μετράτε τα 353 εκατ. € τα οποία δόθηκαν.

**ΣΤΑΥΡΟΣ ΑΡΑΧΩΒΙΤΗΣ:** Τα μετράμε.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Τότε, έχουμε αύξηση.

**ΣΤΑΥΡΟΣ ΑΡΑΧΩΒΙΤΗΣ:** Αυτό θα το δούμε, κύριε Υπουργέ. Αν είναι έτσι, θα μας ενημερώσετε και θα είναι δεκτό, αλλά να ξέρουμε τι, ακριβώς, συζητάμε.

Συζητάμε, επί ενός νομοσχεδίου, που στην πραγματικότητα περιλαμβάνει τρία πράγματα. Πρώτον, ολοκληρώνει, πράγματι, κάποιες νομοθετικές πρωτοβουλίες που είχαν ξεκινήσει, ήδη, με την προηγούμενη Κυβέρνηση ΣΥΡΙΖΑ και αυτό δεν είναι κακό.

Το δεύτερο, όμως, το οποίο δεν είναι καλό, είναι ότι κάποιες διατάξεις του χρήζουν ιδιαίτερης διευκρίνησης και πριν πάμε στην Ολομέλεια καλό είναι να τα θέσουμε εδώ στην Επιτροπή. Αυτόν τον λόγο έχει η Επιτροπή, για να ξέρουμε τι θα ψηφίσουμε όλοι μας πριν πανηγυρίσουμε ξανά. Στα άρθρα 1, 2 και 4, λέτε για τη σιωπηρή απάντηση στις 50 μέρες - το έθεσε και η Εισηγήτρια μας- σε ότι αφορά δύο ζητήματα. Το ένα είναι τα περιβαλλοντικά, αν η απάντηση των υπηρεσιών για τα περιβαλλοντικά δεν υπάρξει στις 50 πρώτες μέρες, θα θεωρηθεί θετική. Τι θα γίνει αν αυτά δημιουργήσουν ζητήματα; Το δεύτερο το οποίο είναι ανυπέρβλητο, είναι σχετικά με τη δασική νομοθεσία, γιατί εδώ υπάρχει ζήτημα συνταγματικότητας, όπως γνωρίζετε καλά ως νομικός. Αν η Δασική Υπηρεσία δεν αποφανθεί μέσα σε 50 μέρες για τον δασικό χαρακτήρα ή όχι της έκτασης, αν η επένδυση υλοποιηθεί σε γη, η οποία θα αποδειχτεί ότι είναι δασικού χαρακτήρα, δεν μπορεί παρά να υπάρξει πράξη αποβολής.

Άρα, λοιπόν, εδώ η νομοθεσία δεν τον προστατεύει και ο καθένας αναλαμβάνει τις ευθύνες του. Αυτό αν το συνδυάσουμε με το ότι η διαδικασία των δασικών χαρτών έχει «παγώσει» με τη νομοθεσία του Υπουργείου Περιβάλλοντος, κάτι που για την ασφάλεια δικαίου του πολίτη σημαίνει πολλά πράγματα. Οι δασικοί χάρτες, για τους οποίους κάνατε μία φοβερή κριτική, είναι ένα αναπτυξιακό «εργαλείο» στα χέρια του πολίτη και μία ασφάλεια δικαίου. Αν επισπεύδατε την διαδικασία ολοκλήρωσης τους, αυτό θα έδινε τη δυνατότητα στον πολίτη να ξέρει πού πάει να επενδύσει, τι. Άρα, πού πάει να αδειοδοτηθεί. Ακόμη δεν έχει ολοκληρωθεί η διαδικασία και δεν έχει ολοκληρωθεί και στο 100% της χώρας. Και να πούμε ότι η διαδικασία των δασικών χαρτών, που έχει ξεκινήσει από τη δεκαετία του ΄80 και είχε φτάσει το 2015, στο 2% της ελληνικής επικράτειας και με τις δικές μας πρωτοβουλίες έφτασε στο 25%, «πάγωσε» και θα δούμε τι θα γίνει.

Άρα, η ασφάλεια δικαίου για τον πολίτη, όταν υπάρχουν ζητήματα, τα οποία ρυθμίζονται και συνταγματικά, δεν μπορεί να ρυθμίζεται τόσο «ελαφρά την καρδία», τόσο εύκολα. Κύριε Υπουργέ, νομίζω καταλαβαίνετε νομικά. Μπορούμε να συνεννοηθούμε

Το δεύτερο σημείο, στο οποίο θέλουμε να επιστήσουμε την προσοχή σας, είναι στο άρθρο που έχει να κάνει με τον ΕΛΓΟ. Σε αυτό το άρθρο, δίνονται αναδρομικά από το 2017, σε θέση που δεν έχει προκηρυχθεί, είναι καθορισμός. Οι Διευθυντές της συγκεκριμένης Γενικής Διεύθυνσης δεν έχουν το επίδομα θέσης, όπως έχουν οι άλλοι Διευθυντές των άλλων θέσεων. Άρα, θα πρέπει να υπάρξει μία συνολική λύση, γιατί το αποσπασματικά δημιουργεί άλλου είδους προβλήματα μέσα στον Οργανισμό.

Όπως, επίσης, και η διεκδίκηση, κατ’ εφαρμογή των δικαστικών αποφάσεων, των 176 ευρώ, χωρίς να έχει συμφωνηθεί με τους εργαζόμενους, έχει ως αποτέλεσμα να δημιουργούνται τα ζητήματα που έθεσαν και οι ίδιοι οι φορείς και οι εκπρόσωποί τους στην Επιτροπή. Μπορείτε να μάθετε τι συζητούσαμε και να ξεκινήσετε, έχοντας ως βάση τη συζήτηση από εκεί.

Ακόμη ένα ζήτημα, που ξέχασα να θέσω στα άρθρα 1, 2 και 4, είναι το δικαίωμα της ένστασης. Δεν περιγράφεται, επακριβώς, το δικαίωμα του πολίτη για ένσταση, σε περίπτωση που μέσα στις 50 ημέρες έχουμε απορριπτική απόφαση. Τι γίνεται; Εκτός από την ιεραρχική προσφυγή, που είναι συνταγματικό δικαίωμα.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων): *(ομιλεί εκτός μικροφώνου)*** Αυτό είναι στις Γενικές Διατάξεις. Το λέει και ο Κώδικας.

**ΣΤΑΥΡΟΣ ΑΡΑΧΩΒΙΤΗΣ:** Εντάξει, αλλά αυτό δεν περιγράφεται, όμως. Τουλάχιστον, δεν αναφέρεται εδώ.

Στο άρθρο 7, σε ότι αφορά στο δεύτερο κομμάτι, το Β΄ Μέρος της διάταξης για τα φωτοβολταϊκά, δεν υπάρχει στην αιτιολογική έκθεση επαρκής περιγραφή του τι θέλετε να κάνετε. Επίσης, στο δεύτερο κομμάτι του άρθρου 7, για την αξιοποίηση του αγροτικού κεφαλαίου, υπάρχουν δύο διατάξεις, α και β. Η α είναι για την περιουσία για τα κτίρια που υφίστανται νόμιμα και η β για τα φωτοβολταϊκά. Στην αιτιολογική υπάρχει κενό, πρώτον. Και δεύτερον, το 1%, επί της συνολικής καλλιεργούμενης γης είναι τεράστιο. Φανταστείτε έναν νομό ορεινό, σαν την Ευρυτανία ας πούμε, όπου το 1% της καλλιεργούμενης γης, όπου υπολογίζεται η κάλυψη από φωτοβολταϊκά, είναι, ενδεχομένως, περισσότερο απ’ όλη τη γη υψηλής παραγωγικότητας που μπορεί να έχει ο νομός. Άρα, αυτό να το δούμε. Γιατί, δεν ισχύει; Δείτε το αυτό. Το 1% πρέπει να ορίζεται, επί της γης υψηλής παραγωγικότητας.

Για τον ΕΛΓΑ, επειδή δεν έχουμε αρκετό χρόνο, θα τα συζητήσουμε αναλυτικά την επόμενη φορά.

Σε ότι αφορά στα ειδικά εποικιστικά θέματα. Επειδή το ζήτημα της εκχώρησης δημόσιας γης είναι ένα ευαίσθητο ζήτημα, θα θέλαμε περισσότερη ενημέρωση στην Επιτροπή.

Θα κλείσω με το άρθρο 14, για τη θήρα. Στις εγκαταστάσεις χειρισμού δεν υπάρχουν προδιαγραφές. Υποτίθεται ότι οι εγκαταστάσεις χειρισμού γίνονται για να μην έχουμε εξάπλωση της αφρικανικής πανώλης. Αν δεν υπάρχουν προϋποθέσεις και εγκαταστάσεις που να περιγράφονται ρητά στον χώρο, όπου γίνεται ο χειρισμός των θηραμάτων, κινδυνεύουμε να έχουμε, ακριβώς, το αντίθετο αποτέλεσμα. Δηλαδή, τα εντόσθια ή τα υπολείμματα, τα δέρματα και τα λοιπά, τα οποία μπορεί να φέρουν αφρικανική πανώλη, να μένουν στις εγκαταστάσεις και εκεί να έχουμε μεγαλύτερη διασπορά.

Τα γενικότερα θα τα πούμε στην Ολομέλεια, αύριο. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Μπουκώρος. Ορίστε.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε. Θα μου επιτρέψει ο πρώην Υπουργός Αγροτικής Ανάπτυξης, τον οποίο εκτιμώ και για την ηπιότητα του λόγου του και για τη διαλλακτικότητα των επιχειρημάτων του να πω κάτι, γιατί ορισμένες διαφωνίες εγείρονται και τα γεγονότα είναι γεγονότα και δεν αλλάζουν εκ των υστέρων.

Μίλησε ο αγαπητός συνάδελφος -και θα αρχίσω εκτός νομοσχεδίου- για τους δασικούς χάρτες, ότι η ανάρτηση των δασικών χαρτών ενίσχυσαν την ασφάλεια δικαίου σε τούτη τη χώρα. Ενίσχυσαν την ασφάλεια δικαίου κατά ποια έννοια; Όταν είχαν κατατεθεί 170.000 αντιρρήσεις, οι οποίες με τους ρυθμούς της προηγούμενης Κυβέρνησης θα εξετάζονταν σε 27 χρόνια; Αυτό είναι η ενίσχυση της ασφάλειας δικαίου;

**ΣΤΑΥΡΟΣ ΑΡΑΧΩΒΙΤΗΣ:** Είσαστε της λογικής «πονάει χέρι κόβει κεφάλι;»

**XΡΗΣΤΟΣ ΜΠΟΥΚΩΡΟΣ:** Όχι, βέβαια, γι’ αυτό φέρνουμε την, εκ νέου, ανάρτηση των χαρτών με τα πραγματικά δεδομένα, τα οποία ο προηγούμενος «αγροτοκτόνος» νόμος δασικών χαρτών, πραγματικά, οδήγησε σε απελπισία εκατοντάδες χιλιάδες αγρότες, δήμευσε τις περιουσίες για τις οποίες είχαν φορολογηθεί, τις οποίες είχαν πληρώσει για τις οποίες είχαν επιδοτηθεί, για τις οποίες χίλια δυο πράγματα είχαν συμβεί και ήρθε ξαφνικά μία Κυβέρνηση και λέει «δεν σας ανήκει αυτή η γη γιατί έτσι δείχνουν οι αεροφωτογραφίες του ΄45 εν μέσω πολέμου».

Αυτό έγινε, αγαπητέ Σταύρο, και γνωρίζεις πολύ καλά, ότι αυτό έγινε, γι’ αυτό και υπήρχαν 170.000 αντιρρήσεις. Αυτό το πρόβλημα ερχόμαστε να λύσουμε και δεν σου επιρρίπτω καμία ευθύνη προσωπικά, ούτε σε σένα, ούτε στον κύριο Αποστόλου. Γνωρίζετε ότι είναι αρμοδιότητα άλλου Υπουργού, του Υπουργού Περιβάλλοντος πιο συγκεκριμένα. Ρωτήστε τον αγροτικό κόσμο να σας πει αν είναι καλύτερες οι ρυθμίσεις του Φάμελλου ή καλύτερες οι ρυθμίσεις του Χατζηδάκη.

Πάμε σε ένα δεύτερο θέμα, κύριε Υπουργέ. Εγώ εκφράζω την ικανοποίησή μου για τους πόρους της ΚΑΠ για τον εξής απλούστατο λόγο: όλα τα προηγούμενα χρόνια συζητούσαμε, ότι η αποχώρηση του Ηνωμένου Βασιλείου θα μειώσει τον προϋπολογισμό κατά 14%. Αυτή ήταν η συμμετοχή στον προϋπολογισμό. Συζητούσαμε, επίσης, ότι το αίτημα των ανατολικών χωρών για ενισχύσεις πρώτης ταχύτητας, θα μειώσει, έτι περαιτέρω, τον προϋπολογισμό. Το ότι παίρνουμε για τα επόμενα επτά χρόνια το ίδιο ποσό συνολικά και επιμέρους, όπως σας εξήγησε προηγουμένως ο Υπουργός, είναι λίγο; Δηλαδή, τα πράγματα στην Ευρώπη και με τον κορονοϊό και με την οικονομική κρίση των προηγούμενων ετών, βαίνουν καλύτερα; Μάλλον, σταθερά, θα έλεγα ότι είναι.

Κατά συνέπεια, η διασφάλιση αυτών των πόρων είναι μία ικανοποιητική εξέλιξη. Κανένας δεν πανηγύρισε. Ούτε για τα 72 δις πανηγύρισε κανένας, αλλά ξέρετε ότι είχε πάει κάποιος άλλος Πρωθυπουργός σε μία διαπραγμάτευση, με την υπόσχεση ότι θα σβήσει το μισό χρέος και γύρισε πίσω με μνημόνιο και 14 δισεκατομμύρια μέτρα. Πήγε ένας Πρωθυπουργός τώρα στη διαπραγμάτευση που δεν υποσχέθηκε τίποτα και γύρισε πίσω με 72 δισ. Το ίδιο είναι; Δεν είναι το ίδιο, σε όποια ζυγαριά -και πειραγμένη να είναι- τα βάλεις, δεν είναι το ίδιο.

Πάμε τώρα στο νομοσχέδιο. Κύριε Υπουργέ, θέλω να εκφράσω την ικανοποίησή μου, διότι το τρίτο -αν δεν με απατά η μνήμη μου- νομοσχέδιο που φέρνετε σε ένα χρόνο. Και καλό είναι να θυμηθούμε ποια είναι αυτά τα νομοσχέδια: το νέο πλαίσιο των συνεταιρισμών, το, απολύτως, αναγκαίο νομοσχέδιο για την παρεμπόδιση και την ποινική τιμωρία των ελληνοποιήσεων για πρώτη φορά. Εδώ συζητούσαμε τι γλώσσες μιλάνε τα αρνάκια το Πάσχα που έρχονται στην Ελλάδα, αν μιλάνε Βουλγάρικα, Σκοπιανά ή Ρουμανικά και τα λοιπά. Συζητούσαμε για τη νοθεία στη φέτα και δεν είχε σκεφτεί ένας Υπουργός Αγροτικής Ανάπτυξης να φέρει ένα πλαίσιο αυστηροποίησης προστασίας των ελληνικών προϊόντων. Και ήρθε και εκείνο το νομοσχέδιο. Και έρχεται τώρα αυτό το νομοσχέδιο που φαίνεται να έχει, πράγματι, διάσπαρτες διατάξεις, αλλά ποιες είναι αυτές οι διατάξεις;

Είναι διατάξεις που βάλλουν ευθέως κατά της γραφειοκρατίας και της πολυνομίας και της έλλειψης κωδικοποίησης νόμων που στο τέλος, εμποδίζουν την ανάπτυξη και την αγροτική επιχειρηματικότητα. Ένα χαρακτηριστικό παράδειγμα είναι η ιχθυοκαλλιέργεια, που είναι στρατηγικός κλάδος. Παγκόσμια δύναμη η Ελλάδα. Πρώτη παγκόσμια δύναμη στις εξαγωγές. Δεν υπήρχε ένα αυστηρό πλαίσιο τιμωρίας για την ιχθυοκλοπή και την ιχθυοκτονία στον κορυφαίο τομέα μας. Έναν τομέα στρατηγικό για τη χώρα, τον αφήνεις στην τύχη των γενικών διατάξεων, κύριε πρώην Υπουργέ;

Από εκεί και πέρα, δεν θέλω να αναφερθώ στις διατάξεις για τα ζώα συντροφιάς και τα εκτροφεία τους και για τα καταφύγια των αδέσποτων ζώων. Ξέρετε, κύριε Υπουργέ, ότι έχουμε μεγάλο πρόβλημα και πλήττεται η εικόνα της χώρας στην Ευρώπη. Από τη μία, λοιπόν, αυτές οι διατάξεις επιχειρούν να φέρουν μία ισορροπία. Έχουμε πολλά αδέσποτα και από την άλλη, διευκολύνουμε την αδειοδότηση εκτροφείων. Νομίζω ότι οι υπουργικές αποφάσεις που θα ακολουθήσουν πρέπει να πετύχουν αυτή την ισορροπία, γιατί εμπορευσιμότητα από τα ζώα εκτροφείων δεν έχουν μόνο τα γατάκια και τα σκυλάκια. Έχουν και κάποια περίεργα σκυλάκια με μεγάλη εμπορευσιμότητα που εμπλέκονται σε πολλά πράγματα. Τα βλέπετε από την επικαιρότητα. Δεν θέλω να αναφερθώ σε συγκεκριμένες ράτσες κ.λπ.. Νομίζω ότι εκεί πρέπει να υπάρχει ένας έλεγχος και μία ισορροπία, καθώς δεν τα ρυθμίζει όλα η αγορά. Η αγορά ρυθμίζει πολλά πράγματα, αλλά την ιδιαίτερη ψυχοσύνθεση των ανθρώπων δεν μπορεί να τη ρυθμίσει η αγορά και ο νοών νοείτω.

Επίσης, θέλω να εκφράσω την ικανοποίησή μου για το τι κάνει το άρθρο 7. Αν έχω καταλάβει σωστά, κύριε Υπουργέ, το άρθρο 7 και οι προβλέψεις για τα φωτοβολταϊκά είναι ισχύουσες διατάξεις. Δεν εισάγονται με το νομοσχέδιο, γιατί άκουσα πολλά σχόλια. Αυτό που εισάγεται με το νομοσχέδιο είναι η διάταξη της τελευταίας παραγράφου, η οποία κάνει κάτι πολύ σπουδαίο. Η ελληνική ύπαιθρος, με διάφορα πλαίσια αδειοδοτήσεων, είχε δώσει άδειες για εγκαταστάσεις διαφόρων τύπων. Αυτές οι δραστηριότητες σταμάτησαν και έρχεται σήμερα το Υπουργείο Αγροτικής Ανάπτυξης και λέει ότι, όπου κι αν βρίσκονται αυτές οι εγκαταστάσεις, ακόμα και σε γη υψηλής παραγωγικότητας, δεν θα γίνουν φωτοβολταϊκά, δεν θα γίνουν εργοστάσια και δεν θα γίνουν ρυπογόνες βιομηχανίες. Μπορούν, όμως, να αξιοποιηθούν σε έναν ακόμη στρατηγικό τομέα της χώρας με ελπιδοφόρο μέλλον. Ποιος είναι αυτό; Η μεταποίηση. Με τη μεταποίηση αγροτικών προϊόντων, αυτά τα «κουφάρια» της ελληνικής υπαίθρου, επιτέλους, θα αξιοποιηθούν. Είναι κεφάλαιο αυτό που μένει αναξιοποίητο και καταντάει εστία ρύπανσης και έρχεται αυτή η διάταξη σήμερα να δώσει δυνατότητες αξιοποίησης.

Το μόνο που θα σας παρακαλούσα, κύριε Υπουργέ, να το δείτε με τους συνεργάτες σας είναι το εξής. Επειδή στρέφουμε όλο αυτό το κεφάλαιο ακινήτων στη μεταποίηση, να τους δώσουμε τη δυνατότητα, κατά παρέκκλιση, για αποθηκευτικούς χώρους. Αν αυτός ο χώρος εκεί έφτιαχνε μηχανάκια ή πλυντήρια ή οτιδήποτε άλλο, δεν είχε ανάγκη μεγάλων αποθηκευτικών χώρων. Αν σήμερα, όμως, επεξεργαστεί κριθάρι ή επεξεργαστεί ελιές και τα λοιπά, θα παραστεί, ενδεχομένως, και ανάγκη αποθηκευτικών χώρων. Θα παρακαλούσα να δείτε εκεί με τους συνεργάτες σας, αν δοθεί δυνατότητα κατά 20% αύξησης των εγκαταστάσεων κι ας υπάρχει πρόβλεψη ακόμη και για αποθήκευση αγροτικών προϊόντων, που θα αποτελούν την πρώτη ύλη για να λειτουργήσουν αυτές οι εγκαταστάσεις.

Κατά τα λοιπά, άκουσα και κάποιον άλλο συνάδελφο να λέει «έχει μαλλιάσει η γλώσσα μου για τους αγριόχοιρους». Είναι πολύ μεγάλο το πρόβλημα. Στην ελληνική ύπαιθρο και ιδιαίτερα στους Νομούς Μαγνησίας και Λάρισας το πρόβλημα είναι τεράστιο. Δεν είναι μόνο οι κίνδυνοι για το υπάρχον ζωικό κεφάλαιο και για τη μετάδοση νοσημάτων. Είναι η καταστροφή των καλλιεργειών και είναι αιτία που δεν αποζημιώνεται. Το να έχει καλλιεργήσει ένας αγρότης φιστίκια και να μην βρίσκει ούτε μία ρίζα, λίγο πριν την συλλογή τους, δεν είναι μικρό το πρόβλημα και δεν έχει καμία οικολογική διάσταση. Μιλάμε ότι η αύξηση των αγριόχοιρων έφερε οικολογική ανισορροπία. Καμία οικολογική ισορροπία. Είχα κάνει παρεμβάσεις με την προηγούμενη Κυβέρνηση. Ο κ. Φάμελλος, για να λέμε και τα θετικά, είχε αυξήσει την κάρπωση και είχε αυξήσει και τις ημέρες. Εσείς το αυξάνετε, έτι περαιτέρω, και την κάρπωση και τις ημέρες. Θα έλεγα να δούμε να αυξηθεί και η κυνηγετική περίοδος των αγριόχοιρων, σε συνδυασμό με τα κέντρα ελέγχου κ.λπ.. Πάει όλο το χρόνο. Δεν το είχα αντιληφθεί. Σας συγχαίρω, κύριε Υπουργέ. Αν επεκτείνετε την κυνηγετική περίοδο των αγριόχοιρων όλον τον χρόνο, πραγματικά, θα επουλώσετε μία «πληγή», η οποία έχει στοιχίσει ακόμα και ανθρώπινες ζωές. Το λέω αυτό, γιατί έχουν συμβεί τροχαία ατυχήματα νυχτερινές ώρες με αγέλες αδέσποτων αγριόχοιρων, οι οποίες στοίχισαν και ανθρώπινες ζωές. Δηλαδή, δεν είναι μικρό το ζήτημα. Στα χωριά ο κόσμος δεν μπορεί να βγει στις αυλές του το βράδυ από αυτό το ζήτημα. Πρέπει να αντιμετωπιστεί ριζικά.

Κατά τα λοιπά, θα ήθελα να πω κλείνοντας, τόσο σε εσάς προσωπικά, κύριε Υπουργέ, όσο και στους συνεργάτες σας, Υφυπουργούς και υπηρεσιακούς παράγοντες και τον κ. Γενικό Γραμματέα, ότι, πραγματικά, γίνεται μία δουλειά νοικοκυρέματος. Δεν λείπουν οι βασικοί νόμοι από την αγροτική ανάπτυξη. Οι βασικοί νόμοι υπάρχουν, είναι οι «μαύρες τρύπες» που πρέπει να κλείσουν για να πάρει μπροστά ο πρωτογενής τομέας. Εγώ χαίρομαι που περιλαμβάνεται στο πόρισμα Πισσαρίδη ο στρατηγικός τομέας ανάπτυξης, αρκεί όλοι εμείς εδώ να αυξήσουμε την απορροφητικότητα των πόρων των διαθέσιμων και ο πρωτογενής τομέας να συνδεθεί και με τον τουρισμό. Το πόρισμα Πισσαρίδη, επειδή κάποιος αναφέρθηκε, έχει μία επικεφαλίδα, αλλά όλοι πήγαν από κάτω στα εργαλεία. Ο τίτλος είναι «Αύξηση της παραγωγικότητας και των εξαγωγών». Αυτός είναι τίτλος του πρώτου μέρους του πορίσματος που είδαμε και εκεί προτείνει τα «εργαλεία». Όμως, λέει μία αυτονόητη αλήθεια, που στην Ελλάδα είχε καταντήσει ζητούμενο, δυστυχώς, και η αύξηση της παραγωγικότητας και η αύξηση των εξαγωγών.

Κύριε Υπουργέ, νομίζω στην Ολομέλεια θα έχουν την ευκαιρία να πούμε περισσότερα, σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σας ευχαριστούμε, πάντως να θυμάστε, επειδή ακούω πολλούς που ασχολούνται με τους αγριοχοιροδαμαστές, ότι κι εμείς εδώ ψηφίζουμε, κύριε Μπουκώρο. Κι εμείς στην Αττική εδώ είμαστε, πολλούς φίλους έχετε αγριοχοιροδαμαστές. Όμως, κι εμείς εδώ είμαστε και ο Υπουργός κι εμείς.

Τον λόγο έχει ο συνάδελφος και πρώην Υπουργός, ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Πρόεδρε, σας ευχαριστώ. Θα αρχίσω με ένα θέμα που έχει σχέση με τη λειτουργία της ΠΑΣΕΓΕΣ. Και εγώ προσωπικά, όταν πήγα στο Υπουργείο, ένα από τα πρώτα ζητήματα που με απασχόλησε, ήταν η κατάντια- το λέω τόσο ωμά- γενικά του συνεταιριστικού χώρου και όπως καταλαβαίνετε, ξεκινήσαμε από την κεφαλή.

Το πρώτο που διαπίστωσα ήταν, ότι ο κ. Χαρακόπουλος, προς τιμήν του, δεν κατέβαλε για δυο-τρία χρόνια, την επιχορήγηση που είχε αποφασιστεί παλαιότερα για την ΠΑΣΕΓΕΣ, με χρήματα που προέρχονταν από τον ΕΛΓΑ. Το πρώτο, λοιπόν, που έκρινα σκόπιμο, ήταν να συνεχίσω αυτό που έκανε ο κ. Χαρακόπουλος, να μην υπογράψω, δηλαδή, για να πληρωθεί η ΠΑΣΕΓΕΣ τη συγκεκριμένη επιχορήγηση.

Ταυτόχρονα, έπρεπε να αιτιολογήσω γιατί το έκανα, αλλά και να ψάξω, γιατί αυτή η απόφαση μπορεί να δημιουργούσε και άλλα ζητήματα διεκδικήσεων. Μπήκαμε στη λειτουργία της ΠΑΣΕΓΕΣ και μία άλλη διαπίστωση ήταν, ότι η διαχείριση που έκανε στην περιουσία που της είχε παραχωρηθεί, δεν ήταν αυτή που είχε συμφωνηθεί. Δηλαδή, ένα κτίριο στη Θέρμη της Θεσσαλονίκης είχε παραχωρηθεί στην ΠΑΣΕΓΕΣ για να υπηρετήσει τις λειτουργίες της, φτάνοντας μέχρι του σημείου να ιδρύσει σχολές μαθητείας για αγρότες πάνω σε αυτό το αντικείμενο, αλλά διαπιστώθηκε ότι είχε εκμισθώσει το συγκεκριμένο ακίνητο στο Διεθνές Πανεπιστήμιο, που πλήρωνε ένα μίσθωμα, που το έπαιρνε από τον Κρατικό Προϋπολογισμό, μέσω του Υπουργείου Παιδείας.

Το πρώτο που έκανα, βέβαια, ήταν να καταργηθεί η ΠΑΣΕΓΕΣ για να μην έχει δικαιώματα που απέρρεαν από τις προηγούμενες συμφωνίες. Το δεύτερο ήταν να έρθουμε σε μία συνεννόηση με το Υπουργείο Παιδείας και το Διεθνές Πανεπιστήμιο και να πούμε «πάρτε το, εμείς δεν θέλουμε μίσθωμα», αλλά και από την άλλη πλευρά, «δεν θα πληρώνετε μίσθωμα, διότι σας το παραχωρούμε για χρήση δωρεάν». Αυτό ήταν το συγκεκριμένο κομμάτι. Δεν πιστεύω ότι υπάρχει ζήτημα, ιδιαίτερα γι’ αυτή την παραχώρηση. Νομίζω ότι εσείς, κύριε Υπουργέ, θα απαντήσετε σχετικά με το ζήτημα που τέθηκε, επειδή γνωρίζετε πολλά στο αντικείμενο αυτό.

**ΜΑΞΙΜΟΣ ΧΑΡΑΚΟΠΟΥΛΟΣ:** «Όποιος καεί στον χυλό, φυσάει και το γιαούρτι.» Ούτε εγώ πίστευα ότι μπορούσαν, επί των ημερών σας, να εκταμιευθεί ένα ποσό 3 εκατομμύρια ευρώ από την ΠΑΣΕΓΕΣ. Γι’ αυτό αν μπορεί να γίνει καλύτερη διατύπωση ή αν υπάρχει σαφής κατηγορηματική διάταξη και από τον Υπουργό να την ακούσουμε.

**ΕΥΑΓΓΕΛΟΣ ΑΠΟΣΤΟΛΟΥ:** Δεν απαντάω εγώ. Είναι θέμα του Υπουργού.

Έρχομαι τώρα στο άλλο μεγάλο ζήτημα που κυριαρχεί αυτές τις ημέρες σχετικά με τον αγροτικό χώρο. Είναι η θριαμβολογία σας, κύριε Υπουργέ, για τους πόρους της Κοινής Αγροτικής Πολιτικής που αφορούν τους Έλληνες, αλλά και γενικότερα τους ευρωπαίους αγρότες. Μίλησα για επιχείρηση παραπλάνησης και αυτό κυρίως, γιατί εσκεμμένα, τόσο ο κύριος Πρωθυπουργός, όσο κι εσείς, ανακατέψατε αυτούς τους πόρους με τους πόρους του Ταμείου Ανάκαμψης, φτάνοντας, μάλιστα μέχρι το σημείο, να μιλάτε για 70 δις, όταν τα 32 δις από αυτά -τα ξέραμε όλοι εδώ και μήνες- είναι αυτά που προβλέπονται για την αντιμετώπιση των επιπτώσεων από το συγκεκριμένο Ταμείο Ανάκαμψης από την πανδημία του κορονοϊού. Βέβαια, εσείς κύριε Υπουργέ, αυτό το κάνετε, κατά κόρον, με όλες τις πληρωμές. Όλες τις βάζετε σε ένα «τσουβάλι» και ανακοινώνετε ότι είναι πληρωμές οι οποίες γίνονται με τον τρόπο που παρουσιάζετε, ενώ ένα μεγάλο, πολύ μεγάλο μέρος, είναι πληρωμές που, έτσι κι αλλιώς, θα γίνονταν.

Στην πρόσφατη, λοιπόν, Σύνοδο Κορυφής εγκρίθηκε για την Ευρωπαϊκή Ένωση ένας προϋπολογισμός 1.074 δις ευρώ για την περίοδο 2021-2027. Ταυτόχρονα, αποφασίστηκε και ο προϋπολογισμός του Ταμείου Ανάκαμψης, τα 750 δις, να κατανεμηθεί σε 390 δις για επιχορηγήσεις και τα 360 δις σε δάνεια. Άρα, λοιπόν, η πραγματικότητα για την ΚΑΠ, την Κοινή Αγροτική Πολιτική, είναι ότι ο προϋπολογισμός που συμφωνήθηκε σε σταθερές τιμές του 2018, είναι στα 258 δις για τον πρώτο «πυλώνα» και στα 78 δις για τον δεύτερο «πυλώνα». Δηλαδή, συνολικά, 336 δις. Η «λαθροχειρία» που επιχειρείτε από τη μεριά σας είναι, ότι χρησιμοποιείτε τιμές με την υπόθεση, ότι ο πληθωρισμός θα είναι στο 2%, κατ’ έτος, για επομένη περίοδο 2021- 2027 και έτσι ο προϋπολογισμός της αντίστοιχης Κοινής Αγροτικής Πολιτικής, σε γενικές γραμμές, θα κινηθεί σε σύγκριση με την προηγούμενη περίοδο, σταθερός. Όταν, όμως, εμφανιστεί ο προϋπολογισμός αυτός σε σταθερές τιμές, με βάση το έτος 2018, τότε ο προϋπολογισμός είναι μειωμένος κατά 46 δις. Δηλαδή, κατά 12% μειωμένος από τον προϋπολογισμό της αντίστοιχης περιόδου 2014-2020, που ήταν γύρω στα 383 δις. Δηλαδή, υπάρχει, ουσιαστικά, μία μείωση μεγαλύτερη από ένα έτος ενίσχυσης του πρώτου «πυλώνα», κύριε Υπουργέ.

Η δεύτερη «λαθροχειρία» που επιχειρείτε είναι ότι ανακατέψατε με την ΚΑΠ και τα 7,5 δις, δηλαδή, τα μισά από τα 15 δις του Ταμείου Ανάκαμψης που είχαν μπει στον προϋπολογισμό, ένα ταμείο που, όπως σας είπα και προηγουμένως, συνδέεται αποκλειστικά με την αντιμετώπιση των επιπτώσεων του κορονοϊού. Όμως, ακόμη και αυτό το ποσό, εάν υπολογιστεί στην ΚΑΠ, τότε η μείωση ανέρχεται στα 39 δις, αφού σε σταθερές τιμές το τελικό ποσό που θα διαμορφωθεί είναι 344 δις. Πάλι, δηλαδή, μία μείωση που ξεπερνάει το 10%. Και να μην ξεχνάτε, το ξέρετε εσείς, το ξέρω κι εγώ, ότι η τελική πρόταση της Ευρωπαϊκής Επιτροπής ήταν μείωση 3,9% για τις άμεσες ενισχύσεις και συνολικά 5% για την ΚΑΠ. Για να είμαι πιο ακριβής, το λιγότερο από το μισό αυτής της μείωσης, περίπου 19 δισ., συνδέεται με το κόστος του Brexit στην ΚΑΠ. Επομένως, θα υπάρξει μία πραγματική μείωση γύρω στα 20 δισ. στην επταετία που θα μετακινηθεί για να χρηματοδοτήσει άλλες πολιτικές.

Και επειδή η ερχόμενη μεταρρύθμιση της ΚΑΠ ενδέχεται να φέρει κι άλλες μειώσεις, λόγω της σύνδεσής της για παράδειγμα με το κλίμα, με την «πράσινη» συμφωνία, θέλω να σας θέσω ένα ερώτημα που με απασχολεί έντονα και αφορά το ζήτημα της εξωτερικής σύγκλησης. Στον πίνακα που έχει δοθεί στη δημοσιότητα, υπάρχουν 500 εκατομμύρια ευρώ που θα το λάβουν ως «δωράκι» οι βαλτικές χώρες, για τις οποίες, μάλιστα, δεν αναφέρεται σαφώς πως θα εξασφαλιστούν, αλλά σημειώνεται ότι «η ενίσχυση ανά εκτάριο να μην πέφτει κάτω από τους εθνικούς μέσους όρους στην Ευρωπαϊκή Ένωση, από τα 200 ευρώ, ανά εκτάριο από το 2022 και τα 215 ευρώ, ανά εκτάριο το 2027». Και σας ρωτώ, μήπως, τελικά, αυτές οι πληρωμές μειώσουν τις άμεσες ενισχύσεις της Ελλάδας για να συμπληρωθεί αυτό το ποσό; Πότε αυτό αποφασίστηκε;

Δυστυχώς, αγαπητοί συνάδελφοι, για μία ακόμη φορά αποδείχθηκε ότι ο αγροτικός τομέας, ο οποίος άντεξε και στήριξε επισιτιστικά τον ευρωπαίο πολίτη κατά τη διάρκεια της πανδημίας και θα κληθεί να το επαναλάβει και στο μέλλον αν υπάρξουν τέτοιες καταστάσεις, δεν αποτελεί προτεραιότητα - και το λέω ωμά - και για την Ευρωπαϊκή Ένωση και για σας, κύριε Υπουργέ. Έχετε υπόψη σας, ότι οι αντιδράσεις, ήδη, άρχισαν από τους αγρότες του νότου και θα συνεχίσουν, όταν αυτά γίνουν με μεγαλύτερη λεπτομέρεια αντιληπτά, να γίνουν προσιτά στους αγρότες της Ευρώπης.

Είναι κρίμα που υπήρχε μία ευκαιρία, ιδιαίτερα με το Ταμείο Ανάκαμψης, να καλυφθούν άλλες πολιτικές και να έχουμε τον αγροτικό χώρο «όρθιο». Τουλάχιστον, αυτούς τους πόρους που είχε να τους κρατήσει, και από κει και πέρα, βεβαίως, με τις δύσκολες καταστάσεις που φέρνουν οι υπόλοιπες μεταρρυθμίσεις για τον αγροτικό χώρο -που τα ξέρετε και εσείς κύριε Υπουργέ- να μπορέσει ο χώρος να σταθεί όρθιος.

Κλείνω λέγοντάς σας, πώς αυτό το στρατηγικό σχέδιο που είναι ζητούμενο, θα το προσαρμόσουμε, όσο γίνεται γρηγορότερα στις απαιτήσεις που και υπήρχαν, αλλά και ιδιαίτερα αυτός ο Προϋπολογισμός μάς φέρνει. Τα άλλα θα τα πούμε στην Ολομέλεια.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο Υπουργός, ο κύριος Βορίδης.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Θέλω ναευχαριστήσω όλους σας για τη συζήτηση για μία ακόμη φορά και βέβαια τον Εισηγητή της Ν.Δ. για την άρτια και πλήρη υποστήριξη του νομοσχεδίου μας, αλλά και όλους τους συναδέλφους για τη συμβολή τους στην επεξεργασία του νομοσχεδίου. Δεν το λέω αυτό προσχηματικά. Θεωρώ ότι είναι πραγματικό από όλες τις πτέρυγες και το λέω ειλικρινά, διότι η συμβολή των Βουλευτών και στην επεξεργασία του νομοσχεδίου, αλλά και στη μεταφορά της αγωνίας των παραγωγών μας, είναι πάντοτε χρήσιμη. Να ξέρετε είναι κάτι το οποίο, που όχι, απλώς, το εκτιμάμε, αλλά το καλωσορίζουμε και το θεωρούμε ως κρίσιμο σημείο και στοιχείο της διαντίδρασης που θέλουμε να έχουμε με τον κόσμο της παραγωγής. Είναι προφανές ότι το Κοινοβούλιο ασκεί κριτική στην πολιτική ηγεσία. Είναι προφανές, ότι δεν αρκείται και δεν πρέπει να αρκείται, στο να είναι ένας απλός «ιμάντας» μεταβιβάσεως αιτημάτων, αλλά από την άλλη μεριά, είναι πάρα πολύ χρήσιμο, γιατί μάς επιτρέπει να έχουμε μια πολύ καλύτερη εικόνα των διεργασιών που συμβαίνουν στην κοινωνία.

Θέλω να αναφέρω μερικά διαδικαστικά θέματα. Το πρώτο είναι ότι θα καταθέσουμε νομοτεχνικές στην Ολομέλεια. Δεν έχουν κάτι το ουσιώδες, είναι, καθαρώς, νομοτεχνικές βελτιώσεις. Είναι κάποιες διορθώσεις στα άρθρα, κάποιες παρεμβάσεις, μικρές βελτιώσεις, ελάχιστα πράγματα, τα οποία, αξίζει, αν θέλετε, να σημειωθούν, επί της ουσίας εδώ. Θα τα δείτε στην Ολομέλεια. Δεν είναι, όμως, κάτι το οποίο θα αιφνιδιάσει.

Έχουμε, επίσης, ενημερώσει, ότι θα καταθέσουμε μία τροπολογία, που έχει δύο ζητήματα. Το ένα είναι, ότι ρυθμίζει ένα ειδικό θέμα για τη χρήση των «κυκλικών» δικτύων αλιείας. Είναι ένα εξειδικευμένο θέμα. Το άλλο είναι αυτό το οποίο αφορά στο ζήτημα των γεωργικών κλήρων, που απαλλοτριώνονται αναγκαστικά. Το έθεσε και η κυρία Μανωλάκου. Μπορώ να σας διαβάσω και πλήρως τη διατύπωση. Δεν παρεμβαίνουμε εμείς, κυρία Μανωλάκου, στα ζητήματα της κυριότητας. Δεν είναι κάτι το οποίο κρίνουμε εμείς. Εκείνο το οποίο κάνουμε με αυτή τη ρύθμιση, είναι ότι λύνουμε ένα ειδικό ζήτημα. Με βάση τον ν. 431/1968, ορθώς, απαγορεύεται η κατάτμηση του αγροτικού κλήρου. Εξαιτίας αυτής της απαγορεύσεως, όμως, έχουν διαμορφωθεί οι εξής συνθήκες στα θέματα των απαλλοτριώσεων. Έχουν διαμορφωθεί de facto καταστάσεις.

Ποιες είναι οι de facto καταστάσεις; Στη πραγματικότητα, έχει αποβιώσει ο αρχικός κύριος του ακινήτου. Εξαιτίας αυτού, από την άλλη μεριά, υπάρχει μία πραγματικότητα της εκμεταλλεύσεως. Δηλαδή, μπορεί να τα έχει δώσει δια λόγου, μπορεί να έχουν γίνει μεταβιβάσεις, που κατά νόμων είναι άκυρες, αλλά όμως έχουν γίνει. Οπότε, γεννάται το εξής ζήτημα. Θα εμφανίζονται δικαιούχοι απαλλοτριώσεων, κάποιοι οι οποίοι μπορεί να είναι οι αρχικοί του κληρονόμοι, π.χ., ενώ δεν έχουν καμία σχέση με το συγκεκριμένο ακίνητο.

Άρα, λοιπόν, αυτό είναι που προσπαθούμε να διορθώσουμε. Δεν μπαίνουμε στα ζητήματα της αρχικής κυριότητας, πώς απέκτησε αυτός αρχικώς. Αυτά θα προσδιοριστούν και θα δικαιολογηθούν με τις διαδικασίες που, ήδη, υφίστανται σε κάθε περίπτωση. Δεν μπαίνουμε στα ζητήματα της τιμής, όποια και αν είναι η τιμή που έχει καθοριστεί. Εμείς, απλώς, λύνουμε αυτό το ζήτημα, προσπαθώντας να αντιμετωπίσουμε μία πραγματική κατάσταση.

Να πω ότι το θέμα για το Καστέλι μάς το έχουν επισημάνει και οι συνάδελφοι Βουλευτές από τη Ν.Δ., αλλά το έχει επισημαίνει και ο συνάδελφος Βουλευτής, ο κ. Κεγκέρογλου, από την πλευρά του Κινήματος Αλλαγής και το ρυθμίζουμε με την τροπολογία αυτή. Ενδέχεται, ξαναλέω, αλλά γι’ αυτό είμαστε σε συνεννόηση με τη Γραμματεία της Κυβέρνησης, να υπάρξουν μία ή δύο βουλευτικές τροπολογίες ακόμη, οι οποίες ρυθμίζουν ειδικά ζητήματα, στα οποία δεν έχουμε καταλήξει ακόμη, αν πρόκειται να εισαχθούν ή όχι. Επομένως, αυτό, θα μάς δοθεί η δυνατότητα να το συζητήσουμε αύριο.

Έρχομαι στα θέματα τα οποία θέσατε. Πάντοτε, με το Υπουργείο Αγροτικής Ανάπτυξης και τα νομοσχέδιά του ανοίγει μία πιο γενική συζήτηση, η οποία εκφεύγει των στενών περιθωρίων του νομοσχεδίου κάθε φορά.

Σε ότι αφορά στα ζητήματα των αποζημιώσεων θα αναφερθώ, για μία ακόμη φορά, επειδή ετέθησαν και σήμερα. Θα πρότεινα στην Αντιπολίτευση να μην επενδύσει σε αυτό. Στην πραγματικότητα, ακολουθείτε μία στοχευμένη πολιτική ενισχύσεων και πια έχει εμπειρία ο αγροτικός κόσμος και ξέρει ότι σε μία πάρα πολύ δύσκολη περίοδο, εκείνο το οποίο κάνουμε είναι ότι, όπου υπάρχει πληττόμενος κλάδος, -το τονίζω- όπου υπάρχει πληττόμενος κλάδος, είμαστε δίπλα. Εκεί κάνετε κάτι το οποίο έρχεται σε διάψευση με τα εμπειρικά δεδομένα που έχει ο καθένας και αυτό είναι που δημιουργεί αναντιστοιχία στον αντιπολιτευτικό λόγο. Δεν κάνω μαθήματα αντιπολίτευσης, για να το πω και διαφορετικά, εμένα με διευκολύνει κιόλας. Δηλαδή, αν έρχεστε και λέτε, οι αλιείς δεν έχουν πάρει τίποτα και οι αλιείς ξέρουν ότι έχουν ενταχθεί στους ΚΑΔ και έχουν πάρει τα 800άρια, αυτό, απλώς, εκθέτει εσάς. Δεν εκθέτει εμένα, γιατί ο κάθε αλιέας ξέρει τι έχει και τι δεν έχει πάρει. Μόλις διατυπώσετε, ότι δεν έχουν πάρει τίποτε, σου λέει «με συγχωρείς εγώ πήρα, άρα, ο ΣΥΡΙΖΑ κάτι λέει, το οποίο δεν είναι ακριβές». Έχουν ενταχθεί στους ΚΑΔ έχουν πάρει τα 800άρια και επιπλέον των 800 ευρώ έρχεται το μέτρο, στο οποίο, επίσης, έχουν εμπειρία, στο οποίο εντάσσονται τώρα και παίρνουν επιπλέον ποσά των 800. Αυτή είναι η κατάσταση με τους αλιείς. Βεβαίως, το μέτρο «τρέχει» και θα κλείσει 28 Αυγούστου. Άρα, είναι δικό σας θέμα το πώς επιλέγετε να αντιπολιτευθείτε.

Ξέρετε ότι στο Κοινοβούλιο έχω ακούσει διάφορα. Επομένως, δεν είμαι από τους εύθικτους, έχω τεράστια αποθέματα ανοχής στην κριτική, αλλά εγώ ψέματα δεν λέω πότε. Πότε. Μπορεί να έχετε διαφορετικές ερμηνευτικές προσεγγίσεις σε αυτά που λέω, όμως, τα πραγματικά περιστατικά είναι πάντοτε έτσι ακριβώς όπως τα λέω. Μπορεί να τα ερμηνεύσετε, όπως θέλετε. Δηλαδή να πείτε, «είπατε, κύριε Βορίδη, ότι έχετε δεσμεύσει 32 εκατ., άλλα έπρεπε να τα έχετε δώσει χθες και όχι μεθαύριο». Αυτή είναι ερμηνεία και κριτική, και είναι δικαίωμά σας, αλλά ψέματα δεν έχω πει ποτέ στην παραμικρή μου κουβέντα. Ότι λέω, είναι κάτι το οποίο, ακριβώς, και γίνεται. Επιτρέψτε μου να πω ότι αυτό έχει «οικοδομήσει» και μία σχέση εμπιστοσύνης.

Μπορεί να είμαι φειδωλός, σε αυτά τα οποία λέω. Μπορεί να ακούω την κριτική, «ρε παιδί μου δεν μας τα λες μπόσικα, δεν μας τα λες πολλά, δεν μας τα λες άνετα, είσαι πολύ περιορισμένος σε αυτά που λες και μάλιστα πολύ προσεκτικός». Όταν, παραδείγματος χάρη, μία υπογραφή δεν εξαρτάται από μένα, εγώ δεν δεσμεύομαι για τον χρόνο. Όταν εμπλέκονται περισσότεροι και δεν είναι κάτι, αποκλειστικά, στο χέρι μου ή στις υπηρεσίες, προκειμένου να μπορέσω αυτό να το ελέγξω διοικητικά, αλλά χρειάζεται μία συνυπογραφή ενός άλλου Υπουργείου ή ακόμη περισσότερο χρειάζεται την έγκριση της Ευρωπαϊκής Επιτροπής, την Ευρωπαϊκή Επιτροπή στην «τσέπη» δεν την έχω και να το ξέρετε, στέλνω αιτήματα και περιμένω να λάβω απάντηση. Εάν έρθουν αργότερα, ήρθαν αργότερα, γι’ αυτό και κάνω και αυτή τη συνεννόηση.

Έρχομαι στους συναδέλφους μου, που έγειραν το ζήτημα της αποζημίωσης και πότε θα λάβουν τα 32 εκατ. ευρώ οι αιγοπροβατοτρόφοι. Απαντώ, ότι εκκρεμεί το αίτημα στην Ευρωπαϊκή Επιτροπή. Περιμένουμε να επιστρέψει. Μόλις επιστρέψει, θα τα λάβουν, αλλά δεν έχω στην «τσέπη» μου την υπηρεσία της Ευρωπαϊκής Επιτροπής να την πιέσω ή να της πω «βγάλε την απόφαση τώρα». Αυτό δεν το έχω, αλλά αν το έχετε εσείς, πάρτε και κανένα τηλέφωνο να το τελειώσουν πιο γρήγορα. Εμείς το προσπαθούμε. Το λέω αυτό για να είμαστε όλοι συνεννοημένοι και προς τους παραγωγούς, με απόλυτο σεβασμό στις ανάγκες τους, στις ταμειακές τους ανάγκες, στην ανάγκη της ρευστότητας. Επιταχύνουμε όσο μπορούμε, αλλά ποτέ δεν έχουμε υποσχεθεί κάτι το οποίο δεν μπορούμε να ελέγξουμε. Πάντα λέω ενδεικτικές προθεσμίες.

**ΔΙΑΜΑΝΤΩ ΜΑΝΩΛΑΚΟΥ:** Δεν είναι μέσα τα 150 εκατ.;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Τα 150 εκατ. για να το διευκρινίσουμε και αυτό, -χαίρομαι για την ερώτηση, κυρία Μανωλάκου. Επιτρέψτε μου να δώσω διευκρινίσεις για τους τέσσερις μηχανισμούς ενισχύσεως που έχουμε. Πρώτο και βασικό το λέω για να το ακούσουν όλοι. Καταρχήν, οι ενισχύσεις απαγορεύονται. Η βασική θέση της ενιαίας αγοράς είναι, ότι οι ενισχύσεις απαγορεύονται. Γιατί απαγορεύονται οι κρατικές ενισχύσεις στην ενιαία αγορά; Γιατί αλλιώς, θα ερχόταν ο κ. Αραχωβίτης, που έχει φίλους τους ντοματοπαραγωγούς στην Ελλάδα, θα έδινε ενισχύσεις για την ντομάτα και θα ανταγωνιζόταν αθεμίτως, τον ντοματοπαραγωγό σε μια άλλη χώρα. Γι’ αυτό και καταρχήν αυτό απαγορεύεται.

Υπάρχει μία εξαίρεση θεσμική. Αυτό που λέγεται «de minimis». Τι είναι το «de minimis;» Ενισχύσεις ήσσονος σημασίας. Γιατί ενισχύσεις ήσσονος σημασίας; Διότι στα τρία χρόνια μπορεί να δώσεις κοντά στα 140 εκατομμύρια. Γιατί είναι, όντως, ήσσονος σημασίας; Γιατί στο σύνολο των άμεσων και συνδεδεμένων ενισχύσεων, αυτό το ποσό είναι πολύ μικρό, είναι της τάξης του 4%. Άρα, λέει η Ευρωπαϊκή Επιτροπή, λένε οι κανονισμοί της ότι «δεν επηρεάζει τον ανταγωνισμό, δώστε το», αλλά ως εκεί. Αυτό δίδεται με γνωστοποίηση, αλλά δεν απαιτεί έγκριση. Αποτελεί πολιτική και διακριτική ευχέρεια του Υπουργού να το δώσει, με απλή γνωστοποίηση.

Προσωρινός κανονισμός ο οποίος αλλάζει το πλαίσιο ενισχύσεων. Αυτός γίνεται για τον Covid-19. Ωστόσο, επιτρέπει τις κρατικές ενισχύσεις με συγκεκριμένες προϋποθέσεις. Έχει ορισμένα όρια χρηματοδοτήσεων, αλλά δεν έχει συνολικό όριο. Δεν λέει μέχρι 140 εκατομμύρια. Έτσι, το κάθε κράτος - μέλος επιλέγει το τι συνολικό ποσό θα δεσμεύσει για την ενίσχυση του αγροτικού τομέα. Ο Πρωθυπουργός είπε, ότι το αρχικό ποσό το οποίο δεσμεύει για την ενίσχυση, είναι 150 εκατομμύρια ευρώ. Αυτά, όμως θέλουν, πρώτον, να οφείλεται η ζημιά στον Covid-19, άρα, όχι διαρθρωτικά προβλήματα. Δεν πήγε καλά μία τιμή λόγω, παραδείγματος χάρη, μεγάλης προσφοράς, ή είχαμε μεγάλες παραγωγές και έπεσε η τιμή. Αυτό δεν ενισχύεται από τα 150 εκατομμύρια, δεν επιτρέπεται να ενισχυθεί. Πρέπει να συνδέεται με τους περιορισμούς του Covid-19.

Δεύτερον, γι’ αυτό απαιτείται έγκριση της Ευρωπαϊκής Επιτροπής και γι’ αυτό απαιτείται η ζημία να είναι προσδιορισμένη σε σχέση με τις επιπτώσεις του Covid-19. Ποιος είναι ο τρόπος που το κάνουμε; Σας το λέω αυτό, γιατί κάνετε πολλές φορές μία σύγκριση, την οποία θέλω να την εξηγήσουμε. Δεν είναι «de minimis». Στο «de minimis» μπορεί να γυρίσω να πω ότι «κατ’ εκτίμηση μου, θέλω να δώσω πέντε εκατομμύρια. Το έκανα στα βαμβάκια στον Έβρο για το πράσινο σκουλήκι. Αυτό είναι το «de minimis». Γιατί πέντε εκατομμύρια; Γιατί εκτιμώ ότι τόσο, περίπου, είναι η ζημιά. Κατ’ εκτίμηση. Όμως, εδώ δεν μπορώ να κάνω αυτό το πράγμα. Εδώ, πρέπει να εξηγήσω, σε σχέση με τα τρία προηγούμενα χρόνια, ποιες ήταν οι ποσότητες, ποιες ήταν οι τιμές, ποια είναι η επίπτωση στον κλάδο, να πάει αυτό αιτιολογημένα στην Επιτροπή, να ελεγχθούν τα στοιχεία και να δώσει έγκριση η Επιτροπή. Άρα, είναι μία άλλη διαδικασία, είναι μία άλλη εργασία, είναι μία άλλη δουλειά. Επομένως, αυτό είναι το πλαίσιο των κοινωνικών ενισχύσεων.

Το τρίτο είναι η ευελιξία, η οποία δόθηκε στο Πρόγραμμα Αλιείας και στα Προγράμματα Αγροτικής Ανάπτυξης. Ποια είναι η ευελιξία αυτή; Η ευελιξία είναι, ποσά τα οποία κρίνουμε ότι θέλουμε και μπορούμε να αφαιρέσουμε από τα προγράμματα αυτά από άλλα μέτρα, να τα βάλουμε σε μέτρα τα οποία θα πάνε για την ενίσχυση των πληττόμενων επιχειρήσεων γεωργών, κτηνοτρόφων, αλιέων από τον Covid-19. Αυτά είναι μέτρα του προγράμματος πια. Τέτοιο μέτρο, για παράδειγμα, είναι αυτό που έχετε ακούσει και το οποίο θα το «τρέξουμε», για τα 7.000, ανά αγρότη και τα 50.000, ανά αγροτική εκμετάλλευση. Αυτό είναι τέτοιο μέτρο. Αυτό είναι ένα μέτρο, το οποίο θα «τρέξει». Έχει όμως ένα όριο στα 91 εκατομμύρια, που μαζί με την εθνική συμμετοχή στο 25%, θα φτάσει ως μέτρο γύρω στα 120 εκατομμύρια. Άρα, αυτό το ποσό μπορούμε και εκεί να δώσουμε.

Τα λέω αυτά για να εξηγήσω, ότι το πλαίσιο δεν είναι αυθαίρετο. Είναι συγκεκριμένο και έχει προϋποθέσεις. Το λέω, επίσης, για να πω, ότι με πολύ συγκεκριμένο τρόπο και μάλιστα δομημένο και μάλιστα ιεραρχημένο, ανάλογα με το πώς προκύπτουν οι ζημιές, έχουμε προχωρήσει στην κάλυψη όλων των κλάδων και θα καλυφθούν όλοι οι κλάδοι που έχουν πάθει ζημιά από την πανδημία.

Σε ότι αφορά στην κουβέντα για την ΚΑΠ, είναι, όπως την είπα χθες, και δεν έχει άλλα περιθώρια ερμηνειών. Παρά ταύτα, επειδή αναφέρθηκε σε αρκετά πράγματα ο κ. Αποστόλου, με πολλή χαρά, κύριε Πρόεδρε, αν θέλετε να συζητήσουμε και για τον προϋπολογισμό της ΚΑΠ και για το θέμα της εξωτερικής σύγκλισης και για επιμέρους σημεία της ΚΑΠ, σε μία ειδική συνεδρίαση. Είναι ένα μεγάλο θέμα. Δεν έχω το χρόνο να ανοίξουμε αυτή τη μεγάλη συζήτηση. Όμως, συμφωνώ, απολύτως, ότι είναι μια κρίσιμη συζήτηση.

**ΕΥΑΓΓΕΛΟΣ ΑΠΟΣΤΟΛΟΥ:** Με συγχωρείτε, κύριε Υπουργέ. Να σας διακόψω λίγο. Αυτά που υπόσχεστε για συζητήσεις να τα εκπληρώνετε. Έχουμε μία εκκρεμότητα που αφορά στα χρέη κ.λπ..

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων) :** Εγώ μία εκκρεμότητα έχω απέναντί σας, που είναι ο ΕΛΓΑ, την οποία την υλοποίησα. Άλλη εκκρεμότητα δεν έχω.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Η οποία, πρέπει να πω, κύριε Υπουργέ, ότι είναι σε εκκρεμότητα, εδώ και εβδομάδες και δεν μπορούσαμε να την προσδιορίσουμε, διότι είχαμε έλλειψη χώρου. Δεν φταίει το Υπουργείο. Το Υπουργείο το είχε ζητήσει.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων) :** Το Κοινοβούλιο αποφασίζει το πότε θα ορίσει τις συνεδριάσεις.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής) :** Δεν είχαμε Αίθουσα. Και με επιμονή δική μας, του Προεδρείου, βρέθηκε την άλλη βδομάδα Αίθουσα, γιατί είπαμε ότι η ενημέρωση για τον ΕΛΓΑ, πρέπει να γίνει πριν τις διακοπές. Έχουμε εκκρεμότητα για τον ΕΦΕΤ κι’ έχουμε κι άλλες εκκρεμότητες με το Υπουργείο.

**ΕΥΑΓΓΕΛΟΣ ΑΠΟΣΤΟΛΟΥ :** Υπάρχει η εκκρεμότητα των χρεών των συνεταιριστικών οργανώσεων. Είναι πάρα πολύ σοβαρό ζήτημα. Θα χαθούν περιουσίες.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής) :** Πάντως, το αίτημα του Υπουργείου και του Υπουργού, προσωπικά, πάει να συμπληρώσει ένα μήνα από τότε που κατατέθηκε.

Παρακαλώ κύριε Υπουργέ, συνεχίστε.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων) :** Επαναλαμβάνω, όμως, εφόσον ενδιαφέρει την Επιτροπή και το Κοινοβούλιο, γιατί είναι μία προϋπόθεση το να σας ενδιαφέρει, εμείς με πολλή χαρά θα έρθουμε να ενημερώσουμε για το τι έχει γίνει, ακριβώς, με την ΚΑΠ.

Επιτρέψτε μου να θέσω ένα θέμα, το οποίο για μένα είναι πολύ σημαντικό και ρυθμίζεται σε αυτό το νομοσχέδιο. Είναι η απαγόρευση σφαγής των ιπποειδών. Και αυτό ανοίγει μία ευρύτερη συζήτηση για το θέμα της ευζωίας και της ευζωίας των παραγωγικών ζώων. Η Γερμανική Προεδρία το έχει πάρα πολύ ψηλά στην ατζέντα της. Θα υπάρξει ένα ειδικό σήμα -το προωθεί η Γερμανική Προεδρία- που θα συνδέεται με τα τρόφιμα. Δηλαδή, θα πάει στην επισήμανση τροφίμων και θα είναι προαιρετικό μεν, αλλά θα αποτελεί μία πρόσθετη ένδειξη, ότι κάποια επιχείρηση λαμβάνει πρόσθετα μέτρα, όχι τα απαιτούμενα από τη νομοθεσία -αυτά θεωρούνται δεδομένα - αλλά μία βαθμίδα παραπάνω. Θα ανοίξει μία συζήτηση για το τι σημαίνει αυτό για την ευζωία.

Υπάρχουν κομμάτια στα οποία η χώρα μας είναι πίσω. Πρέπει να το αναγνωρίσουμε. Επίσης, πρέπει να πάμε μπροστά σε αυτό. Καταλαβαίνω ότι αποτελεί βάρος και πρόκληση για όλους μας αυτό και για τους παραγωγούς μας, αλλά είναι κάτι στο οποίο πρέπει να προχωρήσουμε. Και σας λέω ότι, ένα από τα πρώτα πράγματα στα οποία θα δώσουμε έμφαση, στο, αμέσως, επόμενο χρονικό διάστημα, είναι το ζήτημα της μεταφοράς παραγωγικών ζώων. Ελέγχεται η χώρα μας γιατί δεν έχει λάβει τα κατάλληλα μέτρα, κυρίως για ζώα που εισέρχονται στη χώρα -επομένως γίνεται εμπορία τους- από χώρες, οι οποίες είναι μακριά και η διαδρομή είναι πολύ μεγάλη και υπάρχει πάρα πολύ σημαντική καταπόνηση. Υπάρχουν, ορισμένες περιπτώσεις, ειδικά το θέρος με τις υψηλές θερμοκρασίες, που οδηγούν σε περαιτέρω καταπόνηση και ταλαιπωρία των ζώων.

Σε αυτά τα ζητήματα, να ξέρετε, ότι θα υπάρξουν συγκεκριμένες πρωτοβουλίες και ως προς την εφαρμογή, ήδη, υφισταμένων κανόνων και ως προς πρόσθετη νομοθέτηση, αν αυτό χρειαστεί, και ως προς την τήρηση και την εποπτεία των κανόνων αυτών. Το θεωρώ, εξαιρετικά, σημαντικό για τη χώρα να προχωρήσει στην κατεύθυνση αυτή και είναι κάτι το οποίο θα κάνουμε.

Για τους εργάτες γης, είναι σημαντική η ρύθμιση που εισάγεται. Επεκτείνεται και δίνεται η δυνατότητα να αξιοποιηθεί μέχρι το τέλος του χρόνου η, ήδη, υφισταμένη ρύθμιση. Θα καλύψει -το επεσήμανε ο κ. Πάνας και το επεσήμαναν και συνάδελφοί μου από τη Νέα Δημοκρατία - παραγωγικές ανάγκες, οι οποίες εξακολουθούν να υπάρχουν και εξακολουθεί να υπάρχει δυσχέρεια ως προς το ζήτημα αυτό, δηλαδή, της εισόδου υπηκόων τρίτων χωρών. Η αλήθεια είναι ότι το ζήτημα των εργατών γης καταλήγει να έχει διαρθρωτικά προβλήματα. Είμαστε σε μία συνεννόηση για να το αντιμετωπίσουμε με το Υπουργείο Μεταναστευτικής Πολιτικής, κυρίως. Προς το παρόν, θα το αντιμετωπίσουμε μέχρι το τέλος του χρόνου, έτσι. Το ζήτημα του εργοσήμου, ούτως η άλλως, έχει τακτοποιηθεί και είναι λελυμένο.

Το ζήτημα της επέκτασης του χρόνου παραμονής, το είδα. Ο κ. Κέλλας το επισημαίνει και τον καταλαβαίνω. Θα δω τι δυνατότητες υπάρχουν, αλλιώς θα πρέπει να βρούμε μία λύση, ενδεχομένως, με την, εκ νέου, μετάκληση. Θα δούμε πώς θα τακτοποιήσουμε αυτό το ζήτημα.

Για τους αγριόχοιρους, νομίζω ότι ευρύτερα υπάρχει μία συμφωνία στο ζήτημα του χειρισμού αυτού του θέματος. Επειδή άκουσα επιφυλάξεις για το θέμα των ειδικών χώρων που πρέπει να γίνουν εντός των δασικών περιοχών, προκειμένου να γίνεται ο χειρισμός του θηράματος, είναι πολύ κρίσιμο θέμα για την αντιμετώπιση της αφρικανικής πανώλης. Θα πω και γενικώς, αλλά γίνεται οξύ, ενόψει αφρικανικής πανώλης.

Με αφορμή τη σκέψη που καταθέτει ο κ. Αραχωβίτης, με «μαλώνετε» γιατί η νομοθέτηση φαίνεται, πολλές φορές, να έχει αποσπασματικό χαρακτήρα. Είναι, όμως, ένα γενικότερο ζήτημα που πρέπει να μάς απασχολήσει, δηλαδή, το θέμα της λεγόμενης καλής νομοθέτησης. Ξέρετε γιατί αυτό καθίσταται, σχεδόν, υποχρεωτικό; Δεν τα έχουμε βάλει όλα στο νόμο. Με το που θέλω να αλλάξω κάτι, πρέπει να φέρω νομοθεσία.

**ΣΤΑΥΡΟΣ ΑΡΑΧΩΒΙΤΗΣ:** Αν μου επιτρέπετε, κύριε Υπουργέ, δεν παραπέμπει η διάταξη σε κοινή υπουργική απόφαση με το περιβάλλον. Αν το είχε, θα μπορούσαμε να πούμε ότι, πράγματι, έτσι είναι, αλλά εδώ δεν παραπέμπει, καν, σε κοινή υπουργική απόφαση.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Λέω, λοιπόν, ότι είναι προφανές ότι δεν γίνεται με νόμους -εμένα αυτή είναι η άποψή μου- να περιγράφουμε τα πάντα και μάλιστα λεπτομέρειες και δη προδιαγραφές, γιατί μετά για να αλλάξεις το παραμικρό, θα ξανάρχεται. Το αν λείπει εδώ μία νομοθετική εξουσιοδότηση θα τη δούμε. Η γενική ιδέα, όμως, είναι ότι πρέπει να θεσπιστεί, προκειμένου να μπορεί να οριστεί, ότι πρέπει να μπορούν οι κυνηγοί να πάνε να κάνουν τον χειρισμό του θηράματος σε έναν οργανωμένο χώρο, ο οποίος, μάλιστα, θα έχει προδιαγραφές. Γιατί, αλλιώς, τι κάνουν; Στην πραγματικότητα, γίνεται μεταφορά του θηράματος, πολύ συχνά εντός οικιστικού ιστού, προκειμένου να γίνει ο χειρισμός του. Αυτό είναι που δημιουργεί το πρόβλημα. Άρα, είναι πολύ καλύτερο, ο χειρισμός να έχει γίνει εκεί και φυσικά οι προδιαγραφές είναι κάτι το οποίο θα απασχολήσει τη Διεύθυνση Κτηνιατρικής, προκειμένου να βγαίνουν οι σωστές προδιαγραφές.

Άκουσα πολλή συζήτηση για το θέμα των φωτοβολταϊκών. Επιτρέψτε μου, θέλω να ξεκαθαρίσω κάτι, αν και το είπε ο συνάδελφος, ο κύριος Μπουκώρος, θέλω να το πω και εγώ. Προσέξτε, τώρα ένα άλλο ζήτημα που συνδέεται με την καλή νομοθέτηση. Στα πλαίσια της καλής νομοθέτησης, έχουμε πει να μην φέρνουμε μόνο το εδάφιο, το οποίο αλλάζουμε, προσθέτουμε, αφαιρούμε ή τροποποιούμε, αλλά να ξανάρχεται το σύνολο της διατάξεως, προκειμένου να υπάρχει από την πλευρά των Βουλευτών μία καλύτερη εποπτεία του τι βάζουμε, αλλά μέσα στο σύνολο μιας διατάξεως. Μην λέμε «προστίθεται στην παράγραφο, κάτω από την παράγραφο τάδε, εδάφιο β΄, νέα παράγραφος η οποία λέει το εξής», γιατί αυτό δεν γίνεται κατανοητό.

Τώρα τι γίνεται; Εδώ έχουμε να επαναλάβουμε ένα ολόκληρο άρθρο. Δεν αλλάζουμε κάτι εμείς. Από όλο αυτό το άρθρο που αφορά στο θέμα των φωτοβολταϊκών δεν έχουμε προσθέσει και δεν έχουμε «αγγίξει», απολύτως, τίποτα. Η μόνη διάταξη η οποία μπαίνει είναι «κτίρια και εγκαταστάσεις νομίμως υφιστάμενα προ της 3/12/2019». Γιατί 3/12; Είναι η ημερομηνία που ψηφίστηκε ο ν. 4613/2019, ο οποίος ρύθμισε τα συγκεκριμένα θέματα, «επί αγροτεμαχίων που έχουν χαρακτηριστεί ως αγροτικές γαίες υψηλής παραγωγικότητας, μπορούν να αλλάξουν χρήση, ώστε να αξιοποιηθούν για μεταποίηση αγροτικών προϊόντων». Τίποτε άλλο δεν πειράζουμε. Άρα, τι έχουμε; Νομίμως, υφιστάμενα κτίρια. Αυτά τα κτίρια, πλέον, δεν χρησιμοποιούνται κατά την αρχική τους χρήση και τους δίνουμε τη δυνατότητα να αξιοποιηθούν για τη μεταποίηση αγροτικών προϊόντων. Τέλος, αυτή είναι η διάταξη. Επ’ αυτού καλείται να αποφασίσει το Κοινοβούλιο. Δεν υπάρχει άλλη αλλαγή, παρά μόνο αυτό. Καλοδεχούμενες οι γενικότερες σκέψεις, αλλά ξαναλέω, δεν είναι κάτι που έχει σχέση με τη συγκεκριμένη νομοθετική πρωτοβουλία.

Υπήρξε ένα ζήτημα, κάποιος συνάδελφος το επισήμανε σωστά. Υπήρξε ένα ζήτημα -το έθεσε ως θέμα ΑΜΚΑ- για τους εργάτες γης. Είναι σωστή η παρατήρηση. Υπήρξε καθυστέρηση από την πλευρά της ΑΑΔΕ και αυτή τη στιγμή έχει εκδοθεί η σχετική απόφαση του Διοικητή της ΑΑΔΕ και εκκρεμεί στη Γενική Γραμματεία της Κυβέρνησης για δημοσίευση, προκειμένου να λυθεί και το ζήτημα αυτό. Θεωρώ ότι μέχρι το τέλος του μήνα θα έχει τακτοποιηθεί.

Σε σχέση με τις αποζημιώσεις από τον καταρροϊκό πυρετό, είναι σε φάση που έχουν γίνει οι υπουργικές αποφάσεις που πρέπει να γίνουν και εκκρεμεί μία υπογραφή δική μου, προκειμένου να δημοσιευτεί στο ΦΕΚ και να προχωρήσει η διαδικασία της πληρωμής.

Εκφράσατε μια κριτική -την παρακολούθησα λίγο, κύριε Αραχωβίτη- στο ζήτημα της αδειοδότησης και κυρίως σε σχέση με τα βασικά, δηλαδή, με τις άδειες του δασάρχη και με τους κινδύνους που αναλαμβάνει κανείς. Κοιτάξτε να δείτε, δύο δυνατότητες έχουμε. Στην πραγματικότητα, η κριτική που άσκησε ο κ. Αραχωβίτης είναι η εξής. Λέει «βάζετε τις πενήντα μέρες, άρα, κάποιος θα παίρνει άδεια, ενώ δεν θα έχουν λυθεί και μπορεί να είναι σε εκκρεμότητα όλα αυτά τα ζητήματα περί δασικού χαρακτήρα, μη δασικού χαρακτήρα και άρα, πώς θα υλοποιηθεί η επένδυση;» Εδώ, έχουμε δύο λύσεις. Μία λύση είναι να μην βάλουμε τις 50 μέρες. Επομένως, τι σημαίνει αυτό; Αυτό σημαίνει, ότι θα περιμένει κάποιος να εκδοθεί η, τυχόν, άδεια του δασάρχη, που η, τυχόν, άδεια του δασάρχη, αν συντρέχουν όλα αυτά τα οποία προείπατε, δηλαδή, έχουν «κολλήσει» οι δασικοί χάρτες και υπάρχει ζήτημα, η άδεια του δασάρχη δεν θα εκδίδεται. Άρα, λοιπόν, στην πραγματικότητα, αυτό το πράγμα σταματάει, απλώς, σταματάει στη διοίκηση.

Η δεύτερη δυνατότητα που έχουμε είναι να πάρει την ευθύνη του ο αιτών την έναρξη της δραστηριότητας και να ξεκαθαρίσει ο ίδιος αν θέλει να πάρει τον κίνδυνο αυτόν ή δεν θέλει να πάρει και θέλει να περιμένει. Η έννοια του «σε 50 μέρες παίρνω άδεια», προφανώς, έχει να κάνει και συνδέεται με την υλοποίηση. Έτσι δεν είναι; Δεν σημαίνει, ότι δεν θα υπάρξει απόφαση, αν παρέλθουν οι 50 μέρες. Σημαίνει, ότι αν εσύ επιθυμείς να υλοποιήσεις, άνευ της συγκεκριμένης αδείας, σου δίνεται η δυνατότητα. Αν δεν επιθυμείς κάθεσαι και περιμένεις. Άρα, λοιπόν, θεωρώ ότι αυτό είναι, απολύτως, δίκαιο.

Εμείς, ξέρετε φιλοσοφικά, πρεσβεύουμε ένα απλό δόγμα «ελευθερία και ευθύνη», όχι σκέτη ελευθερία, «ελευθερία και ευθύνη». Επομένως, δίνεται η ελευθερία της δράσης με την ευθύνη του δρώντος και θεωρώ ότι αυτό είναι μία σωστή και δίκαιη στάθμιση.

Λοιπόν, νομίζω ότι καλύφθηκαν αρκετά από τα ζητήματα. Εγώ θέλω ξανά να σας ευχαριστήσω.

**ΜΑΞΙΜΟΣ ΧΑΡΑΚΟΠΟΥΛΟΣ:** Για το άρθρο 13, δεν μας απαντήσατε κύριε Υπουργέ.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Ποιο είναι αυτό;

**ΜΑΞΙΜΟΣ ΧΑΡΑΚΟΠΟΥΛΟΣ:** Αν υπάρχει ζήτημα να ανοίγει «παραθυράκι» ανάκλησης της όλης διαδικασίας.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Δεν ξέρω γιατί το θέσατε, κύριε Χαρακόπουλε. Δεν προκύπτει, σαφώς, από τις διατυπώσεις. Είναι αρκετά σαφές, αυτό το οποίο λέει το άρθρο, και θα σας έλεγα ότι είναι ένα, απολύτως, χρήσιμο και κρίσιμο άρθρο. Γιατί; Έχουν εμφανιστεί περιπτώσεις που αξιώνει η διοίκηση σε υλοποιηθέντα σχέδια, τα οποία, όμως, εν συνεχεία, για κάποιο λόγο εγκαταλείφθηκαν. Προ τριακονταετίας, παραχωρήθηκε ένα ακίνητο για να γίνει λέω μία καπναποθήκη. Υλοποιήθηκε η καπναποθήκη ή εν συνεχεία, δόθηκε, αρχικώς, για μία καπναποθήκη, την έκαναν, ο Δήμος παρενέβη σε κάποιο άλλο σημείο και έκανε ένα σχολείο. Επομένως, ενώ αρχικώς είχε δοθεί για καπναποθήκη, τώρα μετά από 30, 40, 50 χρόνια, υπάρχει ένα σχολείο εκεί. Και εμφανίζεται έτσι, όπως είναι η διάταξη, να παίρνει πίσω την κυριότητα, επί υλοποιηθέντων επενδυτικών σχεδίων, το Δημόσιο. Κάτι πιο ακραίο δεν μπορώ να διανοηθώ. Κάτι το οποίο να «γεννά» περισσότερη ανασφάλεια δικαίου δεν μπορώ να διανοηθώ.

Ως προς το συγκεκριμένο θέμα που θέτετε για το ακίνητο της ΠΑΣΕΓΕΣ. Προφανώς, είμαι, απολύτως, αρνητικός, ή θα ήμουν, απολύτως, αρνητικός, αν μου είχε τεθεί κάποιο τέτοιο ζήτημα. Δεν μου έχει τεθεί από οποιονδήποτε τέτοιο ζήτημα. Δεν υφίσταται για το Υπουργείο τέτοιο ζήτημα, γιατί έχει γίνει η ανάκληση. Επομένως, δεν υπάρχει κανένα θέμα να ξαναδοθεί σε οποιονδήποτε. Σε τελευταία ανάλυση, αυτή η διάταξη δεν έχει καμία σχέση με το συγκεκριμένο θέμα. Ούτως ή άλλως, σας λέω ότι γι’ αυτό το θέμα δεν υπάρχει και αντικείμενο στο Υπουργείο. Δηλαδή, το ακούω από εσάς, δεν το έχω ακούσει από κανέναν, δεν υπάρχει κανένα αίτημα, δεν υπάρχει ΠΑΣΕΓΕΣ, ούτως ή άλλως. Δηλαδή, η ΠΑΣΕΓΕΣ είναι σε εκκαθάριση και επομένως, δεν υπάρχει.

Το θέμα του ενός εκατομμυρίου, το έχουμε συζητήσει και έχουμε πει αυτά που έπρεπε να πούμε. Παρά ταύτα, επιτρέψτε μου να επισημάνω, τι πιστεύω εγώ πάνω σε αυτά τα θέματα. Οι Υπουργοί δεν είναι άνω του νόμου. Υφίστανται τον νόμο και είναι υποχρεωμένοι να υπακούν στον νόμο. Είναι, όμως, «ισχυροί» άνθρωποι, διότι μπορούν να αλλάξουν τον νόμο. Άρα, -αυτό το λέω σε μία σειρά θεμάτων, για παράδειγμα, όταν συζητάγαμε το θέμα του ΕΛΓΑ, ο νόμος του 2011 προβλέπει κρατική χρηματοδότηση του ΕΛΓΑ. Αυτός είναι ένας νόμος και δεν μπορεί ο νόμος αυτός να μην εφαρμόζεται. Αν δεν θέλει ο Υπουργός να τον εφαρμόσει ή η Κυβέρνηση, έχει μία απλή λύση, τον αλλάζει. Αλλά, αν ο νόμος υφίσταται, πρέπει να τον εκτελέσεις.

Καταλαβαίνω όλα τα δημοσιονομικά, τα υπαινίχθηκε και στο θέμα της χρηματοδότησης χθες ο κ. Αραχωβίτης, ο οποίος, στην πραγματικότητα, είπε ότι εμείς δεν είχαμε τη δυνατότητα να δώσουμε αυτή τη χρηματοδότηση, γιατί είχαμε δημοσιονομικούς περιορισμούς. Αυτό το καταλαβαίνουμε. Όμως, η λύση σε αυτό δεν είναι να μην εκτελείς τον νόμο. Η λύση σε αυτό είναι να αλλάζεις τον νόμο, να καταργείς τη διάταξη που δεσμεύει. Αυτό, λοιπόν, το λέω γενικότερα, ότι αυτό είναι ένα ζήτημα που, κατά τη γνώμη μου, πρέπει να πρυτανεύει.

Αυτή τη στιγμή, η συγκεκριμένη διάταξη για τη χρηματοδότηση της ΠΑΣΕΓΕΣ έχει καταργηθεί. Επομένως, δεν τίθεται τέτοιο ζήτημα. Εκείνο που μένει είναι οι εκκρεμότητες που έχουμε συζητήσει για το θέμα του συγκεκριμένου ποσού, για το πώς εδόθη και με τον τρόπο που εδόθη, για το οποίο σας έχω πει τις ενέργειές μας.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εμείς ευχαριστούμε τον κ. Υπουργό.

Κυρίες και κύριοι συνάδελφοι, ολοκληρώθηκε η συζήτηση του σχεδίου νόμου του Υπουργείου Αγροτικής Ανάπτυξης και Τροφίμων «Απλούστευση πλαισίου άσκησης οικονομικών δραστηριοτήτων αρμοδιότητας Υπουργείου Αγροτικής Ανάπτυξης και Τροφίμων και άλλες διατάξεις». Πριν προχωρήσουμε στη ψηφοφορία, επί των άρθρων και επί του συνόλου, ανακεφαλαιώνουμε με τις θέσεις των Κομμάτων:

Ο Εισηγητής της Πλειοψηφίας, ο κ.Σενετάκης, ψηφίζει υπέρ.

Η Εισηγήτρια της Μειοψηφίας, η κυρία Τελιγιορίδου, επιφυλάσσεται.

Ο Ειδικός Αγορητής του Κινήματος Αλλαγής, ο κ. Πάνας, επιφυλάσσεται.

Η Ειδική Αγορήτρια του ΚΚΕ, η κυρία Μανωλάκου, καταψηφίζει.

Ο Ειδικός Αγορητής της Ελληνικής Λύσης, ο κ. Βιλιάρδος, επιφυλάσσεται.

Η Ειδική Αγορήτρια του ΜέΡΑ25, η κυρία Μπακαδήμα, καταψηφίζει.

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1 έως 20 γίνονται δεκτά, ως έχουν, κατά πλειοψηφία.

Επίσης, γίνεται δεκτό το ακροτελεύτιο άρθρο και το σχέδιο νόμου γίνεται δεκτό στο σύνολό του, κατά πλειοψηφία.

Συνεπώς, το σχέδιο νόμου του Υπουργείου Αγροτικής Ανάπτυξης και Τροφίμων «Απλούστευση πλαισίου άσκησης οικονομικών δραστηριοτήτων αρμοδιότητας Υπουργείου Αγροτικής Ανάπτυξης και Τροφίμων και άλλες διατάξεις», γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό έγινε η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Βλάχος Γεώργιος, Σενετάκης Μάξιμος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Τελιγιορίδου Ολυμπία, Πάνας Απόστολος, Μανωλάκου Διαμάντω και Μπακαδήμα Φωτεινή.

Τέλος και περί ώρα 13.10΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**